SunOnline: Ummeedhuthah aasmaanugai, pressure aa kerigen kurimathilaanan: Segrt\nއުންމީދުތައް އާސްމާނުގައި، ޕްރެޝަރާ ކެރިގެން ކުރިމަތިލާނަން: ސެގާޓް\nޢަބްދުﷲ އައިމަން 14 Nov 2019, 09:57\nގައުމީ ޓީމުގެ ކޯޗާއި ކެޕްޓަން އިއްޔެ ނޫސްވެރިންނާ ބައްދަލު ކުރުމަށް ބޭއްވި ޕްރެސްގެ ތެރެއިން --- ފޮޓޯ// އެފްއޭއެމް\nވޯލްޑް ކަޕް ކޮލިފިކޭޝަންގައި މިއަދު ފިލިޕީންސާ ދެކޮޅަށް ރާއްޖެ ވަރުގަދަ މެޗަކަށް ނުކުންނަ އިރު ސަޕޯޓަރުންގެ އުންމީދުތައް އެތައް ގުނައަކަށް ބޮޑުވެފައިވާ ކަމަށާއި، އެހެނަސް ޕްރެޝަރާ ކުރިމަތިލާނީ ކެރިގެން ކަމަށް ގައުމީ ޓީމުގެ ކޯޗް ޕީޓާ ޝެގަޓް ބުނެފި އެވެ.\nއިއްޔެ އޮތް ނޫސްވެރިންގެ ބައްދަލުވުމެއްގައި ވާހަކަ ދައްކަމުން ގައުމީ ޓީމުގެ ކޯޗު ސެގާޓް ބުނީ، ޒުވާން ކުޅުންތެރިންނާ އެކު ނުކުމެ ގައުމީ ފުޓްބޯޅަ ޓީމުން މިދިޔަ އަހަރު ސާފް ސުޒުކީ ކަޕް ކާމިޔާބުކުރުމުން ދިވެހިންގެ އުއްމީދުތައް މަތިވެ ފުޓްބޯޅައިގެ ފޯރި އިހުނެއް ވުރެން މާ ބޮޑަށް ވެސް ގަދަވެފައިވާ ކަމަށެވެ. އެހެން ނަމަވެސް އެކަމާ ގުޅިގެން ކޯޗަށް ބޮޑު ޕްރެޝަރެއް އޮތް ކަމަށާއި އެކަމާ ކުރިމަތިލާނެ ކަމަށް ސެގާޓް ވަނީ ބުނެފަ އެވެ.\nމިއަދަކީ ރާއްޖެއަށް މިފަހަރުގެ ކޮލިފިކޭޝަނުގައި އެންމެ މުހިއްމު އެއް މެޗެވެ. ތާވަލުގެ ތިންވަނައަށް ކުރަމުންދާ ހަނގުރާމާގައި މިއަދުގެ މެޗަކީ ރާއްޖެ އަދި ފިލިޕީންސަށް ވެސް ދޫ ދެވެން ނެތް މެޗެކެވެ. ދެ ޓީމުން ވެސް މެޗަށް ނުކުންނާނީ މެޗުން މޮޅެއް ހޯދުމަށް ނޫން އިތުރު ގޮތެއް ހޯދައިގެން ނޫނީ ނުފޭބުމަށެވެ.\nރާއްޖެ ތިން ޕޮއިންޓާ އެކު ހަތަރު ވަނާގައި އޮތްއިރު ފިލިޕީންސް އޮތީ އެއް ޕޮއިންޓް އިތުރަށް ހޯދައިގެން ހަތަރު ޕޮއިންޓާ އެކު ތިން ވަނައިގަ އެވެ. ތާވަލުގެ އެއް ވަނާގައި ނުވަ ޕޮއިންޓާ އެކު އޮތީ ސީރިއާ އެވެ. ދެ ވަނައިގައި އޮތީ ހަތް ޕޮއިންޓާ އެކު ޗައިނާ އެވެ. މި ގްރޫޕުގެ ތިން ވަނަ ހޯދާ ޓީމަކަށް ވެސް ކޮލިފައިވުމުގެ ފުރުސަތު އޮތުމުން ރާއްޖެ އާއި ފިލިޕީންސް މިއަދު ކުޅޭ މެޗު ވަރަށް ވެސް ފޯރިގަދަވާނެ އެވެ.\nމެޗަށް ފޯރި އިތުރު ކުރުމުގެ ގޮތުން ސަރުކާރާއި އެފްއޭއެމް އަދި ސިޔާސީ ފަރާތްތައް ވެސް ގުޅިގެން ގިނަ ހަރަކާތްތަކެއް ކުރިއަށް ގެންދަމުން ދާ އިރު މިއަދުގެ މެޗަށް ކެތް މަދުވެފައި ތިބި ދިވެހިން ތިބީ ބޮޑު އުންމީދެއްގަ އެވެ.\n"ވަރަށް ސާފު އެހެންނޫންތޯ. ސާފް މުބާރާތާއި މިހާރު ކުރިއަށްދާ ވޯލްޑް ކަޕު ކޮލިފިކޭޝަނުގައި ޓީމު ދެއްކި މޮޅު ކުޅުމާ އެކު އެންމެންގެ އުންމީދުތައް މަތިވެއްޖެ. އެންމެންގެ ތެރޭގައި ވެސް މިހާރު އޮތީ ޖޯޝާއި ފޯރި އުފެދިފައި. މިއީ ސަރުކާރާއި މީޑިއާ އަދި ކުޅުންތެރިންގެ ވެސް ބޮޑު ހިއްސާއެއް ވެގެން އުފެދުނު ފޯރިއެއް. އެއާ އެކު މިކަމުގެ ޕްރެޝަރާ ކުރިމަތިލާން ޖެހޭނީ ހަމަ ގައިމު ވެސް އަހަރެން. އަހަންނަށް ޕްރެޝަރު ދިނުމަކީ ރަނގަޅު ކަމެއް، ދިވެހިންނަށްޓަކައި މެޗުން ރަނގަޅު ނަތީޖާއެއް ނެރުމަށް އަހަރެން ވަރަށް މަސައްކަތް ކުރާނަން." ސެގާޓް ބުންޏެވެ.\nސެގާޓް ބުނީ، މިއަދުގެ މެޗަށް ނުކުންނަ ފިލިޕީންސް ޓީމަކީ ވަރަށް ވަރުގަދަ އޮގަނައިޒް ޓީމެއް ކަމަށެވެ. އަދި މެޗުގައި ފަށާނީ ކޮން ކުޅުންތެރިއެއްތޯ ބެލުން މުހިއްމު ނޫން ކަމަށެވެ. އެހެން ނަމަވެސް މިހާރު ޓީމުގެ އެޓޭކްގައި ބައިވަރު އޮޕްޝަންތަކެއް އެބަހުރި ކަމަށާއި އެއީ ލިބޭނެ ބޮޑު އެޑްވާންޓޭޖެއް ކަމަށެވެ.\n"އަކުރަމް އާއި ހެލްމެޓް ސަމުއްޓޭ، އާއެކު މިހާރު އަހަރެންގެ މިއޮތީ ވަރަށް ރަނގަޅު ޑިފެންސެއް، މެޗަށް އިހްތިޔާރު ކުރާނެ ޑިފެންޑަރުންނަކީ ކޮބައިކަން ވެސް އަހަންނަށް އުނދަގޫ، އެހެން ނަމަވެސް ހަމަގައިމު ވެސް އަކޫ ކުޅޭނެ، މާދަމާ މެޗުގައި ނަތީޖާ ނެރުމުގައި ވަރުގަދައަށް ޑިފެންސް ކުރުމަކީ މުހިންމު ކަމަކަށް ވެގެންދާނެ."\nރާއްޖޭން މާދަމާ އިދިކޮޅަށް ނުކުންނަ ފިލިޕީންސަކީ ރާއްޖެއެކޭ އެއްފަދައިން އޭޝިއާގެ މެދު ފަންތީގެ ގައުމެކެވެ. އެކަމަކު އެ ޓީމުގައި ޔޫރަޕުގައި ކުޅޭ ގިނަ ކުޅުންތެރިން މި ވަގުތު ތިބުމާ އެކު ފެންވަރު ވަނީ ރަނގަޅުވެފަ އެވެ. ސެގާރޓް ބުނީ މި މެޗު ކޮންމެ ގޮތަކަށް ނިމުނަސް އަދި އެހިސާބުން ނުނިމޭނެ ކަމަށާއި އެންމެ ފަހު މެޗަކީ ޑިސައިޑިންގް މެޗު ކަމަށެވެ.


Mourinho ge kehtherikan kolhun lai enme fahun Pogba vikkaalan ninmaifi - Vaguthu\nމޮރީނިއޯގެ ކެތްތެރިކަން ކޮޅުންލައި އެންމެ ފަހުން ޕޮގްބާ ވިއްކާލަން ނިންމައިފި\nމޮރީނިއޯގެ ކެތްތެރިކަން ކޮޅުންލައި އެންމެ ފަހުން ޕޮގްބާ ވިއްކާލަން ނިންމައިފިއެވެ.\nފުޓުބޯޅައިގެ ދުނިޔޭގައި އެންމެ ވަރުގަދަޔަށް ސޯޝަލް މީޑިޔާ ބޭނުންކުރާ އެއް ކުޅުންތެރިޔާކަމުގައިވާ މެންޗެސްޓާރ ޔުނައިޓެޑުގެ ޕޯލް ޕޮގްބާ މެންޗެސްޓާރ ޔުނައިޓެޑުން ވިއްކާލާ ސަބަބެއްކަމުގައި އޭނާ ސޯޝަލް މީޑިޔާ ބޭނުންކުރާ މިންވަރު ވެގެން ހިނގައިދާނެއެވެ. މެންޗެސްޓާރ ޔުނައިޓެޑުން އޭރުގެ ރެކޯޑް ޓްރާންސްފާރ އަގަކަށް ޔުވެންޓަސްއިން ޕޮގްބާ ގަތްތާ މާ ގިނަ އަހަރުތަކެއް ނުވާއިރު މޮރީނިއޯ ވަނީ ޕޮގްބާގެ އެކި މައްސަލަތަކުގައި ކެތްތެރިކަން ކޮޅުންލައިފައިކަމަށް ބުނާ ރިޕޯޓްތަކެއް ވަނީ އާންމުވެފައެވެ. މެންޗެސްޓާރ ޔުނައިޓެޑުން މިހާރުވެސް ވަނީ ޕޮގްބާ ސޯޝަލް މީޑިޔާ ބޭނުންކުރާ މިންވަރު މަދުކުރުމަށް އޭނާއަށް އަންގައިފައެވެ.\nއެހެންނަމަވެސް ޕޮގްބާގެ ފަރާތުން އެކަމަށް އެއްވެސް އެއްބާރުލުމެއް އަދި ލިބިފައިވާކަމަކަށް ނުބެލެވެއެވެ. ހުނަރުވެރި މިޑްފީލްޑަރެއްކަމުގައިވާ ޕޮގްބާއަށް ވަނީ އޭނާ ޔުވެންޓަސް އާއި ފަރަންސޭސިވިލާތުގެ ގައުމީ ޓީމުގައި ދެއްކި އާދަޔާޙިލާފް މޮޅު ކުޅުން މެންޗެސްޓާރ ޔުނައިޓެޑުގައި ދެއްކޭ ގޮތްވެސް ނުވެފައެވެ. ފުރުސަތު ކިތަންމެ ވަރަކަށް ލިބުނު ނަމަވެސް އަދިވެސް މިހާރު އެ ފެންނަ ޕޮގްބާ އަކީ ޔުވެންޓަސްގައި ފެނުނު ވަރުގަދަ އަދި މޮޅު ޕޮގްބާއެއް ނޫންކަމަށް އެތައް ބަޔަކު ދަނީ ބުނަމުންނެވެ.\nއެއާއިއެކު މެންޗެސްޓާރ ޔުނައިޓެޑުގެ ކޯޗު ޖޯޒޭ މޮރީނިއޯ ވަނީ ޕޮގްބާ ވިއްކާލައި މެންޗެސްޓާރ ޔުނައިޓެޑަށް ރެއާލް މެޑްރިޑުގެ ޓޮނި ކްރޫސް އަދި ރަފައެލް ވަރާން ގެނައުމުގެ މަސައްކަތް ފަށައިފައެވެ. މޮރީނިއޯ އޮތީ އެކަންތައް ނާކާމިޔާބުވެއްޖެނަމަ ޕީއެސްޖީއިން މާކޯ ވެރާޓީ އަދި މާކިނޮސް ގެނައުމަށްވެސް ނިންމައިގެންނެވެ. އެއާއިއެކު ދެން އަންނަ ސީޒަނުގައި ޕޮގްބާ ޕީއެސްޖީ އިން ނުވަތަ ރެއާލް މެޑްރިޑުން ފެނުމަކީވެސް އެކަށީގެންވާ ކަމެކެވެ.


Miee 72 Aharuge Meeheh,Balaabelumun Heevanee 30 Aharu Hen! - Vaguthu\nމިއީ 72 އަހަރުގެ މީހެއް، ބަލާބެލުމުން ހީވަނީ 30 އަހަރު ހެން!\nމިއީ އުމުރުން 72 އަހަރުގެ ޗައިނާއަށް ނިސްބަތްވާ ބޮޑީބިލްޑަރެކެވެ. އޭނާއަށް ބަލާފައި، ނުވަތަ އޭނާގެ ހަށިގަނޑަށް ބަލާފައި އޭނާއަކީ އެ އުމުރުގެ މީހެކޭ ބުނަން ނުވެސް ކެރޭނެއެވެ. އެއީ ހަމަ ހީވަނީ 30 އަހަރުގެ ޒުވާނެއް ހެންނެވެ.\nއޭނާ ބުނާގޮތުގައި، އޭނާގެ ހަށިގަނޑު އެގޮތަށް ހުންނަނީ، ވަކި ޑައިޓް ޕްލޭނަކަށް ކައި އުޅޭތީއެވެ. އެގޮތުން ހެނދުނު ސަޔަށް އޭނާ ކަނީ ހައެއް ނޫނީ އަށް ބިސް ކަަމށް ބުނެފައި ވެއެވެ.\nޒިންމިން ޔަންގް ނަމަކަށް ކިޔާ މި މީހާ ބޮޑިބިލްޑް ކުރަން ފެށީ 1984 ވަނަ އަހަރުން ފެށިގެންނެވެ. އެއީ އެ ގައުމުން އެ ކުޅިވަރު ކުޅުން ހުއްޓުވާފައި ވަނިކޮށް އަލުން ފެށި އަހަރެވެ. އޭނާ ބުނީ، އެއިރު އޭނާގެ އުމުރަކީ 37 އަހަރު ކަމަށާއި، އެއިރުން ފެށިގެންވެސް ކަސްރަތު ކުރުން ކުރިއަށް ދިޔަ ކަމަށެވެ. އެކަމުގެ ސަބަބުން ބްލަޑް ޕްރެޝަރުވެސް ހުންނަނީ އެންމެ ރަނގަޅަށް ކަމަށް އޭނާ ބުނެފައިވެއެވެ.\nޗައިނީސް ފިޓްނެސް މީޑިއާ ކުންފުނި ޗޭންޖް ޕްރޮޑަކްޝަންއާ 2018 ވަނަ އަހަރު ވާހަކަދައްކަމުން ޒިންމިން ބުނެފައި ވަނީ، އޭނާގެ ޑޮކްޓަރުންވެސް އޭނާގެ ހަށިގަނޑަށް ބަލާފައި އޭނާއަކީ 60 އަހަރުވެފައިވާ މީހެއް ކަމަށް ގަބޫލު ނުކުރާ ކަމަށެވެ.\n"މިދިޔަ އަހަރުތަކުގައި އަހަރެންގެ ސިއްހަތު އެހާ ރަނގަޅަށް ހުރީ، ބޮޑީބިލްޑިންގ ޓްރެއިނިންގ ސަބަބުން". އޭނާ ބުނެފައި ވެއެވެ.\nއޭގެ އިތުރުން، އޭނާގެ ޑައިޓްއަކީ އޭނާ ޒުވާންކަންމަތީ ހުންނަ އެންމެ ބޮޑަށް އެހީވެދޭ އެއް ކަންތައް ކަމާށްވެސް ބުނެފައި ވެއެވެ.\nއެގޮތުން ހައެއް ނޫނީ އަށް ބިސް ހެނދުނު ސަޔަށް ކެއުމުގެ އިތުރުން، ޓޮމާޓޯ، ކިއުކަމްބާ، އޯޓްމީލް، އަދި ޗިކަން ބްރީސްޓްވެސް މިއީ އޭނާ ފާއިތުވި 10 އަހަރު ތެރެގައި ކޮންމެ ދުވަހަކު ކަހަލަ ގޮތަށް ހެނދުނު ސައިގެ ގޮތުގައި ބޭނުން ކުރާ އެއްޗެހި ކަމަށް ބުނެފައި ވެއެވެ.\nއޭނާއާ ގުޅުން ހުރި ވާހަކަތައް މީޑިއާ ސަމާލުކަމަށް އައިސްފައި ވަނީ އޭނާގެ ވީޑިއޯއެއް ރެޑިޓްގައި އާއްމުވުމުންނެވެ.\nއެ ވީޑިއޯގެ ކެޕްޝަންގައި ބުނެފައި ވަނީ، "70 އަހަރުގެ މީހެއް، ވައްތަރީ 30އަހަރުގެ މީހަކާއި، އެއީ އޭނާ 34 އަހަރު ވަންދެން ކަސްރަތު ކުރުމުގައި އުޅުމުން".\nއޭނާގެ އުމުރާއި ބަލާފައި އޭނާގެ ހަށިގަނޑު އެހާ ރީތިކޮށް ހުންނައިރު، އޭނާގެ އުމުރާއި ގުޅޭގޮތުން ތަފާތު ވާހަކަ ދެކެވުނެވެ. އެގޮތުން އެއީ އޮޅުވާލުމެއް ކަމަށްވެސް ބުނާ މީހުން ބުނެއެވެ. އަދި އޭނާއަކީ 70 އަހަރުގެ މީހަކާއި، ބަލާފައި ވަރަށް ރީތި މީހެއް ކަމަށްވެސް ބުނި މީހުން މަދެއް ނޫނެވެ.\nޖުލައި 20, 2021 21:28\nރަޝީދޫ ނަންބަރު އައިނެތް އަޅާކައް ނުފެނޭތޯ...؟؟؟\n30 އަހަރޭ ބުނަން ކެރުނުކަންވެސް.\nޖުލައި 20, 2021 21:40\nހީވަނީ 15 އަހަރުހެން.\nޖުލައި 21, 2021 08:18\nބަލާބެލު މަށްހީވަނީ އު މުރަށްވުރެންވެސް ދޮޅުއަހަރެއްވަރު ދޮށިހެން ؟\nޖުލައި 21, 2021 16:15\nމިޒަމާނު 30އަހަރު މީހުން ހީވާނީ 20އަހަރު ހެން! ތި މީހަކު ހީވަނީ ހަމަ 70 ހެން! ފިޓް ކޮށް ހުރީމަ 64 ހެން ނޭ ބުނެވިދާނެ!


"Makaru hedhumun" Kylie Jenner ge nan Forbes ge Billionarunge listun unikoffi | Mihaaru\n"މަކަރު ހެދުމުން" ކައިލީގެ ނަން ފޯބްސްގެ މަހުޖަނުންގެ ލިސްޓުން އުނިކޮށްފި\n30 މެއި 2020 - 12:026comments\nފޯބްސް އިން ބުނިގޮތިގައި މި އަހަރުގެ އޮގަސްޓް މަހުގެ 10 ގައި 22 އަހަރު ފުރޭ ކައިލީގެ ނަން ލިސްޓުން އުނިކުރީ މިލްކިއްޔާތާ ގުޅޭ ގޮތުން ސައްހަ ނޫން މައުލޫމާތުތަކެއް ދީފައިވާކަން އެނގުމާ ގުޅިގެންނެވެ. އެގޮތުން ކައިލީގެ މޭކަޕް ލައިން "ކައިލީ ކޮސްމެޓިކް" ލިބުނު އާމްދަނީގެ ގޮތުން ފޯބްސްއާ ހިއްސާކޮށްފައިވާ މައުލޫމާތުތަކުގައި އޮޅުވައިލުންތަކެއް ހުރި ކަމަށާއި އެހެންވެ އޭނާގެ މިލްކިއްޔާތު އަގު ކަށަވަރުކުރެވެން ނެތުމުން ނަން އުނިކުރަން ޖެހުނީ ކަމަށް ބުންޏެވެ.\nކައިލީ އަށް ފޯބްސް އެންމެ ޒުވާން މަހުޖަނުގެ ޖާގަ ލިބުނީ މިދިޔަ އަހަރުގެ މާޗް މަހުގެ ތެރޭގަ އެވެ. އެއީ އޭނާގެ މިއްކިއްޔާތު ބިލިއަން ޑޮލަރަށް އަރާ ކަމަށް ނިންމުމަށް ފަހު އެވެ. އަދި އޭރު އެ މަގާމު "ސެލްފްމޭޑް ބިލިއަނަރެއް" ގެ ގޮތުގައި ސިފަކޮށް، ފޯބްސްގެ ލިސްޓުން ޖާގަ ދިނުމުން ވަރަށް ގިނަ ބައެއްގެ ފާޑުކިޔުންތައް ވެސް އަމާޒުވި އެވެ.\nފޯބްސްގެ ލިސްޓުން ނަން އުނިކުރުމާ ގުޅިގެން ޒުވާން ވިޔަފާރިވެރިޔާ ކުރި ޓްވީޓެއްގައި ބުނީ މިލްކިއްޔާތާ ބެހޭ ގޮތުން ދޮގު ހަދައިގެން އެއްވެސް ނަމެއް ހޯދަން މަސައްކަތްނުކުރާ ކަމަށެވެ. ފޯބްސް އަކީ އިތުބާރުކުރެވޭ ނޫހެއް ކަމަށް ބަލަމުން އައި ކަމަށާއި ވަކި ލަގަބެއް ހޯދަން އަމިއްލަ އަށް ކަމެއް ކޮށް އޮޅުވާލާފައި ނުވާނެ ކަމަށް ބުނެފައިވެ އެވެ. އޭނާ ވަނީ ލިސްޓުން އުނިކުރިޔަސް ފަރުވާލެއް ނެތް ކަމުގެ މޭރުމުން ވާހަކަ ދައްކައިފަ އެވެ.\nކައިލީ އަކީ އެމެރިކާގެ މަޝްހޫރު ކާޑޭޝަން އާއިލާ އަށް ނިސްބަތްވާ މީހެކެވެ. އެންމެ ޒުވާން ބިލިއަނަރުންގެ ލިސްޓުން އޭނާގެ ނަން އުނިކުރި އިރު، އެއްބަނޑު ދައްތަ ކިމް ކާޑޭޝަންގެ ފިރިމީހާ އަދި ރެޕާ ކަންޔޭ ވެސްޓަށް ފޯބްސް އިން މިދިޔަ މަހު ވަނީ ބިލިއަރެއްގެ ދަރަޖަ ދީފަ އެވެ.\nEmme zuvaan billionair aky Kylie Jenner\nއިތުރު ލިޔުންތައް އަންހެނުން ބިއުޓީ ފެޝަން ސެލެބްރިޓީން ކިމް ކާޑޭޝިއަން އެމެރިކާ


SunOnline: Asthakah dhera gotheh viya nudheyne, Othee furihama ah thayyaaru vefai\nއަސްތަކަށް ދެރަ ގޮތެއް ވިޔަނުދޭނެ، އޮތީ ފުރިހަމައަށް ތައްޔާރުވެފައި\nޝަފްނާ ހުސައިން 07 Mar 2021, 09:21\nއައްޑޫ ސިޓީގައި އަސް ދުއްވާލުމަކީ އެ ސިޓީގެ ގިނަ ބަޔަކު ކުރަމުން އަންނަ އުންމީދެކެވެ. އެ އުންމީދުގެ ވާހަކަ އެކި ފަހަރު މަތިން އެ ސިޓީގެ ޒުވާނުންގެ މެދުގައި އޮތީ ދެކެވިފަ އެވެ. އެންމެފަހުން، އެކަން ހަގީގަތަކަސް ހެދުމަށް ރަސްމީކޮށް މަސައްކަތް ފެށީ "ސަދަން ސްޓޭލިއަންސް" އިންނެވެ.\nސަދަން ސްޓޭލިއަންސް އިން އެ މަސައްކަތް ކުރާތާ އަހަރަކަށް ވުރެ ގިނަ ދުވަސްވެއްޖެ އެވެ. އެ މަސައްކަތާ ގުޅިގެން ސަރުކާރާއެކު ގިނަ މަޝްވަރާތަކެއް ކުރި އެވެ. ކަމާގުޅޭ ބޭރުގެ މާހިރުންގެ ލަފާ ހޯދި އެވެ. ރާއްޖޭގައި މިކަން ކުރެވޭނެތޯ ކަށަވަރުކުރި އެވެ. އެ ޔަގީންކަން ލިބުމުން ދެން ފުރިހަމަކުރަންޖެހޭ ހުރިހާ ކަމެއް ފުރިހަމަކޮށް، ހޯދަންޖެހޭ ހުރިހާ ހުއްދައެއް ލިބުނީ މީގެ ހަ ވަރަކަށް މަސް ކުރިންނެވެ.\nބޮޑެތި ފާޑުކިޔުންތަކެއް، އެތައް ސުވާލެއް!\nއައްޑޫއަށް އަސްތަކެއް ގެންނަން ހުއްދަ ހޯދައި އެ މަސައްކަތް ފަށާފައިވާކަން ހާމަކުރެއްވީ މިދިޔަ ދައުރުގެ ރައްޔިތުންގެ މަޖިލީހުގެ ޖަލްސާއެއްގައި، މަޖިލީހުގެ ރައީސް މުހައްމަދު ނަޝީދެވެ. އެ ދުވަހުން ފެށިގެން ވެސް މި ޕްރޮޖެކްޓަށް ގިނަ ބައެއްގެ ފާޑުކިޔުމާއި މަލާމާތް އަމާޒުވި އެވެ.\nއެކަން ނުކުރެވޭނެ ކަމަށާއި، އެއީ ރާއްޖޭގައި "ފީސިބަލް" ކަމެއް ނޫންކަމަށް ބުނެ ވާހަކަތައް ދެކެވުނެވެ. އެއް ބަޔަކު ބުނަމުން ދިޔައީ އެއީ ޖަނަވާރުންނަށް އިހާނެތިކޮށް ހިތުން ނޫން އިތުރު ކަމެއް ނޫން ކަމަށެވެ.\nނަމަވެސް މާ ގިނަ ދުވަސްތަކެއް ނުވެ، އެ ފާޑުކިޔުންތަކުގެ އަޑު ކެނޑުނެވެ. އަނެއްކާވެސް ހަމަ އެވާހަކަތަކުން ސޯޝަލް މީޑިއާ ފުރާލީ މިދިޔަ ބުރާސްފަތި ދުވަހު އަސްތައް ރާއްޖެ ގެނައުމަށް ބޯޓަށް އެރުވި ހަބަރާ އެކު އެވެ. ރޭ މިވަނީ އެ އަސްތައް ރާއްޖެ ގެނެސް އައްޑޫ ސިޓީއަށް ބާލައިފަ އެވެ.\nއަސްތަކުގެ މައްސަލައިގައި މިހާރު ވެސް ސޯޝަލް މީޑިއާ އޮތީ ހޫނުވެފަ އެވެ. އެއް ބަޔަކު ސިފަކުރާ ގޮތުގައި އެ ޖަނަވާރުތައް ރާއްޖެ ގެނެސް "ކޮށްޓެއްގައި" ބޭތިއްބުމަކީ އަނިޔާވެރިވުމެވެ. ރާއްޖެއަށް އަސްތަކެއް ގެންނަންޖެހޭ ސަބަބެއް ނެތެވެ. އެ ނުގެނެޔަސް ގެއްލޭނެ އެއްޗެއް ނެތެވެ.\nމި ކަންބޮޑުވުންތައް ފާޅުކުރާ މީހުންގެ ތެރޭގައި، ވެޓް ނުވަތަ ޖަނަވާރުންގެ ޑޮކްޓަރަކަށް ވާން ކިޔަވަމުން އަންނަ ފަރާތްތަކާއި ޖަނަވާރުންގެ ހައްގުތަކަށް ވަކާލާތު ކުރާ މީހުން ހިމެނެ އެވެ. އެމީހުން އުފައްދާ ސުވާލަކީ ރާއްޖޭގައި އެކަށީގެންވާ ފެންވަރުގެ "ވެޓް ކްލިނިކް" އެއް ނެތް އިރު، އަދި ޖަނަވާރުންނަށް ބޭނުންވާ ބޭހާއި ފަރުވާ ދެވޭނެ ގޮތެއް ނެތް އިރު، އަސްތަކެއް ރާއްޖެ ގެނެސްގެން ރަނގަޅަށް ބެލެހެއްޓޭނެތޯ އެވެ. އެއަށް ބޭނުންވާ ވަރަށް ކާނާ އާއި އެހެނިހެން ކަންކަން ފޯރުކޮށްދެވޭނެ ހެއްޔެވެ؟\nމި ސުވާލުތަކަށް ސަދަން ސްޓޭލިއަންސް އިން ދޭން އޮތީ އެންމެ ޖަވާބެކެވެ. އާނ އެކެވެ. އެމީހުން އަސްތައް ރާއްޖެ ގެނެސްފައި ވަނީ ވާންޖެހޭ ހުރިހާ ތައްޔާރީއެއް ވެގެންނެވެ.\nމިލިއަންގެ އިންވެސްޓްމަންޓެއް، އެއްޗަކަށް އެއްޗެއް ނުހަދާނެ!\nސަދަން ސްޓޭލިއަންގެ ފަރާތުން "ސަން" އާ ވާހަކަދެއްކެވި އަހްމަދު އަގްލީލް ބުނީ މީ އެއް ދުވަހެއް ދެ ދުވަހެއްގެ މަސައްކަތް ނޫން ކަމަށެވެ. ގިނަ ބައެއްގެ އެދުމުގެ މަތިން މަސައްކަތް ފެށީ މީގެ އަހަރަކަށްވުރެ ގިނަ ދުވަސް ކުރިންނެވެ. އެތައް ދިރާސާއެއް ކުރެވިއްޖެ އެވެ. މިލިއަނުން ހަރަދުކޮށްފި އެވެ.\nއިއްޔެ އައްޑޫއަށް އަސްތައް ގެންގޮސްފައި ވާއިރު، ސްޓާބަލް ހުރީ ތައްޔާރުކޮށް ނިންމައިފަ އެވެ. އަސްތަކަށް ބޭނުންވާ ފަރުވާ އާއި އަޅާލުން ދިނުމަށް، އިނގިރޭސިވިލާތުން ޖަނަވާރުންގެ ހާއްސަ ޑޮކްޓަރެއް ހުރީ ގެނެސްފަ އެވެ.\n"ސީދާ އަސްގެ ކަންތައްތަކާ ގުޅޭ ހާއްސަ މީހެއް އަޅުގަނޑުމެން މި ހުރީ ހޯދާފަ. ބޭހާއި ކާނާ ބޭރުން ގެނެވޭނެ ހުރިހާ އިންތިޒާމެއް ހުރީ ހަމަޖެހިފަ،" އަގްލީލް ބުންޏެވެ.\nއަސްތައް ކުޑަ ތަންކޮޅެއްގައި ގެންގުޅުމުގެ ކަންބޮޑުވުން އޮތް ނަމަވެސް، އަގްލީލް ބުނީ އެކަން ރާވާފައި އޮތީ އެގޮތަށް ނޫން ކަމަށެވެ. އަސްތަކަށް ދުވެލާފައި އުޅެވޭނެ ގޮތަށް 14،000 އަކަފޫޓުގެ ބިމެއް އޮތީ ތައްޔާރުކޮށްފަ އެވެ.\n"އަޅުގަނޑުމެން އެ އެއްޗެހި ބަންދުކޮށްގެން ގެންގުޅޭގޮތަކަށް ނޫން އޮތީ. ސްޓޭބަލް އަށް ވައްދާނީ ނިދަން. ހަމަ މިތަނުގައި ދޫކޮށްލާފަ ތިބޭނީ. އަޅުގަނޑުމެން ވަރަށް ބޮޑު ހަރަދެއް ކޮށްގެން ކުރާ ކަމެއް މީ. އެހެންވީމަ މިކަމާ އެންމެ ކަންބޮޑުވާނީ އަޅުގަނޑުމެން. އަޅުގަނޑުމެން މި ލައިޓްކޮށް ދުލެއް ނުކުރާނަން،" އޭނާ ބުންޏެވެ.\nއަގްލީލް ބުނީ އަސްތައް ރާއްޖެ އައިސްފައި ވަނީ ދިގު ދަތުރެއް ކޮށްފައި ކަމަށާއި، ވަރުބަލި ފިލުވާލައި އެ މާހައުލަށް އަސްތަކަށް ވަގުތު ދޭނެ ކަމަށެވެ. އަދި އެތަން އާންމުންނަށް ހުޅުވާލާނީ މަހެއްހާ ދުވަސް ފަހުން ކަމަށެވެ.\nސަދަން ސްޓޭލިއަންސް އިން ވިސްނާފައި އޮތީ އަސްދުއްވަން ދަސްކޮށްދޭ ސްކޫލެއް ހިންގުމަށެވެ. އެތަން ހުޅުވާނީ އަސް ދުއްވުމާއި، އަސް ދުއްވަން ދަސްކުރުމުގެ ހުރިހާ އިންތިޒާމެއް ހަމަޖައްސައިފަ އެވެ. އަސް ދުއްވަން ދަސްކޮށްދޭނެ ޓްރެއިނަރުން ވެސް ވަނީ ހަމަޖައްސައިފަ އެވެ. އަގްލީލް ބުނީ ފީއެއް ނަގާނެ ކަމަށާއި ނަމަވެސް އަގުތައް އަދި މުޅިން ފައިނަލް ނުވާ ކަމަށެވެ. ނަމަވެސް ތަން ހުޅުވާލާއިރު ފޮޓޯ ޝޫޓުތަކަށް ވެސް ފުރުސަތު ހުޅުވާލާނެ އެވެ.\nއަސްތައް ބަހައްޓާފައި ހުންނަތަން --\n"ގައިމުވެސް އައްޑޫގެ ޕަބްލިކް ވަރަށް ބޮޑަށް ބޭނުންވެފަ އޮތް ކަމެއް މީ. ހަމަ ފެންނަ އިރަށް އަހާނެ ކޮން ދުވަހަކުންހޭ އަސްތައް ގެންނަނީ. ކޮން ދުވަހަކުން ހޭ އަސް ދުއްވާލެވޭނީ،" އަގްލީލް ބުންޏެވެ.\nއަގްލީލް މެން މަސައްކަތް ކުރީ ފަސް އަސް ގެނައުމަށެވެ. ނަމަވެސް މާލީ ގޮތުން ދިމާވި ތާށިކަމާއެކު އައްޑޫއަށް ގެންގޮސްފައި ވަނީ ތިން އަހެވެ. ނަމަވެސް ތިން އަހުން އާބާދީއަށް ކޭޓާ ނުކުރެވޭނެ ކަމަށާއި، އަދި އަސްތަކަށް ވެސް ރެސްޓް ދޭން ޖެހޭނެތީ، ތަރުހީބަށް ބަލައި މުސްތަގުބަލުގައި އިތުރު އަސް ގެންނާނެ ކަމަށް އަގްލީލް ބުންޏެވެ.\nއައްޑޫގެ ފަތުރުވެރިކަމަށް އެހީވާނެ ޕްރޮޖެކްޓެއް!\nއައްޑޫ އަކީ ފަތުރުވެރިކަން އެންމެ ރަނގަޅަށް ފައްކާވެފައި އޮތް ސިޓީއެއް ނޫނެވެ. އެހެން ނަމަވެސް ރާއްޖޭގައި މުޅިން އަލަށް ފަށަން ތައްޔާރުވެފައިވާ މި ޕްރޮޖެކްޓުގެ ސަބަބުން އައްޑޫ އަށް ދިވެހީންނާއި ބޭރު މީހުންގެ ޝައުގުވެރިކަން ހުއްޓޭނެ ކަމަށް ވަރަށް ބޮޑަށް އުންމީދުކުރާ ކަމަށް އަގްލީލް ބުންޏެވެ.\nއަގްލީލް ބުނީ ބޭރުން އަންނަ ފަތުރުވެރިންނަށް އަސް ދުއްވުމަކީ އާ ކަމަކަށް ނުވާނެ ކަމަށެވެ. އަދި ގޮނޑުދޮށުގައި ވެސް އަސް ދުއްވުން އެމީހުންނަށް އާ ނުވާނެ ކަމަށެވެ. އެހެން ނަމަވެސް ދޮންވެލި ގޮނޑުދޮށުގައި އަހެއް ދުއްވާލުން އެމީހުންނަށް މުޅިން ތަފާތު ތަޖުރިބާއަކަށް ވާނެ ކަމަށް އޭނާ ބުންޏެވެ.\nއެގޮތުން ގެސްޓްހައުސްތަކާއި ރިސޯޓުތަކަށް ވެސް ހާއްސަ ޕެކޭޖުތަކެއް ތައްޔާރުކުރަން ވަނީ ނިންމައިފަ އެވެ. އަސްތަކާއެކު "ބަލާ ނިއޭށި އައްޑޫ އެ ކާލޯ؟" ނުވަތަ އައްޑޫ ބަލައިލަން އާދޭ ގެ އަޑު އަނެއްކާވެސް މިވަނީ ވައިގައި ހިފައިލައިފަ އެވެ.\n"ހާސްނުވޭ، އަޅުގަނޑުމެން މިކަން ކުރާނީ ރަނގަޅަށް"\nއަގްލީލް ބުނީ ގިނަ ބައެއްގެ ކަންބޮޑުވުމުން މިކަމުގައި ހުރިކަން އެނގޭ ކަމަށެވެ. ފަހަރުގައި އެއީ އެކަށީގެންވާ މައުލޫމާތު ލިބިފައި ނެތުމުން ކަމަށް ވެދާނެ ކަމަށާއި ނަމަވެސް ސަދަން ސްޓޭލިއަންސް އިން މިކަމަށް ފުރިހަމައަށް ތައްޔާރުވެފައިވާ ކަމަށާއި، އެއްވެސް ކަމެއް އެމީހުން ދޫނުކޮށްލާނެ ކަމުގެ ޔަގީންކަން ވަނީ ދީފަ އެވެ.\nއަގްލީލް ބުނީ އެހެން މީހުން ޖަނަވާރުންނާ މެދު ކުރާ ރަހުމު، އެމީހުން ވެސް ކުރާ ކަމަށާއި އަސްތަކަށް ދެރަގޮތެއް ވިޔަ ނުދޭނެ ކަމަށެވެ.\n"ހާސް ނުވޭ. ވީ ހޭވް ގޮޓް އިޓް ކަވާޑް އޭ،" އަގްލީލް ބުންޏެވެ.


Manaabeyhuge massalaigai Russia ah luyeh nudhin | Mihaaru\n2016 ވަނަ އަހަރުގެ އޮލިމްޕިކްސްގެ ތެރެއިން ރަޝިއާ އެތުލީޓަކު އެ ގައުމުގެ ދިދަ ހިފައިގެން.-- ފޮޓޯ: އޭއެފްޕީ\n12 މާޗް 2019 - 12:47\nގޭމްސްތަކުގައި ރަޝިއާ އެތުލީޓުންނާއި ސަރުކާރުގެ އޮފިޝަލުންނާ ގުޅިގެން މަނާ ބޭސް ބޭނުންކުރާ ކަމަށް ބުނެ، ވޯލްޑް އެންޓި ޑޯޕިން އެޖެންސީ (ވާޑާ) އިން ނެރުނު ރިޕޯޓުތަކާ ގުޅިގެން ރަޝިއާ އެތުލީޓުންނަށް މުބާރާތްތަކުގައި ވާދަނުކުރެވޭ ގޮތަށް ސަސްޕެންޑްކުރީ 2015 ވަަނަ އަހަރުގެ ނޮވެމްބަރު މަހު އެވެ. އޭގެ ފަހުން އައީއޭއޭއެފްގެ މުބާރާތްތަކުގައި ރަޝިއާގެ އެތުލީޓުން ބައިވެރިވަމުން އަންނަނީ ވަކި ގައުމެއް ތަމްސީލުނުކޮށް ނިއުޓްރަލް އެތުލީޓުންގެ ގޮތުގަ އެވެ.\nރަޝިއާގެ އެތުލީޓުންގެ މައްސަލަތައް ބެލުމަށް ފަހު 2016 ވަނަ އަހަރު ޕްރޮފެސަރު ރިޗާޑް މެކްލަރެން އާންމުކުރި ރިޕޯޓުގައިވާގޮތުން ފުޓްބޯޅަ ހިމެނޭގޮތަށް ރަޝިއާގެ ގިނަ އެތުލީޓުން އަންނަނީ މަނާ ބޭސް ބޭނުންކުރަމުންނެވެ. އެކަމަކާ ގުޅޭ ޝަކުވާތައް މިދިޔަ އަހަރު ރަޝިއާގައި ކުރިއަށް ދިޔަ ފީފާ ވޯލްޑް ކަޕް ދުވަސްވަރު ވެސް ފެންމަތިވި އެވެ.\nއައިއޭއޭއެފް އިން ރަޝިއާ އިން އެންމެ ފަހުން މައްސަލަ އިސްތިއުނާފްކުރަން ހުށަހެޅުމުން ވެސް ވަނީ އެކަން އިންކާރު ކޮށްފަ އެވެ. އަދި ލުޔެއް ދެވޭނެ ހަމައެކަނި މަގަކީ ކުރިއެކޭ ވެސް އެއްގޮތަށް ރަޝިއާގެ އެތުލީޓުން މަނާ ބޭހަށް ޓެސްޓްކުރާ ލެބޯޓަރީގެ ރިޕޯޓްތަކާއި ސާމްޕަލްތައް ދޭން އެއްބަސްވުމެވެ. އަދި އެކަން ކުރަން ރަޝިއާ އަށްދާ އައިއޭއޭއެފްގެ ވަފުދުގެ ހުރިހާ ހަރަދެއް ވެސް ބަލަން ޖެހޭނީ ރަޝިއާ އިން ކަމަށް ވަނީ އަންގައިފަ އެވެ.\nވާޑާގެ ޓީމަކަށް މި އަހަރުގެ ޖެނުއަރީ މަހު މޮސްކޯގައި ހުންނަ ރަޝިއާ އެތުލީޓުން މަނާ ބޭހަށް ޓެސްޓްކުރާ ލެބޯޓަރީ އަކަށް ވަނުމުގެ ހުއްދަ ދީފައިވީ ނަމަވެސް އެކަށީގެންވާ ވަރަށް ރަޝިއާގެ ފަރާތުން އެހީތެރިކަން ނުލިބޭކަަމަށް ވަނީ ދާދި ފަހުން ބުނެފަ އެވެ.\nރަޝިއާ އެތުލީޓުން މަނާ ބޭސް ބޭނުންކުރާކަމަށް ސަައްހަ ލިޔެކިއުންތަކާ އެކު އެންމެ ފުރަތަމަ އެކަން އާންމުކުރީ 2014 ވަނަ އަހަރު ޖަރުމަނުގެ ޓީވީ ޑޮކިއުމެންޓްރީ އަކުންނެވެ. އޭގެ ފަހުން ގިނަ ތަހުގީގު އިދާރާތަކުން ވަނީ ރަޝިއާ އެތުލީޓުންނަށް ފިޔަަވަޅު އަޅައިފަ އެވެ. އަދި ބައިނަލްއަގްވާމީ މުބާރާތްތަކުގައި ރަޝިއާގެ އެތުލީޓުން ހޯދާފައިވާ މެޑަލްތައް ވެސް ވަނީ އަތުލައިފަ އެވެ.\nއެންމެ ފަހުން 2016 ވަނަ އަހަރު ބްރެޒިލްގެ ރިއޯ ޑި ޖަނޭރޯގައި އޮތް އޮލިމްޕިކްސްގައި ރަޝިއާ އެއްކޮށް ސަސްޕެންޑް ނުކުރަން އިންޓަނޭޝަނަލް އޮލިމްޕިކް ކޮމިޓީ (އައިއޯސީ) އިން ނިންމީ ނުހައްގުން ބައެއް އެތުލީޓުންނަށް ގެއްލުމެއް ލިބުމުގެ ފުރުސަތެއް އޮތުމުންނެވެ. އެގޮތުން އެެއްވެސް ފެޑެރޭޝަނަކުން މައްސަލައެއް ނުބަލާ އެތުލީޓުންނަށް ބައިވެރިވުމުގެ ފުރުސަތު ދިނެވެ.\nއަދި ފަހުން މަނާބޭހުގެ ކަންތައްތައް ރަނގަޅުކުރަން ރަޝިއާ އަށް ދިން ފުރުސަތުގައި އެންމެ ރަނގަޅަށް ކަންތައް ކޮށްފައިނުވާތީ އައިއޯސީން ނިންމީ މިދިޔަ އަހަރު އޮތް ވިންޓަ އޮލިމްޕިކްސްގައި ރަޝިއާ އަށް ބައިވެރިނުވެވޭ ގޮތް ހަދާށެވެ. އެހެންވެ މަނާ ބޭހުގެ މައްސަލައެއް ނެތް ރަޝިއާގެ އެތުލީޓުން އެ ގޭމްސްގައި ބައިވެރިވީ ނިއުޓްރަލް އެތުލީޓެއްގެ ގޮތުގައި ވަކި ގައުމެއް ތަމްސީލުނުކުރާ ގޮތަށެވެ.


އެތުލެޓިކްސް އެސޯސިއޭޝަންގެ އިންތިޚާބް\nއެތުލެޓިކްސް އެސޯސިއޭޝަން އޮފް މޯލްޑިވްސްގެ ރައީސްގެ މަގާމަށް އެ މަގާމުގައި ހުންނެވި މުހައްމަދު ތޮލާލް އިންތިހާބުވެވަޑައިގެންފި އެވެ.\nދެވަނަ ދައުރަކަށް ތޮލާލް އިންތިހާބުވެވަޑައިގެންނެވި އިރު އޭނާ އާއެކު އެތުލެޓިކްސް އެސޯސިއޭޝަނުގެ ރައީސް ކަމަށް ކުރިމަތިލެއްވި އަހްމަދު ފާއިލް އާއި މުހައްމަދު ހާނިމް ވަނީ އިންތިހާބުގެ ކުރިން ނަން އަނބުރާ ގެންގޮސްފައެވެ. އެހެންވެ ތޮލާލް އިންތިހާބުކުރި އިރު ނަގާފައިވަނީ ފެންނަ ނުފެންނަ ވޯޓެކެވެ.\nއެތުލެޓިކްސް އެސޯސިއޭޝަނުގެ ނައިބް ރައީސަކަށް އިންތިހާބުވީ އެތުލެޓިކްސް ކޯޗު އަހްމަދު އަޒީލް އެވެ. އޭނާ އަށް 8 ވޯޓް ލިބުން އިރު ނައިބް ރައީސް ކަމަށް ކުރިމަތިލެއްވި މިހާރުގެ ނައިބް ރައީސް މުހައްމަދު މާދިހު އިސްމާއިލް އަށް ލިބުނީ ފަސް ވޯޓެވެ.\nއެތުލެޓިކްސް އެސޯސިއޭޝަނުގެ ހަޒާންދާރަކަށް މުހައްމަދު ޝިހާން ހޮވުން އިރު އެކްސްކޯގެ މެންބަރުންގެ މަގާމަށް ހޮވުނީ މުހައްމަދު ސުޖާއު އާއި މުހައްމަދު ޝާހިދު އަދި އިބްރާހިމް އުމަރެވެ. އެސޯސިއޭޝަނުގެ އަންހެން މެންބަރުގެ މަގާމަށް ހޮވުނީ ޔާސްމީން އަބްދުﷲ އެވެ.


އެންމެ ފުރަތަމަ ވަރިފަށަށް އަރަން އުޅޭކަމުގެ އެފަދަ އެއް ހެއްކަކީ ދެ މީހުން މުޅިން ވާހަކަދެއްކުން ހުއްޓާލުމެވެ. ދެ މީހުންގެ އިހުސާސްތަކާއި މައްސަލަތަކާއި ބެހޭގޮތުން ވާހަކަނުދައްކައި މައްސަލަތައް ހައްލުނުވުމުގެ ސަބަބަކީވެސް މިއީވެއެވެ. ގޮތް ދޫނުކޮށް ދެ ފަރާތުންވެސް އެކަކާއި އަނގައިން ނުބުނެ ހުރުމުގެ ނަތީޖާއަކީ ވަރިއެވެ. ކައިވެނީގައި ގޮތް ދޫކުރުމަކީ ވަރަށް މުހިންމު ކަމެކެވެ. އަދި ބޯހަރު މީހުންނަކީ ކައިވެނިކުރަން އެންމެ އެކަށީގެންވާ މީހުންނެއް ނޫނެވެ.\nނޮވެމްބަރު 7, 2019 09:09\n"އެއްވެސް ދެމީހަކު ކައިވެނި ކުރަނީކީ ވަރިވާން ނިއަތް ގަނެގެންނެއް ނޫނެވެ." މިއީ ކަނޑައެޅިގެން ބޮޑު ދޮގެއް.


Alhugandu islamvee keehvve? "Hulhangun thayyaaruvamundhanee maahddhiyyathaa dhekolhah baghaavaai kurumasheve" Dr. Murad -4- One Online\nއަޅުގަނޑު އިސްލާމްވީ ކީއްވެ؟ "ހުޅަނގުން ތައްޔާރުވަމުންދަނީ މާއްދިއްޔަތާ ދެކޮޅަށް ބަޣާވަތް ކުރުމަށެވެ" ޑރ. މުރާދު - 4\n(25 މާޗުގެ އަދަދާ ގުޅޭ)\nއެފޮތް ނިންމުމަށް ފަހު އަޅުގަނޑު އަށް ޕަބްލިޝަރެއްގެ ގާތަށް އެފޮތް ފޮނުވީމެވެ. އޭގެ ތެރެއިން ދެފަރާތަކުން އެފޮތް ޝާއިޢު ކުރުމުގެ ޝައުޤުވެރިކަން ފާޅުކުރިއެވެ. އެއް ޕަބްލިޝަރަކާއެކު އަޅުގަނޑު އެފޮތް ޝާއިޢުކުރުމުގެ އެގްރީމެންޓެއް ކޮށްފީމެވެ. އެއީ ޖަރުމަންވިލާތުގެ ވަރަށް މުހިންމު ޕަބްލިޝަރެކެވެ. އެބައި މީހުން އެފޮތް ޝާއިޢުކުރީ 1992 ވަނަ އަހަރުގެ ބަހާރު މޫސުމުގައެވެ.\nއެފޮތް ބާޒާރަށް ނުކުތުމާއެކު ހަފަރާތުން އެފޮތަށާއި ފޮތުގެ މުޞަންނިފަށް ތަންޤީދު ކުރަންފަށައިފިއެވެ. ނޫސްތައް އެހެންހުރިހާ ކަމެއް އެއްފަރާތްކޮށްލުމަށް,ފަހު އަތްދޮވެލައިގެން އަޅުގަނޑުގެ ފަހަތުން އަޅައިގަތެވެ. ނޫސްތަކުގެ ބޭރުގަނޑުގައި އަޅުގަނޑަށް އިހާނެތިކޮށް ހިތުމުގެ ސުރުޚީތައް ޗާޕުވާންފަށައިފިއެވެ. ނޫސްތަކުގައި ލިޔަމުންގެންދިޔައެވެ. މީނާ ބުނަނީ ވައްކަންކުރާ މީހުންގެ އަތް ބުރިކޮށްލަންވީ ކަމުގައެވެ. ޒިނޭކުރާ މީހުން ރަޖަމުކުރަންވީ ކަމުގައެވެ. ހޮފްމަންގެ އަންހެނުން ފަކީރަށް ތިން ހަތުރަނބީންނާ ކުރިމަތިލާންޖެހޭނެ ކަމުގައެވެ.\nޚާރިޖިއްޔާއަށް އެތަކެއް ހާސްހާހުން ސިޓީތައް އޮހެމުންދިޔައެވެ. އަޅުގަނޑާއި އަޅުގަނޑުގެ ފޮތް އިންތިހާ ދަރަޖައަށް ކުށްވެރިކޮށްފައެވެ. އެ ހަމަނުޖެހުންގަނޑު ނޭފަތުކުރިޔާ ހަމަޔަށް އެރުމުން ޚާރިޖީ ވަޒީރު އޭނާގެ ތިން އެހީތެރިޔަކު ލައްވައި އެފޮތް ވަރަށް ފުންކޮށް ދިރާސާކުރެއްވިއެވެ. އެއަށްފަހު ބަޔާނެއް ނެރުއްވިއެވެ. އެބަޔާނުގައި ވެއެވެ. "އެފޮތުގައި އިޢުތިރާޟުކުރަންޖެހޭ ފަދަ އެއްވެސް ވާހަކައެއް ނެތެވެ. އަދި ކީއްހެއްޔެވެ؟ އެފޮތުގައި ވަނީ އޮބްޖެކްޓިވް ގޮތަކަށް އިސްލާމްދީން ހުށަހަޅައިފައެވެ. އެފޮތަކީ އިސްލާމްދީން ތަޢާރަފުކޮށްދޭ ފޮތެކެވެ. ޖަރުމަންގެ ރައްޔިތަކު ހިންދީ ދީނާއި، އިސްލާމް ދީނާއި، ބުދުދީނާއި މިއިން ކޮންމެ ދީނެއް ޚިޔާރުކުރަން ބޭނުންވިކަމުގައި ވިޔަސް އެ ދީނެއް ޚިޔާރުކޮށް އެ ދީނަކަށް އުޅުމަކީ ޖަރުމަންވިލާތުގެ ކޮންމެ ރައްޔިތެއްގެވެސް އަސާސީ ޙައްޤެކެވެ."\nއެދުވަސްވަރު ނޫހެއްގައި ލިޔެފައިވެއެވެ. "ޖަރުމަންވިލާތުގެ ސަފީރެއް އަމިއްލަޔަށް މަރުވާން މީހުންނަށް އެބަ ހިތްވަރުދެއެވެ." އެކަންވީ ގޮތަކީ ހަތަރު ހަފްތާއެއްހައި ދުވަހު އަޅުގަނޑުގެ ގާތުގައި މަސައްކަތް ކުރި މީހަކު ކޮންމެވެސް ސަބަބަކާ ހުރެ އަމިއްލަޔަށް މަރުވީއެވެ. އެކަންވެސް އަޅުގަނޑުގެ ބޮލުގައި އެޅުވީއެވެ. އެހެން ނޫހެއްގައި ލިޔެފައިވެއެވެ. "މިކަލޭގެ އެމްބަސީގެ އަންހެން މުވައްޒަފުން ބުރުގާ އެބަ އަޅުވައެވެ." އެއީވެސް ޙަޤީޤަތެއް ނޫނެވެ. ޙަޤީޤަތުގައި އަޅުގަނޑުމެންގެ އެމްބަސީގައި މުސްލިމް އަންހެނުންވެސް މަސައްކަތްކުރެއެވެ. އެމީހުން ބުރުގާ އަޅައެވެ.\nއިއްތިފާޤުން ދިމާވި ގޮތުން އަޅުގަނޑުގެ ފޮތް ބާޒާރަށް ނުކުތީ ސަލްމާނު ރުޝްދީގެ ބަދުނާމުވެފައިވާ ފޮތާމެދު އިޙުތިޖާޖުތައް ހިނގަމުން ދަނިކޮށެވެ. ހުޅަނގުގެ ޤައުމުތަކުން އިރާޤަށް ޙަމަލަދިނީ އޭގެ އަހަރެއްހާދުވަސް ކުރިންނެވެ. އެހެންކަމުން އަޅުގަނޑުގެ ފޮތަށް އާދަޔާޚިލާފު މަޤްބޫލުކަމެއް ލިބުނެވެ. އަލްހަމްދު ލިﷲ އެވެ. މިއީ އެހާލަތްތަކަކާ މުޤާބިލާކުރަމުން އަޅުގަނޑު އިސްލާމްވި ޙާލަތްތަކެވެ.\n"އަޅަމެންގެ ވެރި ރަސްކަލާކޮ! އަޅަމެންނަށް ތެދުމަގު ދައްކަވައިފުމަށް ފަހުގައި، އަޅަމެންގެ ހިތްތައް ޙައްޤުން އެއްކިބާ ނުކުރައްވާނދޭވެ! އަދި އަޅަމެންނަށް އިބަރަސްކަލާނގެ ޙަޟުރަތުން ރަޙްމަތެއް ދެއްވާނދޭވެ! ހަމަ ކަށަވަރުން، އިބަ ރަސްކަލާނގެއީ، ގިނަގުނަ ނިޢުމަތްތައް ދެއްވަވާ ރަސްކަލާނގެއެވެ،" (ޢާލު ޢިމްރާން: 8)\nޑޮކްޓަރ މުރާދު މޮރޯކޯގެ ސަފީރަކަށް ހުންނެވި ދުވަސްވަރު ޖަރުމަންވިލާތުގެ ޓީވީ އަކުން އޭނާގެ ބަސްދީގަތުމަކަށް އެދުނެވެ. ޖަރުމަން ޓީވީ އިން ޑޮކްޓަރ މުރާދުގެ ބަސްދީގަތުން ދުރަށް ދެއްކީ ވަރަށް ބޮޑަށް ބަދަލުކޮށްގެން މުޅިން މާނަ އޮޅުވައިލައިގެންނެވެ. އެންމެ ފުރަތަމަ ދެއްކީ ޑޮކްޓަރ ނަމާދުކުރައްވާ މަންޒަރާއި ނަމާދުގައި ކުރެއްވި ދުޢާއެކެވެ. އެދުޢާގައި އޭނާ ވިދާޅުވީ "ހައްދަވައި ބޮޑުކުރެއްވި ރަސްކަލާކޮ! ޖަރުމަނަކީ އިސްލާމީ ޤައުމަކަށް ވުމުގެ އެކަށޭނަކަން ދެއްވާނދޭވެ!" މިފަދައިންނެވެ.\nޑޮކްޓަރ މުރާދު ޖަރުމަން ޓީވީއަށް ދެއްވި ބަސްދީގަތުމުގައި އޭނާ ވާހަކަދެއްކެވީ އިންސާފުވެރިކަމާއި، ބަރުދާސްކުރުމާއި، ކެތްތެރިކަމާއި، އިސްލާމްދީނުގެ މުސްތަޤްބަލާ ބެހޭ ގޮތުންނެވެ. އެހެންކަމާއެކު ވެސް ޓީވީން އެ ބަސްދީގަތުން ދުރަށް ފޮނުވުމުން އެމަންޒަރު ބައްލަވައިފައި ޚުދު އޭނާ ޙައިރާންފުޅުވިއެވެ. އޭނާގެ ވާހަކަފުޅުތައް ކަނޑައި އެޑިޓްކޮށްގެން ބަދަލުކޮށްފައިވަނީ އޭގެ ދިމާއިދިކޮޅަށެވެ. އެބަސްދީގަތުމާ ވިދިގެން ޑޮކްޓަރ މުރާދު ހޮފްމަން ޤަތުލުކުރުމަށް ޖަރުމަނުގެ ބައެއް ފަރާތްތަކުން ގޮވައިލިއެވެ. ނަމަވެސް ޚާރިޖީ ވުޒާރާއިން ޖަވާބުދިނީ ޖަރުމަނުގެ އެހެންވެސް ރައްޔިތުންނެކޭ އެއްފަދައިން ޑޮކްޓަރ މުރާދަށްވެސް އޭނާ ބޭނުންފުޅު ދީނެއް ޚިޔާރުކުރެއްވުމުގެ މިނިވަންކަން ލިބިވަޑައިގެންފައިވާ ކަމުގައެވެ. ޑޮކްޓަރ މުރާދު ސީދާ ނުވަތަ ނުސީދާ ގޮތެއްގައިވެސް އޭނާގެ އަމިއްލަފުޅު މަޞްލަޙަތަށްޓަކައި އޭނާގެ މަޤާމުގެ ބޭނުންފުޅު ކުރެއްވިކަމެއް ސާބިތެއް ނުވިއެވެ. ހަމައެފަދައިން ޖަރުމަންވިލާތުގެ އެއްވެސް ޤާނޫނަކާ އޭނާ ޚިލާފުވެވަޑައިގެންނެވި ކަމުގެ ހެއްކެއްވެސް ނުލިބުނެވެ.\nއެމްބެސެޑަރެއްގެ ޙައިޘިއްޔަތުން ޑޮކްޓަރ ކުރައްވަމުން ގެންދެވި މަސައްކަތްޕުޅުން ރިޓަޔަރްވެވަޑައިގަތުމަށްފަހު އޭނާގެ ތުރުކީ އަނބިކަނބަލުންނާއެކު ދިރިއުޅުއްވަމުން ގެންދަވަނީ ތުރުކީގައެވެ. އޭނާގެ ހުރިހާ ވަގުތެއް ހުސްކުރައްވައިފައިވަނީ އިސްލާމްދީނުގެ ޚިދުމަތުގައެވެ. ދީނަށް ގޮވައިލެއްވުމާއި، ދީނީ ފޮތް ލިޔުއްވުމާއި، ހުޅަނގުގެ ތަހުޒީބުގެ ސާބިތުކަމެއް ނެތްކަމާއި، އެ ތަހުޒީބު އިންސާނިއްޔަތު ހަލާކާ ދިމާޔަށް ގެންދާގެންދިޔުން ބަޔާންކުރެއްވުމުގައެވެ. އޭނާ ވިދާޅުވިގޮތުގައި އޭނާ އެންމެ ގިނަ ވަގުތު ހޭދަކުރައްވަނީ އިސްލާމްދީނުގެ މުސްތަޤްބަލުގެ މައްޗަށް ފޮތެއް ލިޔުއްވުމަށެވެ. އެފޮތުގެ ޢަރަބި ތަރުޖަމާވެސް ވަނީ ނިމުމުގެ މަގުމަތީގައެވެ.\nޑޮކްޓަރ މުރާދު ވިދާޅުވާގޮތުގައި އޭނާގެ ފޮތެއްކަމުގައިވާ، “The Road to Makkah and Madinah” ކޮންމެވެސް އެހެން ބަހަކަށް ތަރުޖަމާކުރެއްވުމަކީވެސް އޭނާ ވަރަށް ބޮޑަށް އެދިވަޑައިގަންނަވާ ކަމެކެވެ. އޭނާ މިދެންނެވި ފޮތް ލިޔުއްވައިފައި ވަނީ މުޙައްމަދު އަސަދުގެ "ރޯޑް ޓު މައްކާ" އާ ވަރަށް ގުޅޭ ކަހަލަ ގޮތަކަށެވެ. ޑޮކްޓަރ މުރާދު ވިދާޅުވެފައިވާ ގޮތުގައި މުޙައްމަދު އަސަދުގެ ފޮތުން އޭނާ ވަރަށް ގިނަ ކަންތައްތަކެއް ދަސްފުޅުކުރެއްވިއެވެ. އޭނާ ވިދާޅުވި ގޮތުގައި އެފޮތުގައި އޭނާ ވަނީ އިސްލާމްދީނަށް ގޮވައިލަންވީ ގޮތާއި، މުސްލިމުން އެހެން ދީންދީނުގެ މީހުނާ ކުރިމަތިލާންވީ ގޮތާއި، ޣައިރު މުސްލިމުންނާ ޚާއްޞަކޮށް ކްރިސްޓިއަނުންނާ ދީނީ ބަޙުޘް ކުރާންވީ ގޮތް ބަޔާންކޮށްދެއްވައިފައިވެއެވެ.\nފަރަންސޭސިވިލާތުގެ ވީރާނާވަމުންދާ ފައްޅިއެއް ---\nއިސްލާމްދީނާ ބެހޭ ގޮތުން ޑޮކްޓަރ މުރާދު ލިޔުއްވައިފައިވާ ވަރަށް ގިނަ ފޮތްތަކާއި މަޒުމޫނުތައް ވަނީ ޝާއިޢުވެފައެވެ. އޭނާ އެންމެ ފުރަތަމަ ލިޔުއްވި ފޮތް ކަމުގައިވާ "ޖަރުމަން މުސްލިމެއްގެ ޑައަރީ" ވަނީ މަޤުބޫލު ކަމުގެ ރެކޯޑެއް ޤާއިމުކޮށްފައެވެ. އެ ފޮތްވަނީ ޢަރަބި ބަހަށާއި، ފަރަންސޭސި ބަހަށާއި، އިނގެރޭސި ބަހަށާއި، ރަޝިޔާ ބަހަށާއި، މި ނޫންވެސް ބައެއް ބަސްބަހަށް ތަރުޖަމާ ކުރެވިފައެވެ. އޭނާގެ ފޮތެއް ކަމުގައިވާ "އިސްލާމް – ހަމައެކަނިމަގު" ޖަރުމަންވިލާތުގެ އަންހެނުން އިސްލާމްދީނަށް ލެންބުމުގެ ވަރަށް ޚާއްޞަ ވަޞީލަތަކަށް ވަނީ ވެފައެވެ.\nހުޅަނގުގެ މީހުންނަށް އިސްލާމްދީނުގެ ދަޢުވަތު ދިނުމާ ބެހޭގޮތުން ޑޮކްޓަރ މުރާދު ވިދާޅުވާ ގޮތުގައި އަޅުގަނޑުމެން އެ ބަޔަކަށް އިސްލާމްދީނަށް ގޮވައިލާ މީހުންގެ ޠޮބީޢަތަކީ ކޮބައިކަމާއި، އެމީހުންގެ މިޒާޖު ހުންނަގޮތް އެންމެ ފުރަތަމަ ދަސްކުރަން ޖެހެއެވެ. މީހަކަށް ސީދާ ބަހުން އިސްލާމްދީނުގެ ދަޢުވަތު ދިނުމުގެ ކުރިން ތިމާގެ އަޚުލާޤިއްޔަތާއި ޝަޚްޞިއްޔަތު އެ މީހަކަށް އޮޅުންފިލުވައިދޭން ޖެހޭނެއެވެ. ހުޅަނގުގެ ގިނަ މީހުންނަކީ އެއްވެސް ސިފައެއްގައި މާތް ﷲގެ ރަސްކަންފުޅު ޤަބޫލުކުރާ ބައެއް ނޫނެވެ. އެހެންކަމުން އެފަދަ ބައެއްގެ ކުރިމަތީގައި މާތްﷲ މިވެނި ގޮތަކަށް ވަޙީކުރެއްވިއޭ ނުވަތަ އެވެނި ގޮތަކަށް އެންގެވިޔޭ ބުނުމަކީ އެންމެ އެދެވޭ ނަތީޖާ ޙާޞިލްވާނެ ކަމެއް ނޫނެވެ. ސީދާސާދާ ސައިންޓިފިކް އުސޫލުތަކެކޭ އެއްގޮތަށް ޤުރްއާނާއި ޙަދީޘާއި ސައިންސާމެދު ހުރި ގުޅުމަށް ޙަވާލާ ދީގެން މާތްﷲ މިވެނިހެން ވަޙީކުރެއްވިއޭ ބުނުމަކީ ޔޫރަޕްގެ ސިކުނިތަކަށް އެންމެ ފަސޭހައިން ވިސްނައިގަނެވޭނެ ގޮތެވެ. ޔޫރަޕްގައި އިސްލާމީ ދަޢުވަތު ދިނުމަށްޓަކައި ބޭނުންވަނީ ޒަމާނީ ގޮތްތަކާއި ވަޞީލަތްތަކެވެ. ތިމާ އެމީހަކަށް ދީނަށް ގޮވާލާ މީހެއްގެ ނަފްސިއްޔާތާއި އެމީހެއްގެ ޝަޚުޞިއްޔަތު ދަސްކޮށް ވަޒަންކުރުމެއް ނެތި އެމީހެއްގެ ކުރިމައްޗަށް ކީރިތި ޤުރްއާނުގެ އާޔަތްތަކާއި އިތުރު ސާހިބާގެ ޙަދީޘްފުޅުތަކެއް އޮއްސައިލުމަކީ ތިމާގެ ހުރިހައި މަސައްކަތެއް ބޭކާރުވާނެ ކަމެކެވެ.\nޑޮކްޓަރ މުރާދު ވިދާޅުވާގޮތުގައި ޔޫރަޕްގައި އިސްލާމްދީން ފެތުރުމަށް އެޅިފައިވާ އެންމެ ބޮޑު ހުރަހަކީ ޔޫރަޕްގެ މީޑިޔާގެ ވަޞީލަތްތަކުން އިސްލާމްދީނާ ދެކޮޅަށް ކުރެވެމުންދާ ޚާއްޞަ ޕްރޮޕެގަންޑާއެވެ. އެ ޕްރޮޕެގަންޑާގެ ޒަރީޢާއިން ޔޫރަޕިއަނުންގެ ސިކުނޑިތަކަށް އިސްލާމްދީން ސިފަކޮށްދީފައިވަނީ ވަރަށް ހުތުރު ބުރުސޫރައެއްގައެވެ. ވަރަށް އަނަރޫފަކޮށެވެ. އެހައިމެ ނާތަހުޒީބު ގޮތެއްގައެވެ. އެހެން ކަމުން އެ ހުތުރު ސިފަ ވަނީ ޔުރަޕިއަން ވިސްނުމުގެ ބަޔަކަށް ވެފައެވެ. ވަރަށް ގިނަ ގޮތްގޮތުން ބަލާއިރުވެސް ދެވަނަ ހުރަހާ ގުޅެނީ މުސްލިމުންގެ ތަޢުލީމީ އިދާރާތަކާއެވެ. ހުޅަނގުގެ ތަހުޒީބާއި ޘަޤާފަތު ރަނގަޅަށް ދެނެގެން ތިބި ޤާބިލް، ތަޢުލީމީ މީހުންނަކަށް އިސްލާމީ ތަޢުލީމީ އިދާރާތަކަކުން ޖާގައެއް ނުދެއެވެ. ޑޮކްޓަރ މުރާދު ވިދާޅުވާ ގޮތުގައި އިސްލާމްދީނަށް ގޮވައިލާ މީހުންނަކީ އެބަޔަކު ދީނަށް ގޮވައިލާ ބައެއްގެ އަމިއްލަ ބަހުގެ ތެރެއަށް ވަރަށް ރަނގަޅަށް ވަދެތިބި ބަޔަކަށް ވާން ޖެހޭނެ އެވެ.\nޑޮކްޓަރ މުރާދު ހޮފްމަން ވިދާޅުވާ ގޮތުގައި މި ހުރިހައި ހުރަސްތަކާއެކު ވެސް ޔޫރަޕްގައި އިސްލާމްދީނުގެ މުސްތަޤްބަލް އޮތީ ވަރަށް އުޖާލާކޮށެވެ. ޔޫރަޕްގައި އިސްލާމްދީން ފެތުރެމުންދަނީ ޔޫރަޕިއަނުން އަޖައިބުވެ އަންތަރީސްވާ ފަދަ ހަލުވި ބާރުމިނެއްގައެވެ. ޑޮކްޓަރ މުރާދު ޔަޤީންކުރައްވާ ގޮތުގައި ޔޫރަޕްގައި އެހައި ހަލުވިކޮށް އިސްލާމްދީން ފެތުރެމުން ދިއުމުގެ ސަބަބަކީ ހުޅަނގުގެ ޢާއްމުން ހުޅަނގުގެ މާއްދިއްޔަތަށް އަޅުކަންކުރާ ދިރިއުޅުމާ ދެކޮޅަށް ތެދުވަން ފަށައިފައިވުމެވެ. އެ މާއްދިއްޔަތުގައި ވާހައިވެސް އެއްޗަކީ ހަމައެކަނި މަޖާކުރުމާއި، މުދަލާއި ތަނަވަސްކަން ހޯދުމެވެ. އެނޫން އެހެން އެއްވެސް އަޚްލާޤީ އަގެއް ނެތެވެ.\nޑޮކްޓަރ މުރާދު މުސްލިމުންނަށް ގޮވައިލައްވަނީ ފަހަރެއްގައިވެސް މާޔޫސް ނުވުމަށެވެ. އުއްމީދު ކަނޑައިނުލުމަށެވެ. ތިމާމެންގެ ދީނަށް އާރާއި ބާރު ހޯދައިދިނުމަށްޓަކައި ތިމާމެންނަށް ލިބިފައިވާ ހުރިހައި ވަސީލަތެއްގެ ބޭނުންކުރުމަށެވެ. ލިބެންހުރި ކޮންމެ ފަސޭހައަކާއި ފުރުޞަތަކުން އިސްލާމްދީނަށް ހޯދެން އޮތްހައި ފައިދާއެއް ހޯދައިދިނުމަށެވެ. އޭނާ ވިދާޅުވާ ގޮތުގައި އެކަމަށްޓަކައި އަޅުގަނޑުމެންނަށް ވަރަށް ފުރިހަމަޔަށް އިންޓަނެޓް ބޭނުންކުރެވިދާނެއެވެ. އިންޓަނެޓުގެ ސްކްރީނުން އިސްލާމްދީނުގެ ރީތި ތަހްޒީބީ ސޫރަ ދުނިޔެއަށް ދައްކައިދެވިދާނެއެވެ.\nޑޮކްޓަރ މުރާދު ނިރުބަވެރިކަމާ ދިމާޔަށް އޭނާގެ ވާހަކަފުޅު އަމާޒުކުރައްވަމުން ވިދާޅުވި ގޮތުގައި އަޅުގަނޑުމެން ހުޅަނގަށް ވިސްނައިދޭންވީ ޖިހާދާއި، ނިރުބަވެރިކަމަކީ ވަރަށް ތަފާތު ދެއެއްޗެއް ކަމެވެ. އޭނާ ވިދާޅުވިގޮތުގައި އަޅުގަނޑުމެން ހުޅަނގަށް ވިސްނައިދޭންވީ މުސްލިމެއްގެވެސް އަދި ޣައިރު މުސްލިމެއްގެވެސް ފުރާނަޔަށް ނުވަތަ މުދަލަށް ޙައްޤަކާ ނުލައި ގެއްލުމެއް ދިނުމަކީ އިސްލާމްދީން ހުއްދަކުރާކަމެއް ނޫންކަމެވެ. އިސްލާމްދީނުގައި ޖިހާދު ޝަރްޢުކުރެއްވީ އަނިޔާ ލިބޭ މީހުންގެ ޙިމާޔަތުގައި ކަމެވެ. އަނިޔާ ލިބޭ ބަޔަކީ ޣައިރު މުސްލިމް ބަޔަކަށް ވިޔަސްމެއެވެ.


ޕީޕީއެމްއާއި އިތުރު ހަތަރު ޕާޓީއަކުން ފައިސާ ދޫކުރުމަށް ގޮވާލައިފި – Dhuvas Online\nޕާޓީތަކުން މިއަދު ބޭއްވި ނޫސްވެރިންގެ ބައްދަލުވުން -- ފޮޓޯ: އެމްޑީޕީ\nޕީޕީއެމްއާއި އިތުރު ހަތަރު ޕާޓީއަކުން ފައިސާ ދޫކުރުމަށް ގޮވާލައިފި\nސިޔާސީ ޕާޓީތަކަށް ދައުލަތުގެ ބަޖެޓުން ދޫކުރަން ޖެހޭ ފައިސާ ދޫކުރުމަށް ޕީޕީއެމް އާއި އިތުރު ހަތަރު ޕާޓީއަކުން އިލެކްޝަންސް ކޮމިޝަނަށް ގޮވާލައިފި އެވެ.\nސިޔާސީ ޕާޓީތަކުގެ ގާނޫނުގެ 35 ވަނަ މާއްދާގައި ބުނަނީ ކޮންމެ އަހަރެއްގެ ފުރަތަމަ ތިން މަސް ދުވަހުގެ ތެރޭގައި ސިޔާސީ ޕާޓީތަކަށް އިލެކްޝަން ކޮމިޝަނުން ފައިސާ ދޫކުރަންޖެހޭނެ ކަމަށެވެ. ނަމަވެސް މިހާތަނަށް ސިޔާސީ ޕާޓީތަކަށް ފައިސާ ދޫކޮށްފައެއްނުވެ އެވެ.\nމި މައްސަލައިގަ އިލެކްޝަނަށް ފާޑު ކިޔާފައިވަނީ ޕީޕީއެމްއާއި، އެމްޑީޕީ، އަދާލަތު ޕާޓީ، ޖުމްހޫރީ ޕާޓީ އަދި ޑީއާރުޕީ އެވެ. އެކަމަށް ގޮވާލައި އެ ފަސް ޕާޓީން މިއަދު ބޭއްވި ނޫސްވެރިންގެ ބައްދަލުމުގައި ނޫސްވެރިން ވަނީ ޕީޕީއެމްއިން އިދިކޮޅު ފަރާތްތަކަށް ތާއީދު ކުރީތޯ ސުވާލުކޮށްފައި އެވެ.\nއޭގެ ޖަވާބުގައި ޕީޕީއެމްގެ ފަރާތުން އެ ބައްދަލުވުމުގައި ބައިވެރިވެވަޑައިގެންނެވި ޑެޕިއުޓީ ސެކްރެޓަރީ ޖެނެރަލް އަބްދުލްއަލީމް ވިދާޅުވީ އެ ބައްދަލުވުމުގައި ބައިވެރިވީ ހަމައެކަނި ޕާޓީތަކަށް ފައިސާ ނުދޭ މައްސަލައިގެ ވާހަކަ ދައްކަން ކަމަށެވެ. އަދި ފައިސާ ދޫނުކުރާ މައްސަލަ އަކީ ހުރިހާ ޕާޓީއަކަށް ދިމާވެފައިވާ މައްސަލައަކަށް ވުމުން އެކަމާ ބެހޭގޮތުން ހުރިހާ ޕާޓީތަކެއް ވާހަކަ ދައްކަން ޖެހޭ ކަމަށެވެ.\nއަލީމް ވިދާޅުވީ ގާނޫނާއި އެއްގޮތަށް އިލެކްޝަނުން ޕާޓީތަކަށް އެފައިސާ ދޫކުރުމަށް ގޮވާލާ ކަމަށެވެ.\nއެމްޑީޕީގެ ސެކްރެޓަރީ ޖެނެރަލް އަނަސް އަބްދުއްސައްތާރު ވިދާޅުވީ ލޯކަލް ކައުންސިލް އިންތިހާބު ކައިރިވެފައިވާއިރު ފައިސާ ދޫނުކުރުމަކީ ކަންބޮޑުވާކަމެއް ކަމަށާއި ޕާޓީތައް ހިންގުމަށްވެސް ބޮޑު ހަރަދުތައް ކުރަން ޖެހޭ ކަމަށެވެ. އެހެންކަމުން ސިޔާސީ ޕާޓީތަކަށް ދޫކުރަންޖެހޭ ފައިސާ ވީހާވެސް އަވަހަކަށް ސިޔާސީ ޕާޓީތަކަށް ދޫކުމަށް އޭނާ ގޮވާލިއެވެ.\nއަދާލަތު ޕާޓީގެ ނައިބު ރައީސް އަލީ ޒާހިރާއި ޑިއާރުޕީގެ ވަގުތީ ލީޑަރު މުހައްމަދު ނަޝީދު ވިދާޅުވީ އިލެކްޝަން ކޮމިޝަނުން އަމަލު ކުރަމުންދަނީ މިނިވަންކަމާއި އެކު ނޫން ކަމަށާއި އީސީގެ ނިންމުންތަކަކީ ސިޔާސީ ނިންމުންތަކެއް ކަމަށެވެ.\nޖުމްހޫރީ ޕާޓީގެ ނައިބް ލީޑަރު ޑރ. ހުސައިން ރަޝީދު ހަސަން ވިދާޅުވީ އިލެކްޝަން ކޮމިޝަނުން ސިޔާސީ ޕާޓީތައް ހިންގުމަށް ބޭނުން ނުވާ ކަމަށާއި އެކޮމިޝަންގެ މަގުސަދަކީ ސިޔާސީ ޕާޓީތައް ހުއްޓުވާލުން ކަމަށެވެ.\nއިލެކްޝަންސް ކޮމިޝަނުން އެންމެ ފުރަތަމަ ފައިސާ ނުދީ ހިފެހެއްޓީ ފިންގަޕްރިންޓް ނެތް މެމްބަރުންގެ ފިންގަޕްރިންޓް ހުށަހެޅުމަށް ދިން މުއްދަތު ހަމަނުވާތީ ކަމަށް ބުނެއެވެ. މިދިޔަ ހަފްތާގައި އީސީން ބުނީ އެ ދުވަސް ހަމަވުމުން އިދާރީގޮތުން ނިންމަންޖެހޭ ނިންމުންތައް ނިންމުމަށްފަހު ފައިސާ ދޫކުރާނެ ކަމަށެވެ. އެކަމަކު ފަހުން އެ ކޮމިޝަނުން ވަނީ ޕާޓީތައް ހިންގުމުގައި ހުރި މައްސަލަތައް ފާހަގަކޮށް، އިސްލާހުވުމަށް އަންގައި ފައިސާ ދިނުން ފަސްކޮށްފަ އެވެ.


Messi nuhuttuveyne: Morata | Mihaaru\nމެސީ ނުހުއްޓުވޭނެ: މޮރާޓާ\n13 ފެބުރުއަރީ 2018 - 13:033comments\nލަންޑަން (ފެބްރުއަރީ 13) – ބާސެލޯނާގެ ލިއޮނަލް މެސީ ނުހުއްޓުވޭނެ ކަމަށް ބުނެ ޗެމްޕިއަންސް ލީގުގައި އެ ޓީމާ ދެކޮޅަށް ކުޅޭ ޗެލްސީގެ ކުޅުންތެރިންނަށް އެ ޓީމުގެ ފޯވާޑް އަލްވާރޯ މޮރާޓާ އިންޒާރެއް ދީފި އެވެ.\nމުބާރާތުގެ ދެ ވަނަ ބުރުގެ ފުރަތަމަ ލެގުގައި ޗެލްސީ އާއި ބާސެލޯނާ އަންނަ ހަފުތާގައި ބައްދަލުކުރާނެ އެވެ. ބާސެލޯނާގެ އެންމެ މުހިއްމު ކުޅުންތެރިޔާ މެސީ އަށް މިހާތަނަށް ޗެލްސީ ކޮޅަށް ލަނޑެއް ޖެހިފައެއް ނުވެ އެވެ.\nއެކަމަކު މި ވަގުތު ހުރިހާ ގޮތަކުން ބަލާއިރު ވެސް މި މެޗުގެ ފޭވަރިޓަކީ ބާސެލޯނާ އެވެ. ސްޕެނިޝް ލީގުގެ އެއް ވަނައިގައި އޮތީ މެޗަކުން ބަލިނުވެ އެވެ. އަދި އެ ޓީމު ވަނީ ސްޕެނިޝް ކަޕުގެ ފައިނަލުން ޖާގަ ހޯދައިފަ އެވެ. އަނެއްކޮޅުން ޗެލްސީ އޮތީ ފޯމް ދަށްވެފަ އެވެ.\nކުރިން ރެއާލް މެޑްރިޑަށް ކުޅުނު މޮރާޓާ ބުނީ މެސީ ހުއްޓުވަން ހަދައިގެން އޭނާގެ ޓީމަށް ކުރިމަތިވީ ބޮޑު ޗެލެންޖެއް ކަމަށެވެ.\n"މެސީ އަކީ ހުއްޓުވޭނެ ކުޅުންތެރިޔެއް ނޫން،" މޮރާޓާ ބުންޏެވެ." އަހަރެމެންނަށް ރަނގަޅު ނަތީޖާއެއް ލިބޭ ނަމަ ޖެހޭނީ ޑިފެންސިވް ގޭމެއް ކުޅެން އަދި ހުސް ޖާގަތަކަށް ކައުންޓާ އެޓޭކްތަކުން ވީހާ ވެސް ބޮޑަށް ނުރައްކާކުރަން."\nރެއާލް މެޑްރިޑާ އެކު ޗެމްޕިއަންސް ލީގު ކާމިޔާބުކޮށް އަދި ޔުވެންޓަސްއާ އެކު މުބާރާތުގެ ފައިނަލުގައި ކުޅެފައިވާ މޮރާޓާ އަށް ޗެލްސީގައި އެންމެ އެކަށީގެންވާ ކުޅުމެއް އަދި ނުދެއްކެ އެވެ. އެކަމަކު އޭނާގެ ޔޫރަޕުގެ ތަޖުރިބާ ޗެލްސީ އަށް މުހިއްމުވާނެ އެވެ.\nއިތުރު ލިޔުންތައް ޗެމްޕިއަންސް ލީގު ޗެލްސީ ބާސެލޯނާ


Bathalaa aai bathaluge umuru thafaathas mahsalaeh kobaa: Kareena\nކަރީނާ ކަޕޫރާއި އަކްޝޭ ކުމާރުގެ "ގުޑް ނިއުޒް" މިހާރު ވަނީ ރިލީޒްވާން ތައްޔާރުވެފަ އެވެ. ރާޖް މެހެތާ ޑައިރެކްޓްކޮށްފައިވާ މި ފިލްމުގައި މި ދެ ތަރިންގެ އިތުރުން ކިއާރާ އަދުވާނީ އާއި ދިލްޖީތު ދޮސާންޖް ވެސް ބައިވެރިވެ އެވެ.\nކަރީނާގެ ފިލްމީ ކެރިއަރުގައި ވަރަށް ރީތި މޮޅު ފިލްމުތަކެއް ކުޅެފައި ވެއެވެ. އަދި ޝާހިދު ކަޕޫރުން ފެށިގެން އަކްޝޭ ކުމާރާ ހަމައަށް ހުރިހާ އުމުރެއްގެ އެކްޓަރުންނާއެކު ރޮމޭންސް ކޮށްފައި ވެއެވެ.\nދާދިފަހުން ކަރީނާ ދިން އިންޓަވިއު އެއްގައި ވަނީ 50 އަހަރުން މައްޗަށް ގޮސްފައިވާ އެކްޓަރުން 21 އަހަރުގެ ބަތަލާއިންނާ ރޮމޭންސްކޮށް އެއީ ވަރަށް އާދައިގެ ކަމެއް ކަމަށް ގަބޫލުކޮށްފައި ދުވަސްވީ ބަތަލާއަކު އޭނާއަށް ވުރެ ހަގު ބަތަލަކާ ރޮމޭންސް ކޮށްފިނަމަ އެއީ ވަރަށް ފާޑުކިޔުންތައް އަމާޒުވާ މައްސަލައަކަށް ވާތީ އެކަމާ މެދު އޭނާ ދެކޭ ގޮތް ހާމަކޮށްފަ އެވެ.\nކަރީނާ ބުނި ގޮތުގައި އެއީ އިންޑިއާގައި ގިނަ މީހުންގެ ވިސްނުން ހުންނަނީ އެގޮތަށެވެ. މިހާރު އޭނާ ވެސް ކައިވެނިކޮށް ދަރިއަކު ލިބިފައިވާތީ އޭނާ އާ މެދު ވެސް މީހުން ދެކޭނީ މިހާރު އެގޮތަށް ކަމަށް ހީވާ ކަމަށް ކަރީނާ ބުންޏެވެ. ނަމަވެސް މިކަމާ މެދު މީހުން މިހާރު ދެކޭ ގޮތް ބަދަލުކުރުމަކީ ވެސް ކަރީނާ ބޭނުންވާ ކަމެކެވެ. ސަބަބަކީ ހަގީގަތުގައި އެކަން ވަނީ އެގޮތަށް ކަމަށް ވާތީ އެވެ.\nމިސާލަކަށް ކަރީނާ ދެއްކީ ނިކް ޖޯނަސް އާއި ޕްރިޔަންކާ ޗޯޕްޅާ އެވެ. އެ ދެ ތަރިންނަކީ މުޅިން ދެ ޖެނެރޭޝަނަކަށް ނިސްބަތްވާ ދެ މީހުން ނަމަވެސް ދެ މީހުން ލޯބިވެ ކައިވެނި ކޮށްފައިވާ ކަމަށާއި ހަގީގަތަކީ އެއީ ކަން ކަރީނާ ފާހަގަ ކުރި އެވެ. އަދި ޚުދް އޭނާ އާއި ފިރިމީހާ ސައިފް އަކީ ވެސް ދެ ޖެނެރޭޝަނެއްގެ ދެމީހުންކަމަށާއި އެހެންވީމާ އޭގައި މާ ބޮޑު މައްސަލައެއް ނެތް ކަމަށް ކަރީނާ ބުންޏެވެ.\nއޭނާ ބުނި ގޮތުގައި މިހާރު ޖެހޭނީ ހަމައެކަނި މިކަމާ މެދު ފިލްމު ޕްރޮޑިއުސަރުން ދެކޭ ގޮތް ބަދަލު ކުރާށެވެ.


Fund kuri meehun hoadhan kuraa masakyi kuda: Nasheed\nމެއި މަހުގެ ހަވަނަ ދުވަހުގެ ރޭ ދިން ޓެރަރިސްޓް ހަމަލާއަށް ހަރަދުކުރި މީހުން ހޯދުމަށް މިހާތަނަށް ކުރެވުނު މަސައްކަތް ކުޑަ ކަމަށް މައުލޫމާތު ލިބިވަޑައިގެންފައިވާ ކަަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް މުހައްމަދު ނަޝީދު އަވަހާރަކޮށްލަން އަމާޒުކޮށް ދިން ޓެރަރިސްޓް ހަމަލާއާ ގުޅޭގޮތުން މިރޭ އޮތް "އާސްކް ސްޕީކާ" ޕްރަގްރާމްގައި ވަނީ ވަރަށް ތަފްސީލުކޮށް ވާހަކަ ދައްކަވާފައެވެ. އެމަނިކުފާނު ވިދާޅުވީ ޓެރަރިސްޓް ހަމަލާގެ ފުނަށް ވާސިލުވުމަށް ކުރެވޭ މަސައްކަތުން އެހާ ހިސާބަށް ދެވޭނެ ކަމަށް އުންމީދު ކުރައްވާ ކަމަށެވެ.\nނަމަވެސް މިހާތަނަށް ލިބިވަޑައިގެންފައިވާ މައުލޫމާތުތަކުން ޓެރަރިސްޓް ހަމަލާއަށް ހަރަދު ކުރި މީހުން ހޯދުމަށް ކުރެވުނު މަސައްކަތް ކުޑަ ކަމަށެވެ. އަދި ހަމަލާގައި އެކި ގޮތްގޮތުން ބައިވެރިވެފައިވާ މީހުން ހޯދުމަށް ކުރެވުނު މަސައްކަތްވެސް ކުޑަ ކަމަށެވެ. ނަމަވެސް އޭގެ ތަފްސީލެއް ނުދެއްވައެވެ.\nރައީސް ނަޝީދު ވަނީ ޓެރަރިސްޓް ހަމަލާއާ ގުޅިގެން ފުލުހުން ފުރަތަމަ ހާމަކުރި މައުލޫމާތުތަކާއިމެދުވެސް ކަންބޮޑުވުން ފާޅުކުރައްވާފައެވެ. ނަޝީދު ވިދާޅުވީ ހަމަލާގެ ކުރީން އެއްވެސް މައުލޫމާތެއް ލިބިވަޑައިގެންފައިނުވާ ކަމަށް ފުލުހުން ހާމަކޮށްފައިވަނިކޮށް އެ ހަމަލާގައި ކުރީން ފުލުހުންގެ އިދާރާގައި އުޅުނު މީހަކު ބައިވެރިވާކަން ހާމަވުމުން އެއީ ކަންބޮޑުވާ ކަމެއް ކަމަށެވެ. ރައީސް ނަޝީދު އެ އިޝާރާތް ކުރައްވަނީ ހަމަލާގެ ތުހުމަތަށް ހައްޔަރުކޮށްފައިވާ ފާތިހުއަށެވެ. ނަޝީދު ވިދާޅުވީ ފާތިހު މީގެ ހަ މަސް ކުރީން ވަޒީފާއިން ވަކިވެފައިވާ ކަމަށް ބުނި ނަމަވެސް އަދިވެސް އޭނާ ހުރީ ފުލުސް ވަޒީފާގައިނޫންކަން މުޅީން ޔަގީން ނޫން ކަމަށެވެ.\nބޮމުގެ ހަމަލާ އާއި ގުޅިގެން ފުލުހުން ފަސް މީހަކު ހައްޔަރު ކޮށްފައިވެއެވެ. ފުރަތަމަ ހައްޔަރުކުރި ހަތަރު މީހުންނަކީ ވ. ތިނަދޫ ލަކީ އަދުހަމް އަހްމަދު (25 އ)އާއި، މއ. ފޭރުގެ މުޖާޒް އަހުމަދު (21 އ) އާއި، ގއ. ކޮނޑޭ ފޮޅޭމާ ތަހުމީން އަހްމަދު (32 އ)ގެ އިތުރުން ލ. ގަން ދުންފިނިއުފާ އަހްމަދު ފާތިހް (23 އ) އެވެ.\nއަދުހަމް ހައްޔަރުކުރީ އޭނާ ދިރިއުޅޭ ހުޅުމާލޭގެ ފްލެޓް (95-ޖީ-02) ގައި ހުއްޓާ މިދިޔަ މެއި މަހުގެ ނުވަވަނަ ދުވަހުގެ ފަތިހުގެ ވަގުތެއްގަ އެވެ. މުޖާޒް ހައްޔަރުކުރީ އަލިކިލެގެފާނު މަގުގައި ހުރި ގ. ފެހިދޯދިގޭގައި ކުއްޔަށް ދީފައިވާ ތަނަކުން މިދިޔަ މެއި މަހުގެ އަށްވަނަ ދުވަހު އެވެ. ހުޅުމާލެ އިން ތަހުމީން ވެސް ހައްޔަރުކުރީ މެއި މަހުގެ އަށްވަނަ ދުވަހު އެވެ. ބ. ދަރަވަންދޫ އިން ފާތިހު ހައްޔަރުކުރީ މިދިޔަ މެއި މަހުގެ 19 ވަނަ ދުވަހުގެ ރެ އެވެ. ހަމަލާއާއި ގުޅިގެން ފުލުހުން ހައްޔަރު ކޮށްފައިވާ ފަސްވަނަ މީހަކީ ނ. މަނަދޫ، ނޫރީގެ، އަލީ ހައިޝަމް 27، އެވެ.\nޓެރަރިސްޓް ހަމަލާގެ ތުހުމަތު ސަރުކާރުގެ ވެރިންނަށް އަމާޒުކުރަމުންދާތީ އެކަމާއި ގުޅޭގޮތުންވެސް އެމަނިކުފާނު ވާހަކަ ދެއްކެވިއެވެ. ރައީސް ނަޝީދު ވިދާޅުވީ ހަމަލާގައި ސަރުކާރުން އެއްވެސް މިންވަރަކަށް ބައިވެރިވެފައިވާނެ ކަމަށް ކުޑަކޮށްވެސް ގަބޫލު ނުކުރައްވާ ކަމަށެވެ. އަދި ބައެއް ބޭފުޅުން އެފަދަ ތުހުމަތުތަަކާއި ވާހަކަތައް ދައްކަވަނީ ޖަޒުބާތުގައި ޖެހިވަޑައިގެން ކަމަށްވުން އެކަށީގެންވާ ކަމަށެވެ.\nމެއި ހަވަނަ ދުވަހުގެ ޓެރަރިސްޓް ހަމަލާއަކީ ރަައީސް މުހައްމަދު ނަޝީދު އަވަހާރަ ކޮށްލަން ބަޔަކު ފަންޑުކޮށްގެން ދިން ހަމަލާއެއް ކަމަށާ އެ ހަމަލާއަކީ ތިން މިލިއަން ޑޮލަރުގެ ޓާސްކެއް ކަމަށް ހުޅުދޫ ދާއިރާގެ މެންބަރު އިލްޔާސް ލަބީބަށް އޭނާގެ ރަހުމަތްތެރިއަކު މައުލޫމާތު ދީފައިވާ ކަމަށް އޭނާއާ ހަވާލާދީ އެމްޑީޕީގެ "މެއި ހައެއް ކޮމެޓީ" އިން ވަނީ ބުނެފައެވެ.\nގައުމީ މަޖިލީހަށް މައުލޫމާތު ދެއްވަމުން ކޮމެޓީގެ މުގައްރިރު ވިލުފުށީ ދާއިރާގެ މެންބަރު ހަސަން އަފީފް ވިދާޅުވީ ޓެރަރިސްޓް ހަމަލާއެއްދީ ރައީސް ނަޝީދު އަވަހާރަ ކޮށްލަން ބަޔަކު ރާވަމުންދާ ކަމުގެ މައުލޫމާތު އިލްޔާސްގެ ރަހުމަތްތެރި އޭނާއާ ހިއްސާ ކޮށްފައިވާތީ އެކަމުގެ ތަފްސީލް ހޯދުމަށް ޖޫން މަހުގެ 29 ވަނަ ދުހު އެ ކޮމެޓީން އިލްޔާސާ ބައްދަލުކުރި ކަމަށެވެ.\nކޮމެޓީއަށް މައުލޫމާތު ދެއްވާ އިލްޔާސް ވިދާޅުވި ގޮތުގައި އޭނާގެ ރަހުމަތްތެރިއަކު ފޯނުން ގުޅާ މުހިންމު މައުލޫމާތެއް ހިއްސާކުރަން އޮތް ކަމަށް ދެންނެވި ކަމަށެވެ. އަދި އެއީ "އާޖެންޓް" ވާހަކައަކަށް ވުމުން މެއި ތިންވަނަ ދުވަހުގެ ރޭ އޭނާއާ ބައްދަލުކުރުމުން ރައީސް ނަޝީދު އަވަހާރަކޮށްލަން ބަޔަކު ފަންޑުކޮށްފައިވާ މައުލޫމާތު ހިއްސާކުރި ކަަމަށެވެ.\n"އިލްޔާސް ވިދާޅުވި މެއި މަހުގެ ތިންވަނަ ދުވަހުރޭ އިލްޔާސްގެ ރައްޓެއްސެއް ބައްދަލު ކުރަން އެދިގެން ފޯނު ކުރެއްވި ކަމާއި އެ ރޭ ބައްދަލުކުރަން އެދިވަޑައިގެންނެވި ކަމާއި އެއީ ވަރަށް މުހިންމު އާޖެންޓް ކަމެއް ކަމުގައި ވިދާޅުވުމުން އެރޭ 11:30 ހާއިރު އެ މީހާއާ އިލްޔާސް ލަބީބް ބައްދަލުކުރި ކަމަށް. ބައްދަލުކުރުމުން އޭނާ ވިދާޅުވި 'ރައީސް ނަޝީދު އަވަހާރަކޮށްލުމަށް ތިން މިލިއަން ޑޮލަރުގެ ޓާސްކެއް' ދީފި ކަމަށް. އަދި އެ ޓާސްކުގައި މިހާރު [އޭރު] ހިނގަމުން ދަނީ އެޑްވާސް ޕޭމަންޓް ދިނުމުގެ ކަންކަން ކަމަށް،" އަފީފު ވިދާޅުވިއެވެ.\nއަފީފު ވިދާޅުވީ ފަންޑު ކުރި މީހުން އެކަން ކުރަން ހޯދީ ހަރުކަށި ފިކުރުގެ ބައެއް ކަަމަށާ އެ މައުލޫމާތު ހަމަ އެ ރޭ ރަައީސް ނަޝީދަށް އިލްޔާސް އެރުވި ކަމަށެވެ. މައުލޫމާތު އެރުވީ ނަޝީދު ދިރިއުޅުއްވާ ކެނެރީއަށް ވަޑައިގެން ކަމަށާ އެ މަައުލޫމާތު ޑިފެންސް މިނިސްޓަރު މާރިޔާ އަހުމަދު ދީދީއަށް ހިއްސާ ކުރެއްވުމަށް ރައީސް ނަޝީދު އެދިވަޑައިތުމުން އެ މައުލޫމާތު އަނެއް ދުވަހު މާރިޔާއާ ހިއްސާ ކުރެއްވި ކަަމަށެވެ.\n"މި މައުލޫމާތު ލިބުމުން އިލްޔާސް ލަބީބް ރައީސް ނަޝީދަށް ގުޅުއްވާ މި މައުލޫމާތު އެރުވުމަށް ފުރުސަތެއް ހޯދާ އެގެއަށް ވަޑައިގެން ރައީސް ނަޝީދަށް އެ މައުލޫމާތު ދެއްވި. އަދި ރައީސް ވިދާޅުވީ މި މައުލޫމާތު ޑިފެންސް މިނިސްޓަރު މާރިޔާއަށް އެރުވުމަށް. ދެން ހަމަ އެރޭ އެވަގުތު މާރިޔާއަށް ގުޅި ކަަމަށް. އެހެން ނަމަވެސް މާރިޔާއެއް ފޯނެއް ނުނަންގަވާ ކަަމަށް. އެއީ ރޯދަ މަސް ކަމުން އަވަހާރަލައްޕާއި އޮންވެދާނެ ކަމަށް އިލްޔާސް ވިދާޅުވި. ދެން މެއި ހަތަރުވަނަ ދުވަހު ހެނދުނު ހަތެއް ޖެހިއިރު މާރިޔާ ގުޅުއްވި ކަަމާއި އަދި ފަހުން އިލްޔާސް ލަބީބް މާރިޔާއަށް ގުޅުއްވާފައި މި ވާހަކަތައް ދެންނެވި. ދެން މާރިޔާ ވިދާޅުވި ކަމަށް ރައީސް ނަޝީދުގެ ސެކިއުރިޓީ ލެވަލް ހުރީ އެންމެ ހަޔަސްޓް [އެންމެ މަތީގައި] ކަމަށް،" އިލްޔާސްއާ ހަވާލާދީ އަފީފު ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު އެމްއެންޑީއެފް ޓެރަރިޒަމް ޑިފެންސް މިނިސްޓްރީ ނަޝީދަށް އަމާޒު ކުރި ހަމަލަ


Jacqueline ge fari harakaaiyh thakun beluntherin jaadhoogai jehihjje | Jazeera\tޖެކްލިންގެ ފަރި ހަރަކާތްތަކުން ބެލުންތެރިން ޖާދޫގައި ޖެހިއްޖެ - Jazeera\nޖެކްލިންގެ ފަރި ހަރަކާތްތަކުން ބެލުންތެރިން ޖާދޫގައި ޖެހިއްޖެ\nއަޒްލިފާ އަބްދުﷲ June 10, 2021 607 views0\nޖެކޮލިން ފެނާންޑޭޒް އާއި ބާދްޝާހް\nބޮލީވުޑްގެ މަޝްހޫރު ބަތަލާ ޖެކޮލިން ފެނާންޑޭޒްގެ އައު ވީޑިއޯލަވައެއް އިއްޔެ ރިލީޒްކޮށްފައެވެ.\n" ޕާނީ ޕާނީ" މި ލަވައިގައި ޖެކޮލިން އާއި އެކު ފެނިގެންދާނީ ލަވަކިޔުންތެރިޔާ ބާދްޝާހްއެވެ. އަދި މި ލަވަ ކިޔާފައިވަނީ ބާދްޝާހު އާއި އާސްތާ ގިލް އެވެ.\nރާޖަސްތާންގައި ޝޫޓްކޮށްފައިވާ މިލަވައިގައި ޖެކޮލިން ފެނިގެންދަނީ ރާޖަސްތާންގެ ސަގާފީ ހެދުމެއްގައެވެ. ބޭނުންކޮށްފައިވަނީވެސް ހެދުމާއި ގުޅޭ ސަގާފީ ޖުވެލަރީސްއެވެ. މިލަވަ އިއްޔެ ރިލީޒް ކޮށްފައިވާއިރު މިލަވައިގައި ޖެކޮލިންގެ ކޮސްޓިއުމާއި މޭކަޕް، ޖެކޮލިންގެ ނެށުމުގެ އިތުރުން ލަވައިން ފެންނަ ގުދަރަތީ ހިތްގައިމު ރީތީ މަންޒަރުތަކަށް ފޭނުން އަންނަނީ ތައުރީފް ކުރަމުންނެވެ.\n"ޕާނީ ޕާނީ" މި ލަވައާ ގުޅޭގޮތުން ލަވަ ވީހާވެސް ފުރިހަމަކޮށް ގެނެސްދިނުމަށްޓަކައި ވަރަށް ބުރަކޮށް މަސައްކަތް ކޮށްފައިވާނެ ކަމަށެވެ. ބެލުންތެރިންނާއި ފޭނުން ހިތްހަމަޖެހޭވަރަށް އޭނާގެ ހުރިހާ މަސައްކަތެއްވެސް ފުރިހަމަކުރުމަށް އަބަދުވެސް މަސައްކަތް ކުރަމުންދާކަމަށް ބާދްޝާހް ބުނެފައިވެއެވެ.\nމީގެ ކުރިންވެސް ޖެކޮލިން އާއި ބާދްޝާހްގެ ވީޑިއޯ ލަވައަކުން ފެނިގެންގޮސްފައެވެ. މިދިޔަ އަހަރު ރިލީޒްކުރި "ގެންޑާ ޕޫލް" މިލަވަވެސް ވަނީ ބެލުންތެރިންގެ މެދުގައި މަގުބޫލު ލަވައަކަށް ވެގެން ގޮސްފައެވެ. މިލަވަ ވަނީ ޔޫޓިއުބްގައި ދުނިޔޭގެ އެކި ކަންކޮޅުތަކުން4ވަނަ އަށް އެންމެ ގިނަ މީހުން ބެލި ލަވައަށް ވެގެން ގޮސްފައެވެ. "ގެންޑާ ޕޫލް" އެކޭ އެއްގޮތަށް "ޕާނީ ޕާނީ" ވެސް ބެލުންތެރިންނަށް ކަމުދާނެ ކަމަށް އުއްމީދު ކުރާކަމަށް އޭނާ ވަނީ ބުނެފައެވެ.\n"ޕާނީ ޕާނީ" ވެސް ރިލީޒް ކުރިތާ ގަޑިއެއްހާއިރު ތެރޭގައި4ލައްކައަށްވުރެ ގިނަ މީހުން ބަލާފައިވެއެވެ.\nޖެކޮލިން ވެލުންތެރިންނަށް އެންމެ ފަހުން ފެނިގެން ގޮސްފައޮވަނީ ސަލްމާން ޚާންގެ ފިލްމް "ރާދޭ: ޔުއަރ މޯސްޓް ވޯންޓެޑް ބާއި" ގައި ޚާއްސަ ލަވައެއް ކަމަށްވާ "ދިލް ދޭ ދިޔާ" އިންނެވެ.\nޖެކޮލިންގެ ކުރިއަށް ހުރި ފިލްމީ މަސައްކަތްތަކަށް ބަލާއިރު "ބަޗަން ޕާންޑޭ"، "ބޫތް ޕޮލިސް"، "އެޓްރެކްޓް"، "ސާރކަސް"، "ރާމް ސީތޫ" ހިމެނެއެވެ.


Loa raiyvaa nama mihiree lui halluthakeh | Mihaaru\nލޯ ރަތްވާ ނަމަ މިއީ ލުއި ހައްލުތަކެއް\nމީހަކު ލޯ އުނގުޅަނީ.\n25 އޮކްޓޯބަރ 2020 - 07:20\nލޯ ރަތްވާން އެކި ސަބަބުތައް މެދުވެރިވެދާނެ އެވެ. ލޯ ކަހާ ގޮތްވެ، އުނގުޅާ ނަމަ ލޯ ފަސޭހައިން ރަތްވެ، އުނދަގޫތަކެއް ކުރިމަތި ކުރިމަތިވާނެ އެވެ. ލޮލަށް އެތިކޮޅެއް ވެއްޓިގެން ނުވަތަ ކޮމްޕިއުޓަރު ފަދަ އެއްޗެހި ކައިރީގައި މާ ގިނަ ވަގުތު ހޭދަކުރާ ނަމަ އެއީ ވެސް ފަސޭހައިން ލޯ ރަތްވެ، ލޯ ވަރުބަލިވާނެ ކަމެކެވެ.\nއެހެންވެ ރައްކާތެރި ގޮތަކީ ސްކްރީން ދޮށުގައި ގިނަ އިރު މަސައްކަތްކުރާ މީހުން އަވަސް އަވަހަށް ބްރޭކްތައް ނަގައި، ސްކްރީނަށް ދުރަށް ޖެހިލާނެ ވަގުތު ހޯދުމެވެ. ލޯ ރަތްވުމަކީ ލޮލަށް އެތައް އުނދޫތަކެއް ކުރިމަތިވެ، ކުރަން ހުންނަ މަސައްކަތްތަކަށް ވެސް ބުރޫއަރާނެ ކަމެކެވެ. އެހެންވެ އަމިއްލަ އަށް ފަސޭހައިން މިކަމަށް ހައްލު ވެސް ހޯދޭނެ ގޮތްތަކެއް އެނގިފައި ހުރުމަކީ މުހިއްމު ކަމަކަށް ވާނެ އެވެ.\nއެގޮތުން މިއީ ވަރަށް އާދައިގެ ހަތަރު ކަމެއްގެ ވާހަކަ އެވެ.\n* ފެނުން ލޯ ދޮވުން\nމިކަން ކުރަން އެންމެ ރަނގަޅު ގޮތަކީ ބޮޑު ބޯތައްޓެއް ކަހަލަ އެއްޗެއްގެ ތެރެއަށް ސާފު ފެން އެޅުމަށް ފަހު އޭގެ ތެރެއަށް މޫނުލައި، ފެނުގެ ތެރެއަށް ލޯ ހުޅުވައިގެން އިރުކޮޅެއް ވަންދެން އޮތުމެވެ. މިހެން ހެދުމުން ލޯ ސާފުވެ، ރަތްކަން ކެނޑެން މަގުފަހިކޮށްދޭނެ އެވެ. ލޮލުގެ ތެރޭގައި ކުނިކޮޅެއް އޮތަސް މިހެން ހެދުމުން ފަސޭހައިން ލޯ ސާފުކޮށްދޭނެ އެވެ.\n* ކިއުކަމްބާ/އައިސް ކިއުބް\nލޯ ރަތްވާ ނަމަ ކިއުކަމްބާ ފޮއްޗެއް ލޯމަތީގައި ބާއްވައިގެން 10 ވަރަކަށް މިނިޓް ވަންދެން އޮތުމުން ވެސް ހައްލަކަށް ވާނެ އެވެ. އަދި ހަމަ މިގޮތަށް އައިސް ކިއުބް ވެސް ބޭނުން ކުރެވިދާނެ އެވެ.\nލޮލުގައި ހުންނަ ރަތްކަން ކަނޑުވާލަން މާސްކާއި ސޫތިން ޖެލް އަކީ ވެސް ބޭނުންކުރެވިދާނެ އެއްޗެކެވެ. ނިދުމުގެ ކުރިން ލޯމަތީގައި ސޫތިން ޖެލްކޮޅެއް އުނގުޅާލައިގެން މާސްކް އަޅައިގެން ނިދާނީ އެވެ. އެކަމަކު މާސްކް އެޅުމުގެ ކުރިން ފްރިޖްގައި ބާއްވައިގެން އެ ފިނިކޮށްލަން ޖެހޭނެ އެވެ.\n* ސައިޕަތް ޕެކެޓް\nލޯ ކަހައޮި ހިރުވައި، ރަތްވާ ގޮތްވާ ސައިފަތް ޕެކެޓް ބޭނުންކުރާށެވެ. އާާދައިގެ ސައިފަތް ޕެކެޓްގެ އިތުރުން ގްރީން ޓީ ސައިފަތް ޕެކެޓް ވެސް ބޭނުންކުރެވިދާނެ އެވެ. ސައިފަތް ޕެކެޓް ހޫނު/ފިނިފެނުން ފޯކޮށްލާފައި ލޯމަތީގައި ބާއްވައިގެން އޮތުމުން މައްސަލަ ހައްލުވާނެ އެވެ.\nސައިތައްޓެއް ހަދާފައި ސައިފަތް ޕެކެޓް ބޭނުންކުރާ ނަމަ އޭގެ ހޫނުކަން ކެނޑެންދެން ބާއްވަން ޖެހޭނެ އެވެ. އެހެން ނޫނީ ހޫނުކަންމަތީ ބޭނުންކޮށްފި ނަމަ އަނެއްކާ ލޮލަށް އިތުރު މައްސަލައަކަށް ވެދާނެ އެވެ. ހަމަ މިގޮތަށް ސައިފަތް ޕެކެޓް ފްރިޖްގައި ފިނިކޮށްލއިގެން ވެސް ބޭނުންކޮށްލެވިދާނެ އެވެ.


Canada Ge Boduvazeeru Ge Anbikanbalun Virus Ah Positive Vejje | Hathaavees\nކެނެޑާގެ ބޮޑުވަޒީރުގެ އަނބިކަނބަލުން ވައިރަހަށް ޕޮޒިޓިވްވެއްޖެ\nމާޗް 13, 2020 ހަތާވީސް އޮންލައިން\nކެނެޑާގެ ބޮޑުވަޒީރު އަދި އަނބިކަނބަލުން --\nކެނެޑާ ބޮޑުވަޒީރު ޖަސްޓިން ޓްރޫޑޯގެ އަނބިކަބަލުން ސޯފީ ކޮވިޑް-19އަށް ޕޮޒިޓިވްވެއްޖެއެވެ.\nކެނެޑާ ބޮޑުވަޒީރުގެ އަނބިކަނބަލުން ކޮވިޑް19 އަށް ޕޮޒިޓިވްވުމާއި ގުޅިގެން މިވަގުތު އެގައުމުގެ ބޮޑުވަޒީރު ޓުރޫޑޯ ވެސް ހުންނެވީ އެކަހެރިވެވަޑައިގެންނެވެ. ބޮޑުވަޒީރުގެ އަނބިކަނބަލުން ސޯފީ ޓުރޫޑޯ ލަންޑަނުން އަނބުރައި ކެނެޑާއަށް ވަޑައިގެންނެވުމަށްފަހު ރޯގާއާ އެއްގޮތް ޢަލާމާތްތަކެއް އޭނާ ކިބައިން ވަނީ ފެނިފައެވެ. އެހެންކަމުން އޭނާ ކޮވިޑް19އަށް ޓެސްޓުކުރިއެވެ.\nކެނެޑާގެ ބޮޑުވަޒީރުގެ އޮފީހުން ވަނީ ބޮޑުވަޒީރުގެ އަނބިކަނބަލުން ކޮވިޑް19 ޕޮޒިޓިވް ވެފައިވާ ކަމަށް ބުނެފައެވެ. އަދި އެއޮފީހުން ބުނެފައިވާ ގޮތުގައި ބޮޑުވަޒީރުގެ ކިބައިން ބަލީގެ އެއްވެސް ޢަލާމާތެއް ނުފެނެއެވެ. ނަމަވެސް އެކެހެރިވެވަޑައިގެންފައި ވަނީ ޑޮކްޓަރުންގެ ލަފައާ އެއްގޮތަށް 14 ދުވަހުގެ މުއްދަތަށެވެ. އެކަހެރިކޮށް ހުންނެވިނަމަވެސް ބޮޑުވަޒީރުކަމުގެ މަސްއޫލިއްޔަތުތައް ފުރިހަމައަށް އަދާކުރައްވަމުން ގެންދަވާނެ ކަމުގައިވެސް ބޮޑުވަޒީރު އޮފީހުން ބުނެފައިވެއެވެ.\nއައިސޮލޭޝަންއަށް ވަޑައިގެން ފަހުން އަނބިކަނބަލުން ސޯފީ އާންމު ކުރެއްވި މެސެޖެއްގައި ވިދާޅުވީ، އެކަމަނާއަށް ވައިރަހުގެ ސަބަބުން އުނދަގޫތައް އިހުސާސްކުރައްވަން ޖެހިވަޑައިގެންފައިވާ ކަމަށާއި ނަމަވެސް ވަރަށް އަވަހަށް އާލާސްކަންފުޅުން ރަނގަޅުވާނެ ކަމުގެ އުންމީދުއާ ކުރައްވާ ކަމަށެވެ.\nPrevious ވިލިނގިލީގައި މަރުވި މީހެއްގެ މައްސަލަ ފުލުހުން ބަލަނީ\nNext ކޮވިޑް19 އާއި ބެހޭ ޓެލެކޮންފަރެންސްގެ ދައުވަތަށް ރައީސްގެ މަރުހަބާ!


21 މާޗް 2020 - 08:08\nއާލިއާ ބަޓާ އެކު، ޑައިރެކްޓަރު ސަންޖޭ ލީލާ ބަންސާލީ ހަދަމުން އަންނަ ފިލްމު "ގަންގްބާއި ކަތިއަވާޅީ" ގެ ޝޫޓިން ވެސް ކޮރޯނާވައިރަހާ ގުޅިގެން ވަގުތީ ގޮތުން މެދުކަނޑާލައިފި އެވެ.\nމިދިޔަ އަހަރުގެ ފަހުކޮޅުން ފެށިގެން މި ފިލްމުގެ މަންޒަރުތައް ނަގަމުން އަންނަ އިރު، ފިލްމު ޝޫޓްކުރަނީ އެކަމަށް ހާއްސަކޮށްގެން ހަދާފައިވާ ބޮޑެތި ސެޓްތަކެއްގަ އެވެ. "ގަންގްބާއީ" އަކީ 1970 ގެ އަހަރުތަކުގައި މުމްބާއީގައި އުޅުނު އަންހެން މާފިއާއެއްގެ ވާހަކަ ކިޔައިދޭ ބައޮގްރަފިކަލް ޑްރާމާއެކެވެ.\nމީގެ ޓައިޓްލް ރޯލް އާލިއާ ކުޅޭ އިރު، ކާސްޓުންގެ ތެރޭގައި ޓީވީ އެކްޓަރު ޝަންތަނޫ މަހޭޝްވަރީ އާއި ވިޖޭ ރާޒް ހިމެނެ އެވެ.\n"ގަންގްބާއީ" އަކީ މި އަހަރުގެ ސެޕްޓެމްބަރު މަހުގެ 11 ގައި ސިނަމާތަކަށް ގެންނަން ހަމަޖެހިފައި އޮތް ފިލްމެކެވެ.\n"އައި އެމް އަ ޑިސްކޯ ޑާންސާ" ގެ އާ ވާޝަނެއް\nމިތުން ޗަކްރަބަތީ 1982 ގައި ކުޅުނު ކާމިޔާބު ފިލްމު "ޑިސްކޯ ޑާންސާ" އިން ވިދައިލި ލަވަ "އައި އެމް އަ ޑިސްކޯ ޑާންސާ" ލަވައިގެ އާ ވާޝަނެއް ވީޑިއޯ ލަވައެއްގެ ގޮތުގައި ޓައިގާ ޝްރޮފާ އެކު ގެނެސްދީފި އެވެ.\n"އައި އެމް އަ ޑިސް ކޯ ޑާންސާ 2.0" ގެ ނަމުގައި ގެނެސްދިން ލަވައިން ޓައިގާގެ ވަރުގަދަ ނެށުންތަކެއް ފެނިގެންދާ އިރު، ކޮރިއޯ ހަދައި، ޑައިރެކްޓްކޮށްފައި ވަނީ ބޮސްކޯ އެވެ. ބެނީ ދަޔާލް ލަވަ ކިޔާފައިވާ އިރު، ލަވައިގެ މިއުޒިކާ ކުޅެފައި ވަނީ ސާލިމް-ސުލައިމާނެވެ.\nއޮރިޖިނަލް ލަވަ އަކީ ބައްޕީ ލެހެރީ މިއުޒިކް ހަދައި، ވިޖޭ ބެނެޑިކްޓް ކިޔާފައިވާ ލަވައެކެވެ.\nމި ލަވަ އަކީ މިތުންގެ ސިގްނޭޗާ ނެށުމުގެ ހަރަކާތްތަކެއްގެ ފެށުމެވެ.\nސިޑްނާޒްގެ ލަވައަކީ "ބުލާ ދޫގާ"\n"ބިގް ބޮސް 13" އިން ބެލުންތެރިން ޖޯޑެއްގެ ގޮތުގައި ބަލައިގަނެ ސިޑްނާޒްގެ ނަމުން މުހާތަބުކުރި ދެ ބައިވެރިން ކަމަށްވާ ސިދާތު ޝުކްލާ އާއި ޝެހެނާޒް ގިލް (ސަނާ) އެކީގައި ކުޅުނު ވީޑިއޯ ލަވަ "ބުލާ ދޫގާ" ގެ ޕޯސްޓަރެއް ދައްކާލައިފި އެވެ.\nމި ލަވަ އަކީ ދަރުޝަން ރަވަލް މިއުޒިކް ހަދައި، ކިޔާފައިވާ ލަވައެކެވެ. "ބުލާ ދޫގާ" ޑައިރެކްޓްކުރީ ޕުނިތު ޖޭ ޕަތަކެވެ.\nލަވަ ވަރަށް އަވަހަށް ބެލުންޔެރިންނަށް ދޫކޮށްލަން ވަނީ ނިންމައިފަ އެވެ.\nއާލިއާ އަށް "އާރްއާރްއާރް" ކުޅެވޭކަށް ނެތް؟\nއެސްއެސް ރާޖަމޯލީގެ ބޮޑު ފިލްމު "އާރްއާރްއާރް" ގެ ބަތަލާ އާލިއާ ބަޓަށް، އެ ފިލްމަށް މި ދަނޑިވަޅުގައި ވަގުތު ދެވެން ނެގިތެން ފިލްމު ދޫކޮށްލަން ނިންމާފައިވާ ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނިގޮތުގައި އޭގެ ޝޫޓިން ޝެޑިއުލެއް ޕޫނޭގައި ކުރިއަށް ގެންދަން ރާވާފައި އޮތް ނަމަވެސް އާލިއާ އެހެން ޕްރޮޖެކްޓްތަކަކަށް ވަގުތު ދޭން ޖެހުމާއި މި ވަގުތު ކޮރޯނާވައިރަހުގެ ބަލިމަޑުކަން ވެސް ވަރަށް ބޮޑަށް އޮތުމުން އޭނާ "އާރްއާރްއާރް" ދޫކޮށްލުމުގެ ފުރުސަތު ބޮޑެވެ. ނަމަވެސް މިކަމާ ބެހޭ ގޮތުން އަދި ރަސްމީކޮށް ފިލްމުގެ ޓީމުން އެއްވެސް ވާހަކައެއް ނުދައްކަ އެވެ.\nއަޖޭ ދޭވްގަން ވެސް ރޯލަކުން ފެނިގެންދާ "އާރްއާރްއާރް" ގެ ބަތަލާއިންނަކީ އިންޑިއާގެ ދެކުނު ފިލްމު އިންޑަސްޓްރީގެ މަޝްހޫރު ދެ ތަރިން ކަމަށްވާ ރާމް ޗަރަން އާއި އެންޓީއާރް ޖޫނިއާ އެވެ. މި ފިލްމަކީ 1920 ގައި ހިނގި ކަމަށް ދައްކުވައިދޭ ހިޔާލީ ހަނގުރާމައެއްގެ ވާގަކަ ކިޔައިދޭ ފިލްމެކެވެ.\nކުރިން މި އަހަރުގެ ޖުލައި 30 ގައި ސިނަމާތަކަށް ގެންނަން އޮތް ފިލްމު މިހާރު ވަނީ އަންނަ އަހަރުގެ ޖެނުއަރީ 8 އަށް ފަސްކޮށްފަ އެވެ.\n"އާރްއާރްއާރް" އަކީ "ބާބްހަލީ" އަށް ފަހު، ރާޖަމޯލީ ގެނެސްދޭ ފުރަތަމަ ފިލްމެވެ.\nއިތުރު ލިޔުންތައް ބޮލީވުޑް އަޖޭ ދޭވްގަން ބިގް ބޮސް ޓައިގާ ޝްރޮފް


Tesla inn smartphone nerenee – adduLIVE\nޓެސްލާ އިން ސްމާޓްފޯނު ނެރެނީ\nApr 08, 2022, 11:03 އަހުމަދު އަދްޝަން\nމަހުޖަނު އީލޮން މަސްކްގެ ކާރު ކުންފުނި، ޓެސްލާ އިން މިހާރު ސްމާޓްފޯނެއް ނެރުމުގެ މަސައްކަތްކުރަމުން އަންނަ ކަމަށް ރިޕޯޓްތައް ބުނެފި އެވެ.\nޓެކް ޚަބަރުތައް ގެނެސްދޭ ބައެއް މީޑިއާތަކުން ބުނި ގޮތުގައި " މޮޑެލް ޕައި" ގެ ނަން ދީފައިވާ މި ފޯނުގެ ފުރަތަމަ މޮޑެލް ނެރޭނެ ކަމަށް ބެލެވެނީ އަންނަ އަހަރުގެ ފަހުކޮޅު ނުވަތަ 2024 ގެ ކުރީކޮޅު އެވެ. މިހާރު އިލެކްޓްރިކް ކާރު އުފެއްދުމުގައި ރަސްކަންކުރަމުން އަންނަ ޓެސްލާ އިން ސްމާޓްފޯނު އުފެއްދުމުގެ މަސައްކަތުގެ ތެރެއަށް ވަން ކަމަށް މީޑިއާތަކުން ބުންޏަސް އެކަން އެ ކުންފުނިން ހާމަކޮށްފައެއް ނުވެ އެވެ.\nބައެއް މީޑިއާތަކުން ބުނީ ވަރަށް ސިއްރިޔާތުގައި "މޮޑެލް ޕައި" ގެ މަސައްކަތް ކުރިއަށްދާތާ މިހާރު ދުވަސްތަކެއްވެއްޖެ ކަމަށާއި ފޯނާ ބެހޭ ވާހަކަތައް ޓެސްލާ އިން އާންމުކުރާނެ ކަމަށް ގަބޫލުކުރެވެނީ ނެރުމާ ކައިރިކޮށްފައި ކަމަށެވެ. އީލޮންގެ ކުންފުންޏަކުން ސްމާޓްފޯނެއް ނެރުމަކީ މާ ހައިރާންވާން ޖެހޭ ވަރުގެ ކަމެއް ވެސް ނޫނެވެ. އޭނަ އަކީ އަބަދު ވެސް އާ ކަންކަން ކުރަން ބޭނުންވާ އަދި މިހާރު ސެޓެލައިޓް ފައުޖަކާ އެކު "ސްޓާލިންކް" ގެ ނަމުގައި އިންޓަނެޓް ވިއުގައެއް ވެސް ބިނާކޮށްފައިވާ މީހެކެވެ. އެއީ އޭނަގެ ޖައްވީ ކުންފުނި، ސްޕޭސް އެކްސްގެ ދަށުންނެވެ.\nމީޑިއާތަކުން ބުނި ގޮތުގައި ސްޕާޓްފޯނު ނެރޭނީ ވެސް "ސްޓާލިންކް" ނެޓްވޯކް ލިބޭ ގޮތަށް ވަރަށް ހާއްސަ ފީޗާތަކެއް ވެސް ހިމަނައިގެން، މާކެޓްގައި މިހާރު ހުރި ފޯނުތަކާ ވާދަކުރެވޭ ވަރުގެ ވަރުގަދަ އުފެއްދުމެއްގެ ގޮތުގަ އެވެ. އަދި މިއީ އީލޮން އަބަދު ވެސް ވަކާލާތުކުރަމުން އަންނަ އެއް ދާއިރާ ކަމަށްވާ "ނިއުރާލިންކް" ވެސް ގުޅިލާމެހިފައިވާ އުފެއްދުމަކަށް ވާނެ އެވެ. "ނިއުރާލިންކަކީ" ޓެކްނޮލޮޖީގެ ތެރެއިން އިންސާނުންގެ ވިސްނުމާއި އިހުސާސްތައް ކޮންޓްރޯލްކޮށްދޭ އެއްޗެކެވެ.\nފޯނު އުފެއްދުމާ ބެހޭ އެއްވެސް ވާހަކައެއް ޓެސްލާ އިން ނުދެއްކިޔަސް އެ ކުންފުނީގެ ފޯނު އޮންނާނެ ގޮތުގެ ތަސައްވުރުގެ ފޮޓޯތަކާއި ވީޑިއޯ ކަމުގެ ތަޖުރިބާކާރުން އާންމުންނަށް ތިލަ ވެސް ކޮށް ދީފައިވެ އެވެ. ތިރީގައި މިއޮތީ އެފަދަ ވީޑިއޯއެކެވެ.


އާމިނަތު ޝިމާ 10 ޖުލައި 2020 21:48\nގަވަރުނަރު އަލީ ހާޝިމް އަދި ރައީސް ސޯލިހް\nރާއްޖޭގެ އިޤްތިސާދަށް ހީނަރުކަން އައިސްފައި އޮތް ނަމަވެސް ވިޔަފާރި ތަކަށް ބޭނުންވާ ވަރަށް ޑޮލަރު ފޯރުކޮށްދެވޭނެ ކަމަށް މަރުކަޒީ ބޭންކުގެ ގަވަރުނަރު އަލީ ހާޝިމް ވިދާޅުވެއްޖެއެވެ.\nމީޑިއާތަކަށް ދެއްވި އިންޓަވިއުއެއްގައި އަލީ ހާޝިމް ވިދާޅުވީ ގައުމުތަކުގެ ބޯޑަރު ބަންދުކުރެވިފައިވާތީ، ފަތުރުވެރިކަމުގެ ދާއިރާއިން ރާއްޖެއަށް ވަންނަ ޑޮލަރު ވަނީ ހުއްޓިފައިކަމަށެވެ. އެހެން ނަމަވެސް ޑިމާންޑާއި އެއްވަރަށް ޑޮލަރު ފޯރުކޮށްދެމުން އަންނަ ކަމަށް ހާޝިމް ވިދާޅުވިއެވެ.\nމިގޮތުން މިހާރުވެސް ބޭންކުތައް މެދުވެރިކޮށް ވިޔަފާރިތަކަށް ބޭނުންވާ ޑޮލަރު ދޫކުރަމުން އަންނަ ކަމަށެވެ.\n"މިހާރުވެސް ކޮވިޑް ހާލަތާ ގުޅިގެން އާންމު ވިޔަފާރިތަކަށާއި، އެކ އެސްއޯއީތަކަށް ޑޮލަރު ފޯރުކޮށްފިނުމަށް ކުރިއަށް ވުރެ އިތުރަށް ބޭންކުތަކަށް މިދަނީ ޑޮލަރު ދޫކުރަމުން. މިގޮތުން ކާނާގެ ބާވަތްތަކާއި ބޭސްފަދަ ޒަރޫރީ ތަކެތި އެތެރެ ކުރުމަށް ހާއްސަކޮށްގެން ޑޮލަރު މިގެންދަނީ ދޫކުރަމުން" އަލީ ހާޝިމް ވިދާޅުވެފައިވެއެވެ.\nއަލީ ހާޝިމް މިމޭރުމުން ވިދާޅުވި ނަމަވެސް ރާއްޖޭގެ ބޮޑެތި ވިޔަފާރިވެރިން ދަނީ ޑޮލަރުގެ ތާށިކަން ވަރަށް ބޮޑަށް ހުރިކަން ފާހަގަކުރަމުންނެވެ. "ދިޔަރެސް" އާއި ވާހަކަ ދެއްކި ރާއްޖޭގެ އެންމެ ބޮޑު މުދާ އެތެރެ ކުރާ އެއް ކުންފުނީގެ މެނޭޖިން ޑިރެކްޓަރު ވިދާޅުވި ގޮތުގައި ބޭންކުތަކުން އެ ކުންފުނީގެ އިމްޕޯޓަށް ބޭނުންވާ ޑޮލަރު ދޫނުކުރެއެވެ. އަދި ކަޅު ބާޒާރުންވެސް ޑޮލަރު ހޯދަން އިންތިހާއަށް ދަތިކަން އޭނާ ފާހަގަކުރެއްވިއެވެ.\nމަޝްހޫރު ވިޔަފާރިވެރިޔާ އަހްމަދު އާރިފް ވެސް ޓުވިޓާގައި ފާހަގަކުރެއްވި ގޮތުގައި ޑޮލަރުގެ އަގު މިހާރު އުޅެނީ 18 ރުފިޔާއަށް ވުރެ މަތީގައެވެ. ގިނަ ވިޔަފާރިތަކުން ޑޮލަރު ހޯދަން ޖެހެނީ ކަޅު ބާޒާރުގައި ބޮޑު އަގުގައި ކަމަށްވާއިރު ބޭނުންވާ ފަރާތްތަކަށް ޑޮލަރު ފޯރުކޮށްދެވޭ ކަމަށް ގަވަރުނަރު ވިދާޅުވީ ކީއްވެގެން ކަމެއް ނޭނގެއެވެ.\nރާއްޖޭގައި ޑޮލަރުގެ އަގު މީގެ ކުރިން މިހާ ބޮޑަށް އުފުލުނީ ރައީސް ނަޝީދުގެ ވެރިކަމުގައެވެ. އޭރު މިހާރުގެ ގަވަރުނަރު އަލީ ހާޝިމް ހުންނެވީ ފިނޭންސް މިނިސްޓަރުކަމުގައެވެ.\nއިޤްތިސާދު އެމްއެމްއޭ އަލީ ހާޝިމް ގަވަރުނަރު\nMarch 19, 2020 21:12:07\nދިވެހި ފައިސާގެ އަގު ދަށް ނުކުރާނަން: ގަވަރުނަރު\nDecember 03, 2019 13:22:04\nލަފާ ކުރިވަރަށް ވުރެ މިއަހަރު އިޤްތިސާދު ކުރިއަރާ މިންވަރު ދަށްވާނެ: އެމްއެމްއޭ\nMarch 01, 2020 19:23:28\nސަރުކާރު ހިއްސާވާ ކުންފުނިތަކުން ދެއްކި ޑިވިޑެންޑު ބޮޑުތަނުން މަދުވެއްޖެ!\nކޮންތާކުން؟ ބްލެކް މާކެޓުން؟؟


Gadhakamun jinsee goanaa kuran ulhunu massala eh fuluhun balanee - vNews.mv\nއުމުރުން ދުވަސްވީ އަންހެނަކަށް ގަދަކަމުން ޖިންސީގޯނާ ކުރަން އުޅުނު މައްސަލައެއް ފުލުހުން ބަލަނީ\nރިފާޢަތު Male' | 28 May 2020, 19:08\nސ. މީދޫގައި އުމުރުން ދުވަސްވީ އަންހެނަކަށް ގަދަކަމުން ޖިންސީގޯނާ ކުރަން އުޅުނު މައްސަލައެއް ފުލުހުން ބަލަން ފަށައިފިއެވެ.\nފުލުހުން ބުނީ ސ. މީދޫގައި އުމުރުން ދުވަސްވީ އަންހެނަކަށް ގަދަކަމުން ޖިންސީގޯނާ ކުރަން އުޅުނު މައްސަލައެއް މިއަދު ހެނދުނުގެ ވަގުތެއްގައި ފުލުހުންނަށް ހުށަހެޅިފައިވާ ކަމަށެވެ. މި މައްސަލައާ ގުޅިގެން އަދި މިހާތަނަށް މީހަކު ހައްޔަރުކޮށްފައި ނުވާ ކަމަށާއި މި މައްސަލަ އިތުރަށް ފުލުހުން ތަހުގީގު ކުރަމުންދާ ކަމަށް ފުލުހުން މައުލޫމާތުދެއެވެ.\nފުލުހުން ވަނީ މި މަހުގެ 26 ވަނަ ދުވަހު މަސްތުގެ ހާލަތުގައި ހުރެ ގެޔަކަށް ވަދެ ގަދަކަމުން ބަދުއަޚުލާގީ އަމަލު ހިންގި ކަމުގެ ތުހުމަތުގައި މީހަކު ހައްޔަރު ކޮށްފައެވެ. އެގޮތުން ފުލުހުން ބުނީ މިމަހުގެ 24 ވަނަ ދުވަހުގެ ރޭ ލ. ގަމު ގެޔަކަށް މަސްތުގެ ހާލުގައި ހުރި މީހަކު ވަދެ 20 އަހަރުގެ އަންހެނަކާއި މެދު ގަދަކަމުން ބަދުއަހްލާގީ އަމަލު ހިންގި ކަމުގެ މައްސަލައެއް މިމަހުގެ 25 ވަނަ ދުވަހު ފުލުހުންނަށް ހުށަހަޅާފައިވާ ކަމަށެވެ.\nމީގެ އިތުރަށް ކަރަންޓީނު ފެސިލިޓީއެއްގައި މަސައްކަތް ކުރާ އަންހެން ނަރުހަކަށް ފިރިހެން ފުލުހަކު ގަދަކަމުން ޖިންސީ ގޯނާ ކުރަން އުޅުނު ކަމަށް ބުނާ މައްސަލައެއްވެސް ވަނީ ފެންމަތިވެފައެވެ. އެގޮތުން މި މައްސަލައާ ގުޅިގެން 28 އަހަރުގެ ދިވެހި ފިރިހެނަކު ކޯޓު އަމުރެއްގެ ދަށުން މިއަދު ހައްޔަރުކޮށްފައިވާ ކަމަށް ފުލުހުން ބުނެއެވެ. އެ މައްސަލަ އިތުރަށް ތަހުގީގު ކުރަމުން އަންނަ ކަމަށްވެސް ފުލުހުން މައުލޫމާތުދެއެވެ.\nއައްޑޫ ސިޓީ ޖިންސީ ގޯނާ ރާއްޖެ މޯލްޑިވްސް ޕޮލިސް ސާވިސް


REPORT: Endhu ithuruvumaa eku gonjehunthah boduvaane | Mihaaru\nއެމެރިކާގެ އައުޓްރިގާ އިން ދާދިފަހުން ތައިލެންޑްގެ ސިންގަ އެސްޓޭޓަށް ވިއްކާލި ކޮނޮއްޓާ މޯލްޑިވްސް: ޓޫރިސްޓުން އަންނަ މިންވަރަށް ވުރެ ރިސޯޓުތަކުގެ އެނދު އިތުރުވާ މައްސަލަ ވަނީ ކުރިމަތިވެފައި.\n24 އެޕްރީލް 2018 - 08:01 14 comments\nރާއްޖޭގައި ސިޔާސީ މަސްރަހަށް އަންނަ ބަދަލުތަކާއި ރާއްޖެ ޒިޔާރަތްކުރާ ޓޫރިސްޓުންގެ އަދަދަށް ވުރެ އެނދު އިތުރުވުމަކީ ވެސް އޮތް ކަންބޮޑުވުމެކެވެ. ނަމަވެސް ބޮޑެތި ބަދަލުތަކާއި ވަކި އަމާޒެއް ހާސިލްކުރަން ހިންގާ މާކެޓިން ކެމްޕެއިންތަކުގެ ސަބަބުން ކޮންމެވެސް މިންވަރެއްގެ ލުޔެއް ލިބުން އެކަށީގެންވެ އެވެ.\nރާއްޖޭގެ ސިޔާސީ މަސްރަހު ހަލަބޮލިވުމުގެ އަސަރު ޓޫރިޒަމް އިންޑަސްޓްރީއަށް އަންނަނީ ކުރަމުންނެވެ. އެއާ އެކު ރާއްޖޭގައި އާ އެތައް ރިސޯޓެއް ހުޅުވައި، ރާއްޖެ ޒިޔާރަތްކުރާ ޓޫރިސްޓުންގެ އަދަދަށް ވުރެ އެނދު ވަނީ އެތައް ގުނައެއް އިތުރުވެފަ އެވެ.\nމިދިޔަ ފެބްރުއަރީ މަހު ކުއްލި ނުރައްކަލުގެ ހާލަތު އިއުލާންކުރުމުން ރާއްޖޭގެ ސިޔާސީ މަސްރަހާ މެދު ކަންބޮޑުވުން އުފެދިފައިވަނިކޮށް، ކުރިޔަށް އޮތް ރިޔާސީ އިންތިހާބާ ގުޅިގެން ދިމާވެދާނެ މައްސަލަތަކުން ޓޫރިޒަމް އިންޑަސްޓްރީ އިތުރަށް އަޑިއަޅާލާނެ ކަމުގެ ކަންބޮޑުންތައް ދާއިރާގެ އިސް ބައެއް ފަރާތްތަކުން ދަނީ ހާމަކުރަމުންނެވެ.\nދ. އަލުވިފުށީގައި ސަން އަކުއާ އިރުވެލީގެ ނަމުގައި ހަދާ ރިސޯޓުގެ ވިލާއެއް: ރާއްޖެ އަންނަ ޓޫރިސްޓުން އިތުރުވުން އޮތީ ސިޔާސީ މަސްރަހުގެ ހަމަޖެހުމާ ގުޅިފައި. ފޮޓޯ: ސަން ސިޔާމް\nރާއްޖޭގައި އެންމެ ގިނަ އަދަދަކަށް ރިސޯޓު ހިންގާ ސްރީ ލަންކާގެ ޖޯން ކީލްސް ހޮލްޑިންގެ ޑެޕިއުޓީ ޗެއާމަން ކްރިޝާން ބަލެންދުރަ ގަބޫލުކުރައްވާ ގޮތުގައި ރާއްޖެ އަންނަ ޓޫރިސްޓުން އިތުރުވެ އަދި އަލަށް ހުޅުވާ ރިސޯޓުތަކުގެ އެނދުތައް ވެސް ފުރިދާނެ އެވެ. އެކަމަކު އެކަން ގުޅިފައި ވަނީ ސިޔާސީ މަސްރަހު ހަމަޔަކަށް އެޅުމާ އެވެ.\nރާއްޖޭގައި ހަތަރު ރިސޯޓެއް ހިންގާ ސްމޯލް ލަގްޒަރީ ހޮޓެލްސް އޮފް ދަ ވޯލްޑްގެ ވައިސް ޕްރެޒިޑެންޓް މާކްސް ވޮންގް ދެކެވަޑައިގަންނަވާ ގޮތުގައި 1.5 މިލިއަން ޓޫރިސްޓުން އަންނާނެ ކަމަށް ކަނޑައަޅާފައިވާ ލަނޑުދަނޑި ހާސިލްނުވެއްޖެ ނަމަ އޭގެ ސަބަބަކަށް ވާނީ ދާދި ފަހުން ހިނގި ސިޔާސީ ހަމަނުޖެހުންތަކެވެ. އަދި އޭގެ ސަބަބުން ރިސޯޓުތަކަށް ވަރަށް ބޮޑު ގޮންޖެހުންތަކާ ކުރިމަތިވެ، އެނދު ވިއްކާ އަގުތައް ދަށްކުރަން ޖެހޭނެ އެވެ. އެ އަގުތަކަށް ވިއްކޭނެ ގޮތަށް ޕްރޮމޯޝަންތައް ހިންގަން ޖެހޭނެ ކަމަށް ވެސް އޭނާ ވިދާޅުވި އެވެ.\nރާއްޖެއަށް މިދިޔަ އަހަރު ގާތްގަނޑަކަށް 1.4 މިލިއަން ޓޫރިސްޓުން ޒިޔާރަތްކުރި އެވެ. އޭގެ އިތުރުން ޓޫރިސްޓު އެނދުގެ އަދަދު ވަނީ 40،572 އަށް އިތުރުވެފަ އެވެ. ރާއްޖޭގައި 2015 ވަނަ އަހަރު ހުރީ 34،105 އެނދެވެ.\nއަލަށް ހަދާ ނައުޓިލަސް މޯލްޑިވްސް ރިސޯޓްގެ ލެގޫން ސުއިޓްސްއެއް: ކުރިޔަށް ތިން އަހަރެއްހާ ދުވަހުގެ ތެރޭގައި 30 ޕަސެންޓް އެނދު އިތުރުވާނެ ކަމަށް ލަފާކުރެވޭ.\nޓޫރިޒަމް މިނިސްޓްރީން ލަފާކުރާ ގޮތުގައި 2020 އަދި 2021 އާ ހަމަޔަށް އިތުރު ރިސޯޓުތައް ހުޅުވި ރާއްޖޭގެ ޓޫރިސްޓު އެނދުގެ މިންވަރު 30 ޕަސެންޓް އިތުރުވާނެ އެވެ. އަގުހެޔޮ އެނދު ވިއްކާ 450 އަށް ވުރެ ގިނަ ގެސްޓް ހައުސް މިހާރު ހުރިއިރު ކުރިޔަށް އޮތް ދެތިން އަހަރުގެ ތެރޭގައި އެ އަދަދު 650 އަށް އިތުރުވާނެ އެވެ.\nރާއްޖޭގައި ވިއްކާ އެނދުތައް، ސަޕްލައިއަށް ވުރެ އިތުރުވުމުގެ ބިރު އޮތް ނަމަވެސް މަތީ ފެންވަރުގެ ގިނަ ރިސޯޓުތައް ހިންގާ މީހުން އެކަމާ ކަންބޮޑެއްނުވެ އެވެ. އެމީހުން ދެކޭ ގޮތުގައި ރާއްޖޭގެ ލަގްޒަރީ މާކެޓް އެގޮތުގައި ދެމިއޮންނާނެ އެވެ.\nރާއްޖޭގައި މަތީ ފެންވަރުގެ ރިސޯޓުތަކެއް ހިންގާ ތައިލެންޑްގެ މައިނާ ގްރޫޕްގެ ސީއީއޯ ދިލިޕް ރާޖަކަރިއަ ވިދާޅުވީ ރާއްޖޭގެ ޓޫރިޒަމް ވަނީ އަގުބޮޑު މާކެޓްގައި ވަރަށް ވަރުގަދައަށް ވަކި ހިއްޕާލާފައި ކަމަށެވެ. އަދި އެ ކާމިޔާބުކަން މިވަނީ ފާއިތުވި އަހަރުތަކުގައި ދައްކައިދީފައި ކަމަށް ވެސް އޭނާ ވިދާޅުވި އެވެ.\n"ދުނިޔޭގައި މިއަދު ވާދަވެރިކަން ކުރިމަތިވެފައި އޮތް މިންވަރުން އަޅުގަނޑުމެން އެބަ ޖެހޭ ކުރިއާލައި މަސައްކަތްތަކެއް ކުރަން،" ދިލިޕް ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓު ތަރައްގީކޮށް ނިމި، އިތުރު އާ ފްލައިޓްތަކާއި ބަޖެޓް އެއާލައިންތައް އިތުރުވުމުން ޓޫރިސްޓުން އަންނަ މިންވަރު މައްޗަށް ދާނެ އެވެ. އެހެންވެ ތަފާތު އަގުތަކުގައި އެކި މާކެޓްތަކަށް ރާއްޖެ ވިއްކަން، މާކެޓިން ހަރަކާތްތައް ވަރުގަދަކުރަން ޖެހޭ ކަމަށް ގެޓްއަވޭ މޯލްޑިވްސްގެ ސީއީއޯ ސަނީ އުމަރު ދެކެވަޑައިގަންނަވަ އެވެ.\nސަން އައިލެންޑް ރިސޯޓުގައި ހިންގާ ސްޕާގެ މުވައްޒަފުންތަކެއް ހިނގާފައި ދަނީ: ރާއްޖެ އެކި ދިމާތަކަށް ވިއްކަން ވަރުގަދަ ކެމްޕޭންތަކެއް ހިންގަން ޖެހޭ.\nޕާޓާގެ ސީއީއޯ މާރިއޯ ހާޑީ ވަނީ ކުރިޔަށް އޮތް ފަސް އަހަރެއްހާ ދުވަހުގެ ތެރޭގައި ރާއްޖޭގައި ވިކޭ މިންވަރަށް ވުރެ އެނދު ހުންނާނެ މިންވަރު އިތުރުވާނެ ކަމަށް ލަފާކުރައްވަފައިފަ އެވެ.\n"އޭގެ ސަބަބުން ރާއްޖެ އެހެން ދިމާތަކަށް ވިއްކަން އަމާޒުކޮށްގެން ވަރަށް ވަރުގަދަ ކެމްޕޭންތަކެއް ކުރަން ޖެހޭނެ،" އޭނާ ވިދާޅުވި އެވެ.\nރާއްޖޭގެ ޓޫރިޒަމް އިންޑަސްޓްރީން މިހާރު ވެސް ގޮވާލަމުން އަންނަނީ ދުރާލައި ކެމްޕޭން ހަރަކާތްތަކެއް ހިންގާށެވެ. އެގޮތުން މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް އިން ދެކޭ ގޮތުގައި އަގުތަކަށް އަންނަ ބަދަލާއި އެނދުތައް އިތުރުވަމުން އަންނާތީ ކެމްޕޭންތައް ވަރުގަދަކުރަން ޖެހެ އެވެ.\nމިހާރު ދިމާވެފައިވާ ގޮންޖެހުންތަކާ ބެހޭ ގޮތުން ކޮކޯ ކަލެކްޝަންގެ ހެޑް އޮފް ސޭލްސް އެންޑް މާކެޓިން އެންޑްރޫ އޭޝްމޯ ވިދާޅުވީ މިހާރު ދިމާވެފައިވާ ގޮންޖެހުންތަކާ ކުރިމަތިލާން ޖެހޭ ކަމަށެވެ.\n"ރާއްޖެއިން އަބަދު ދެކިގެންނުވާނެ ޒަމާންވީ ޔޫރަޕްގެ މާކެޓް އެގޮތުގައި ދެމިއޮންނާނެ ކަމަށް. އެހެން އިތުރު ބަދަލުތަކެއް ގެންނަން ޖެހޭ،" އޭނާ ވިދާޅުވި އެވެ.\nއިތުރު ލިޔުންތައް ޓޫރިޒަމް ޓޫރިޒަމް މިނިސްޓްރީ ރިސޯޓްތައް


SunOnline: Feature: Stock exchange ah 10 aharu, kaamiyaabee thakaaeku adhives kuri ah\nސެންޓްރަލް ސެކިއުރިޓީސް ޑިޕޮސިޓަރީ ކޮންފަރެންސް 2017 ގައި މޯލްޑިވްސް ސްޓޮކް އެކްސްޗޭންޖްގެ ސީއީއޯ އައުޝަން ލައތީފް (މ) ވާހަކަ ދައްކަވަނީ --- ފޮޓޯ/ އެމްއެސްޑީ\nސްޓޮކް އެކްސްޗޭންޖަށް 10 އަހަރު، ކާމިޔާބީތަކާއެކު އަދިވެސް ކުރިއަށް\n5 މަސް4ހަފްތާ ކުރިން - 23 ޖެނުއަރީ 2018 0\nރާއްޖޭގެ ހިއްސާގެ ބާޒާރު ވަކި ކުންފުންޏެއްގެ ގޮތުގައި ހިންގާތާ މިއަދަށް 10 އަހަރުވީއެވެ. ފާއިތުވި ކުރު މާޒީގައި ސްޓޮކް އެކްޗޭންޖުން ވަނީ ކުރިއެރުންތައް ހޯދައިފައެވެ. ބައިނަލްއަގުވާމީ ހިއްސާގެ ބާޒާރުތަކާ އެއް ހަމައެއްގައި ފައިހަމަ ކުރުމަށް މޯލްޑިވްސް ސްޓޮކް އެކްސްޗޭންޖުން އަދިވެސް ހިތްވަރާއެކު ދަނީ ކުރިއަށެވެ.\nރާއްޖޭގެ ހިއްސާގެ ބާޒާރުގެ ތާރީޚް\nރާއްޖޭގައި ފުރަތަމަ ސްޓޮކް އެކްސްޗޭންޖެއް ނުވަތަ ހިއްސާގެ ބާޒާރު ހިންގަމުން އައީ އެމްއެމްއޭގެ ދަށުން ކެޕިޓަލް މާކެޓް ޑިވެލޮޕްމެންޓް އޮތޯރިޓީ (ސީއެމްޑީއޭ) އިންނެވެ. 2008 ވަނަ އަހަރު މޯލްޑިވްސް ސެކިއުރިޓީ އެކްޓުގެ ދަށުން ޕްރައިވެޓް ސެކްޓާ އެކްސްޗޭންޖުގެ ލައިސެންސް ލިބުނެވެ. 2008 ޖެނުއަރީ 24 ވަނަ ދުވަހުން ފެށިގެން ސްޓޮކް އެކްސްޗޭންޖު ހިންގަަމުން އަންނަނީ ސްޓޮކް އެކްސްޗޭންޖް ޕްރައިވެޓް ލިމިޓެޑުގެ ދަށުންނެވެ.\nމޯލްޑިވްސް ސްޓޮކް އެކްސްޗޭންޖުން ކުރިން ބޭއްވި ނޫސްވެރިންގެ ބައްދަލުވުމުގައި އޭރުގެ ސީއީއޯ ހަސަން މަނިކު (މ) އަދި ހެޑް އޮފް ސްޓޮކް އެކްސްޗޭންޖް އޮޕަރޭޝަންސް ފާތިމަތު ލަމްހާ (ކ) --- ސަން ފައިލް ފޮޓޯ/ މުހައްމަދު އަފްރާހު\nކުރަނީ ކޮން މަސައްކަތެއް؟\nމޯލްޑިވްސް ސްޓޮކް އެކްސްޗޭންޖުގެ މައިގަނޑު މަސައްކަތަކީ ސްޓޮކް އެކްސްޗޭންޖުގައި ރަޖިސްޓްރީވެފައިވާ ކުންފުނިތަކަށް، އެކުންފުނިތަކުގެ ކެޕިޓަލް ރެއިޒް ކުރުމަށް އެހީވެދިނުމެވެ. މާކެޓްގެ އަގުތައް އާންމުކޮށް ހިއްސާ ގަނެވިއްކުމުގެ މުއާމަލާތް ވީހާވެސް ދެފުށް ފެންނަ ގޮތަކަށް ކުރިއަށް ގެންދިއުމަށް ސްޓޮކް އެކްސްޗޭންޖުން މަސައްކަތް ކުރެއެވެ.\nސްޓޮކް އެކްސްޗޭންޖް ޕްރައިވެޓް ލިމިޓެޑުގެ ދަށުން ދެ ކުންފުންޏެއް ހިންގައެވެ. އެއީ ރާއްޖޭގެ ހިއްސާގެ ބާޒާރުގައި މުއާމަލާތް ކުރުމަށް މޯލްޑިވްސް ސްޓޮކް އެކްސްޗޭންޖު އަދި ސެކިއުރިޓީސް ޑިޕޮސްޓްރީ އެވެ.\nމޯލްޑިވްސް ސެކިއުރިޓީ ޑިޕޮސްޓްރީ އަކީ ސްޓޮކް އެކްސްޗޭންޖުގެ ސަބްސިޑަރީ ކުންފުންޏެކެވެ. އެއީ ރާއްޖޭގެ ހިއްސާގެ ބާޒާރުގައި ހިނގާ ހުރިހާ މުއާމަލާތެއްގެ ސެޓްލްމެންޓް ހިނގާތަންވެސް މެއެވެ. އެގޮތުން ހިއްސާ ވިއްކާ މީހާއަށް ހިއްސާގެ ލާރި ދިނުމާއި ހިއްސާ ގަންނަ މީހާއަށް ހިއްސާ ދިނުމަކީ ސެކިއުރިޓީ ޑިޕޮސިޓްރީގެ މަސައްކަތެކެވެ.\nސްޓޮކް އެކްސްޗޭންޖުގެ ހެޑް އޮފް އޮޕަރޭޝަންސް މުޖުތަބާ މޫސާ "ސަން"އަށް އިންޓަވިއުއެއް ދެއްވަނީ --- ސަން ފޮޓޯ/ މުހައްމަދު އަފްރާހު\nސްޓޮކް އެކްސްޗޭންޖުގައި ހިއްސާގެ މުއާމަލާތް ހިނގާ ގޮތާ ގުޅޭގޮތުން ވާހަކަ ދައްކަވަމުން ސްޓޮކް އެކްސްޗޭންޖުގެ ހެޑް އޮފް އޮޕަރޭޝަންސް މުޖުތަބާ މޫސާ ވިދާޅުވީ ކުންފުންޏަކުން އަލަށް ހިއްސާ ވިއްކާނަމަ އެންމެ ފުރަތަމަ އާންމުންނަށް ހިއްސާ ވިއްކާނީ ކަމަށެވެ. އެ ހިއްސާ ގަންނަ ފަރާތަކުން އެހެން ފަރާތަކަށް ހިއްސާ ވިއްކާލަން ގަސްދުކުރާނަމަ އެ މުއާމަލާތް ކުރަންޖެހޭނީ ހިއްސާގެ ބާޒާރުގައި ކަމަށް މުޖުތަބާ ވިދާޅުވިއެވެ.\n"ހިއްސާގެ ބާޒާރަކީ ކުންފުނިތަކުގެ ހިއްސާ ސެކަންޑްރީ މާކެޓުގައި ވިއްކާތަން، ހިއްސާއެއް ވިއްކާނަމަ އެންމެ ފުރަތަމަ މިޖެހެނީ ސެކިއުރިޓީސް ޑިޕޮސިޓްގައި އެކައުންޓެއް ހުޅުވަން. ދެންް ޑީލަރެއް ނޫނީ ބްރޯކަރެއްގައި ރަޖިސްޓްރީވެލަން. އޭގެ ފަހުން ހިއްސާ ގަނެ ވިއްކުމުގެ މުއާމަލާތް ކުރިއަށް ގެންދެވޭނެ. ކުރީގަ ގަނެފައި ހުރި ހިއްސާ ވިއްކާނަމަ އެކައުންޓަށް ހިއްސާ ޖަމާކުރާ ފޯމު މެދުވެރިކޮށް ހިއްސާ ވިއްކޭނެ،" އޭނާ ވިދާޅުވިއެވެ.\nމޯލްޑިވްސް ސްޓޮކް އެކްސްޗޭންޖްގެ ސީއީއޯ އައުޝަން ލަތީފް ---\nމުޖުތަބާ ވިދާޅުވީ، ރާއްޖޭގައި މިވަގުތު ސްޓޮކް ބްރޯކަރުންގެ ގޮތުގައި ދެ ކުންފުންޏެއް ހަރަކާތްތެރިވާ ކަމަށެވެ. އެއީ ސްޓޮކް ބްރޯކާސް މޯލްޑިވްސް އަދި އާރިޔާ ސެކިއުރިޓީސް އެވެ.\nހިއްސާއެއް ބާޒާރުގައި ވިއްކައިލުމަށްފަހު ހިއްސާދާރަށް ލިބެންޖެހޭ އަގު ލިބޭނެ ކަމަށާއި ހިއްސާ ގަންނަ އިރު އިސްކަން ދެނީ އެންމެ ބޮޑު އަގަށް ކަމަށާއި ވިއްކާއިރު އިސްކަން ދެނީ އެންމެ ކުޑަ އަގަށް ކަމަށް މުޖުތަބާ ވިދާޅުވިއެވެ.\nރާއްޖޭގެ ހިއްސާގެ ބާޒާރު ފެށިގެން އައި އިރު ރަޖިސްޓްރީކޮށްފައިވަނީ ހަތަރު ކުންފުނި ނަމަވެސް މި އަދަދު މިހާރު ވަނީ ނުވަޔަކަށް އަރައިފައެވެ. ހިއްސާގެ ބާޒާރުގައި ގިނަ ކުންފުނިތައް ރަޖިސްޓްރީކުރުމަށް ބާރުއަޅާކަމަށް މުޖުތަބާ ވިދާޅުވިއެވެ.\n"ބައެއް ކުންފުނިތަކުން ޑެޓް ސެކިއުރިޓީވެސް އިޝޫކޮށްފަވޭ. އޭގެ އިތުރުން އިސްލާމިކް ސެކިއުރިޓީގެ ގޮތުގައި ސުކޫކުވެސް ވިއްކާފައިވޭ. ކުރިއާ އަޅާބަލާއިރު ގިނަ އިސްޓްރޫމެންޓް އައިސްފައިވޭ. މާކެޓް ކުރިއަރައިދާނީ އަދިވެސް އިތުރު ސެކިއުރިޓީތަކެއް ލިސްޓު ކުރެވިގެން."\nމުޖުތަބާ ވިދާޅުވީ އަލަށް ހިއްސާ ވިއްކަން ފެށި ދުވަހާ އަޅާބަލާއިރު ހިއްސާގެ އަގުތައް މައްޗަށް ގޮސްފައިވާ ކަމަށެވެ. މިއީ ހިއްސާ ގަނެވިއްކާ މީހުންނަށް ލިބުނު ފައިދާއެއްކަމަށް އޭނާ ވިދާޅުވިއެވެ.\nޓެކްނޮލަޖީ އާއެކު ސްޓޮކް އެކްސްޗޭންޖަށްވެސް ބޮޑު ބަދަލެއް\nސްޓޮކް އެކްސްޗޭންޖުގެ ހުރިހާ ކަމެއްވެސް އޮންލައިންކޮށް ކުރެވޭނެ ގޮތަކަށް ހަމަޖެއްސުމަށް ސްޓޮކް އެކްސްޗޭންޖުން އަންނަނީ މަސައްކަތްތަކެއް ކުރަމުންނެވެ. އެ މަސައްކަތުގެ ދަށުން "އިންފިނިޓީ"ގެ ނަމުގައި ޕޯޓަލްއެއް ޑިވެލޮޕް ކޮށްފައިވެއެވެ. މިއީ ހިއްސާގެ ބާޒާރުގައި ލިސްޓުކޮށްފައިވާ ކުންފުނިތަކުގެ ހިއްސާ ގަނެވިއްކުމުގެ ކަންތައް އޮންލައިން ކޮށް ކުރިއަށްގެންދެވޭނެ ޕްލެޓްފޯމެކެވެ.\nހިއްސާގެ ބާޒާރުގައި އިންވެސްޓުކުރަން ބޭނުންވާ ފަރާތްތަކަށް އަމާޒުކޮށްގެން، އެމްއެސްޑީން ތައްޔާރުކުރި ސެލްފް ސަރވިސް އޮންލައިން ޕޯޓަލް 'އިންފިނިޓީ' އަކީ ޔާމީން ރަޝީދުގެ ވަރަށް ބޮޑޫ އެހީތެރިކަމަކާއެކު ފަރުމާކޮށްފައިވާ ޕޯޓަލެއް --\n"މިހާރު އިން ވެބްސައިޓް އިތުރަށް ޑިވެލޮޕްކުރުމަށް މިދަނީ މަސައްކަތް ކުރަމުން. އެމަސައްކަތާއެކު އިތުރު މައުލޫމާތު ލިބިގެންދާނެ ހިއްސާގެ ބާޒާރާ ގުޅޭ،" ސްޓޮކް އެކްސްޗޭންޖުގައި މުއާމަލާތް ކުރުމުގެ ފުރުސަތު ކޮންމެ ދިވެއްސަކަށްވެެސް އެބަ އޮތްކަން އޭނާ ފާހަގަ ކުރަށްވަމުން މުޖުތަބާ ވިދާޅުވިއެވެ.\nމާކެޓް ކެޕިޓަލައިޒޭޝަން ގޮތުގައި 15 ބިލިއަން\nކުންފުނިތަކުގެ އަސްލު އަގު ނުވަތަ މާކެޓް ކެޕިލައިޒޭޝަންގެ ގޮތުގައި ފާއިތުވި 10 އަހަރު 15 ބިލިއަން ރުފިޔާ ކުންފުނިތަކަށް ލިބިފައިވެއެވެ. ހިއްސާ ގަނެ ވިއްކުމުގެ މުއާމަލާތްތަކާއެކު ކުންފުނިތަކަށް ބިލިއަނެއްހައި ރުފިޔާ ލިބިފައިވެއެވެ.\nމީގެ އިތުރުން ހިއްސާ ގަނެވިއްކުމުގެ މުއާމަލާތްކުރާ 30،000 އަށްވުރެ ޑިޕޮސްޓްރީ އެކައުންޓް ހުޅުވާފައިވާއިރު ފާއިތުވި 10 އަހަރު ތެރޭ 30،000 އަށް ވުރެ ގިނަ މީހުން ހިއްސާގެ މުއާމަލާތް ކޮށްފައިވާކަމަށް ސްޓޮކް އެކްސްޗޭންޖުގެ ތަފާސް ހިސާބުތައް ދައްކައެވެ.\nއަދި އޮތީ ޅަފަަތުގައި، ކުރިއަރާނެ\nދުނިޔޭގެ ބޮޑެތި އިގްތިސާދުތަކާ އަލާބަލާއިރު ރާއްޖޭގެ ހިއްސާގެ ބާޒާރަކީ ވަރަށް ޅަ ބާޒާރެކެވެ. މިއީ ގައުމެއްގެ އިގްތިސާދުގައި މުހިއްމު ރޯލެއް އަދާކުރާ މުއައްސަސާއަކަށް ވާާއިރު ބޮޑެތި ގައުމުތަކާ އެއް ހަމައަކަށް ރާއްޖެއަށް ދެވިދާނެ ކަމަށް މުޖުތަބާ ވިދާޅުވިއެވެ.\n"ހިއްސާ ގަނެވިއްކުމުގަ ޕަބްލިކް ޕާޓިސިޕޭޝަން ރަނގަޅު. އެކަމަކު އަދި ބޭނުންވާ ލެވެލް އަކަށް ނުދޭ. ގައުމު ކުރިއަރާ ވަރަކަށް ސްޓޮކް އެކްސްޗޭންޖުގައި މުއާމަލާތް ކުރާ ވަރު އިތުރުވާނެ ކަމަށް ބެލެވެނީ. ރާއްޖޭގެ ޕޮޕިއުލޭޝަން އަކީ ވަރަށް ޔަންގް ޕޮޕިއުލޭޝަނެއް. ކިޔަވައިގެން ނިކުންނަ ކުދިން އިންވެސްޓްކޮށް ފައިދާ ހޯދަން މަސައްކަތް ކުރާނެ ކަމަށް ގަބޫލު ކުރެވެނީ."\nހިއްސާގެ ބާޒާރަކީ ހިއްސާ ގަނެ އިންވެސްޓް ކުރާ ފަރާތްތަކަށް ރަނގަޅު ބަދަލެއް ލިބޭނެ މުއާމަލާތެކެވެ. އެގޮތުން އެވްރެޖް ރިޓާން އެއްގެ ގޮތުގައި އިންވެސްޓްކުރި މިންވަރުގެ 10 ނޫނީ ހަތް ޕަސެންޓް ލިބޭނެއެވެ.\nހިއްސާގެ ބާޒާރު ކުރިއަރުވަން ކުންފުނިތަކުގެ ހިއްސާ ދާރުންނާއި އާންމުން މަސައްކަތް ކުރަންޖެހެއެވެ. ހިއްސާ ގަނެ ވިއްކުމަކީ ގެއްލިގެން ނުދާނެ އިންވެސްޓްމެންޓެކެވެ.\nވިޔަފާރި ފީޗަރ ސީއެމްޑީއޭ މޯލްޑިވްސް ސްޓޮކް އެކްސްޗޭންޖް\nމޯލްޑިވްސް ބިޒްނަސް އެވޯޑްސްއަށް ކުރިމަތިލާންވީ ކީއްވެ؟ 19 ގަޑި 14 މިނެޓް ކުރިން


Tottenham ge coach kamun Pochettino vakikohffi\nޓޮޓެންހަމްގެ ކޯޗުކަމުން ޕޮޗެޓީނޯ ވަކިކޮށްފި\nޕޮޗެޓީނޯ ވަކިކުރީ އޭނާ އެ ކްލަބް ދޫކޮށްލަން އުޅޭ ކަމަށް އަޑުތައް ފެތުރެނިކޮށް\nކ. މާލެ | 20 ނޮވެންބަރ 2019 | ބުދަ 03:36 | 5,122\nމައުރީސިއޯ ޕޮޗެޓީނޯ - ގެޓީ އިމޭޖާސް\nޓޮޓެންހަމް ހޮޓްސްޕަރގެ ކޯޗުކަމުގެ މަގާމުން މައުރީސިއޯ ޕޮޗެޓީނޯ ވަކިކޮށްފިއެވެ.\nޕޮޗެޓީނޯ ވަކިކުރިކަން ޓޮޓެންހަމުން ކަށަވަރުކޮށްދީފައިވާއިރު، އެ ކްލަބުގެ ޗެއަރމަން ޑެނިއެލް ލެވީ ވިދާޅުވީ، ޕޮޗެޓީނޯ މަގާމުން ވަކިކުރަން ނިންމީ ވަރަށް ވިސްނުމަށް ފަހު ކަމަށެވެ. އެގޮތުން ޑެނިއެލް ވިދާޅުވީ، އިނގިރޭސި ޕްރިމިއަރ ލީގުގައި މިދިޔަ ސީޒަނުގެ ފަހުކޮޅު އަދި މި ސީޒަނުގެ ކުރީކޮޅު ޓޮޓެންހަމުން ނެރެފައިވާ ނަތީޖާތަކާމެދު ހިތްހަމަނުޖެހޭ ކަމަށެވެ.\nޓޮޓެންހަމްގެ ކޯޗުކަމުން ޕޮޗެޓީނޯ ވަކިކުރީ އޭނާ އެ ކްލަބް ދޫކޮށްލަން އުޅޭކަމަށް ރިޕޯޓުތައް ބުނަމުންދިޔަ ދަނޑިވަޅެއްގައެވެ. އަދި އެ ކްލަބުން އާ ކޯޗެއް ހޯދުމަށް މަސައްކަތް ކުރަމުން އަންނަ ކަމަށްވެސް ރިޕޯޓްތައް ބުނެއެވެ. ޓޮޓެންހަމްގެ ކޯޗުކަމުން ޕޮޗެޓީނޯ ވަކިކުރިއިރު، އޭނާ އެ ކްލަބާއެކު ހަދާފައިވާ އެއްބަސްވުން ހަމަވާނީ 2023 ވަނަ އަހަރެވެ. އޭނާ އެއްބަސްވުން އާކުރި މިދިޔަ އަހަރުގެ މެއި މަހުއެވެ.\nއެސްޕަނިއޯލް އާއި ސައުތްހެމްޓަނަށް ކޯޗުކަން ކޮށްދީފައިވާ ޕޮޗެޓީނޯ ޓޮޓެންހަމްގެ ކޯޗުކަމާ ހަވާލުވީ 2014 ވަނަ އަހަރެވެ. އޭނާ ވަނީ އެޓީމަށް 293 މެޗުގައި ކޯޗުކަން ކޮށްދީފައެވެ. އޭގެ ތެރެއިން 159 މެޗުން އެޓީމު މޮޅުވިއިރު، 72 މެޗުން ވަނީ ބަލިވެފައެވެ. އަނެއް 62 މެޗު ނިމުނީ އެއްވަރުވެގެންނެވެ.\nޕޮޗެޓީނޯގެ އިރުޝާދުގެ ދަށުން ޓޮޓެންހަމް ވަނީ ލީގް ކަޕްގެ ދެވަނަ ހޯދުމުގެ އިތުރުން މިދިޔަ ސީޒަނުގައި ޔުއެފާ ޗެމްޕިއަންސް ލީގުގެ ދެވަނަ ހޯދާފައެވެ. ކުޅުންތެރިއެއްގެ ގޮތުގައި އެސްޕަނިއޯލް އާއި ޕީއެސްޖީއަށް ކުޅެފައިވާ ޕޮޗެޓީނޯ ވަނީ އާޖެންޓީނާގެ ގައުމީ ޓީމަށްވެސް ކުޅެފައެވެ. އޭނާ ވަނީ ކުޅުންތެރިއެއްގެ ގޮތުގައި އެސްޕަނިއޯލާކު ދެފަހަރެއްގެ މަތިން ކޮޕަޑެލްރޭ ކާމިޔާބުކޮށްފައެވެ.


Forever 21 bangurootuve 178 fihaara eh bandhu kuranee - One Online\nފޮރެވާ 21 ގެ ފިހާރައެއް ---\nމަގުބޫލު ރީޓެއިލް ޗެއިން، ފޮރެވާ 21 ބަނގުރޫޓުވިކަން ހާމަކޮށްފައިވަނީ އާދިއްތަ ދުވަހު ކަސްޓަމަރުންނަށް ފޮނުވި ސިޓީއެއްގައެވެ.\n178 ފިހާރައެއް ބަންދު ކުރަން ނިންމާފައިވާކަންވެސް މި ސިޓީގައި ވަނީ ހާމަކޮށްފައެވެ.\nފޮރެވާ 21ގެ ފަރާތުން އެތަނުގެ ކަސްޓަމަރުންނަށް ފޮނުވި ސިޓީގައި ބުނީ ބަންދުކުރަން ނިންމާފައިވަނީ ކޮންކޮން ގައުމުތަކެއްގައި ހުރި ކޮން ފިހާރަތަކެއްކަމެއް އަދި މުޅިއަކުން ނުނިންމާ ކަމަށާއި ނަމަވެސް ބައެއް ފިހާރަތައް ބަންދުކުރުމުގެ މަސައްކަތް ފަށާފައިވާކަމަށެވެ.\nކުންފުނީގެ ނައިބު ރައީސް ލިންޑާ ޗެންގް ޔޫއެސްއޭ ޓުޑޭއަށް ދިން އިންޓަވިއުގައި ބުނީ ކުންފުނި ބަނގުރޫޓުވި ކަމަށް ނިންމަން ޖެހުނީ ކުންފުނީގެ ކުރިމަގަށްޓަކައި ކަމަށެވެ. އަދި އޭގެ ސަބަބުން ކުރިއަށް އޮތް ތަނުގައި ކުންފުންޏަށް ބަދަލު ތަކެއް ގެނެސް ރީޕޮޒިޝަންކޮށް ރީބްރޭންޑް ކުރެވިގެންދާނެ ކަމަށްވެސް ލިންޑާ ބުންޏެވެ.\nކުންފުންޏަށް ދިމާވި އެންމެ ބޮޑު މައްސަލައަކީ އޮންލައިން ޝޮޕިންގެ ކޮމްޕެޓިޝަން ބޮޑުވުމާއި ފިހާރަތަކުގެ ކުލި ބޮޑުވެ ހަރަދުތައް ކަނޑާފައި މަންފާ ނުލިބުމެވެ.\n1984 ގައި ލޮސް އެންޖެލްސް ގައި ފޮރެވާ 21 ފެށީ އާންމުކޮށް ލާ ހެދުންތަކަށް ހާއްސަ ޑިޕާންޓްމަންޓް ސްޓޯރެއްގެ ގޮތުގައެވެ. ފޮރެވާ 21ގެ 800 ފިހާރައެއް ދުނިޔޭގެ އެކި ގައުމުތަކުގައި ހުރެއެވެ.\nފޮރެވާ 21 އިން ބުނީ ފިހާރަތައް ބަންދު ކުރިކަމުގައިވިއަސް މިހާތަނަށް ފިހާރަތަކުން ދޫކޮށްފައިވާ ގިފްޓް ކާޑާއި ހެދުންތައް ބަދަލު ކުރުމުގެ ޕޮލިސީ އަދި އެކްސްޗޭންޖް ޕޮލިސީއަށް އެމީހުންގެ ފަރާތުން އެއްބާރުލުން ލިބިގެންދާނެކަމަށެވެ.\nލޯބީގެ ހަޔާތުގައި ކައިވެނީގެ ގޮށްޖަހަން ކުރި ދަތުރުގައި ފުލައިޓް ދެބުރިވެ ހިތްދަތި ނިމުމެއް!


ކޯވިޑް 19: ފައްސިވާ ދިވެހިންގެ އަދަދު މައްޗަށް – DhiDaily\nކޯވިޑް 19: ފައްސިވާ ދިވެހިންގެ އަދަދު މައްޗަށް\nކޯވިޑް 19 އަށް ފައްސިވާ ދިވެހިންގެ އަދަދު އިތުރުވާން ފަށާފިއެވެ.\nމިއަދު އެކަނިވެސް މިބައްޔަށް ފައްސިވި ދިވެހިންގެ އަދަދަކީ 123 އެވެ. ދިވެހިން ފައްސިވާ މިންވަރު އިތުރުވަމުން މިދަނީ ފުރަބަންދައް ދިން ލުއިތަކަށް ފަހު އާއްމުން ބައްޔާ މެދު ފަރުވާ ކުޑަކުރުމުގެ ސަބަބުން ކަމަށް ސިއްހީ މާހިރުން އަންނަނީ ބުނަމުންނެވެ. އަދި މި ބައްޔަކީ ފަރުވާއެއް މިހާތަނަށް ހޯދިފައި ނުވާ ބައްޔަކަށް ވުމުން ބަލީގެ ނުރައްކާތެރިކަން ބޮޑު ބައްޔެއް ކަމަށްވެސް ސިއްހީ މާހިރުން އަންނީ އެކި ފަހަރު މަތިން ވިދާޅުވަމުންނެވެ.\nއިއްޔެ އެޗްޕީއޭ އިން އާއްމު ކުރި މައުލޫމާތައް ބަލާއިރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ދިޔައީ 152 މީހުންނަށެވެ. ނަމަވެސް މިރޭ އާއްމު ކުރި މައުލޫމާތުތަކުން ދައްކާ ގޮތުގައި މިހާރު 161 މީހަކަށް ދަނީ ފަރުވާ ދެމުންނެވެ. ރާއްޖެ އިން މިއަދު 145 މީހަކު ވަނީ ކޮވިޑް-19 އަށް ފައްސިވެފައެވެ. ރާއްޖެ އިން ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 6370 އަށް އަރާފައެވެ. އޭގެ ތެރެއިން ބަލިން ރަނގަޅުނުވެ މިހާރު ވެސް 2431 މީހުން އެބަތިއްބެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން އިތުރު 127 މީހަކު މިއަދު ބަލިން ރަނގަޅު ވެއްފައެވެ. މިއަދު ފައްސިވި މީހުންގެ ތެރޭގައި 123 ދިވެހިން ތިބި އިރު ދެން ހިމެނެނީ 11 ބަންގްލަދޭޝް މީހަކާ، އިންޑިއާގެ3މީހަކާއި، ލަންކާއަށް ނިސްބަތްވާ5މީހަކާއި، ނޭޕާލު، ޖޯޑަން އަދި ޖަޕާން މި ތިން ގައުމުން މީހެކެވެ.\nފުރަބަންދައް ދިން ލުއިތަކަށް ފަހު ބަލީގެ ނުރަތްކާ އިތުރަށް ބޮޑުވުމާއި ގުޅިގެން ރާއްޖޭގައި ބަލި ފެނިފަވާ ހުރިހާ ރަށެއްގައި މީހުން އެއްވެ އުޅޭ ތަންތަނަށް ނިކުންނައި އިރު މާސްކް އެޅުން ވަނީ މަޖުބޫރު ކޮށްފައެވެ. އަދި މާލެ ސަރަހައްދު ގެ ރައްތަކުގައި ރޭގަނޑު 22:00 އިން ފަތިހު 05:00 އަށް މީހުން މަގުމަތީ އުޅުން ވަނީ މަނާކޮށްފައެވެ. މާސްކު ނާޅާ އަދި ކާފިއުގެ ވަގުތުގައި ބޭރުގައި އުޅޭ ފަރާތްތަށް 1000 ރުފިޔާއިން ޖޫރިމަނާ ކުރެވޭ ގޮތަށް ވަނީ ސަރުކާރުން ހަދާފައެވެ.


Midhiya aharu Tree top hospital gai kula gadha harakayithakeh\nޓްރީ ޓޮޕް ހޮސްޕިޓަލުގެ މިދިއަ އަހަރުގެ ކުލަތައް\nޓްރީޓޮޕް ހޮސްޕިޓަލުން ވަނީ 1، އޮކްޓޫބަރު 2019 ގައި އުރަމަތީގެ ކެންސަރަށް ހޭލުންތެރި ކުރުމުގެ ގޮތުން، ބްރެސްޓް ކެންސަރު ސްކްރީނިންގ ޕްރޮގްރާމެއް ހިންގާފަ އެވެ. މިޕްރޮގްތާމްގެ ތެރެއިން އަލްޓްރާސައުންޑް ސްކޭން، މެމޮގްރަފީ އަދި އުރަމަތީ މައްސަލަތަކާއި ބެހޭ ކަންކަމަށް ހާއްސަ ޑޮކްޓަރަށް ދެއްކުން ހިމެނެ އެވެ. އެގޮތުން ރޭޑިއޮލޮޖިސްޓް ޑރ. ނަޒާހަތު އައްބާސް އަދި އޮޕަރޭޝަނަށް ހާއްސަ ޑރ. ނީޒާ ހަލީމް މި ޕްރޮގްރާމްގައި ހަރަކާތްތެރިވެފައިވެ އެވެ. މި ޕްރޮގްރާމް އޮކްޓޯބަރު 30 ވަނަ ދުވަހު ނިމި، ނޮވެމްބަރު މަހު ބްރެސްޓް ޗެކް ޕްރޮގްރާމްގެ ނަމުގައި އުރަމަތީގެ ބަލި ތަކަށް ފުޅާދާއިރާއެއްގައި ފަރުވާދިނުމަށް ޓްރީ ޓޮޕް ހޮސްޕިޓަލުގައި ކުރިއަށް ގެންދިޔަ އެވެ.\nއައިޖީއެމްއާއެކު އެމްއޯޔޫ އަކަށް\nމިދިޔަ އަހަރު އިންދިރާ ގާންދީ މެމޮރިއަލް ހޮސްޕިޓަލުގައި ކަކުލުހުޅު ބަދަލު ކުރުމުގެ އޮޕަރޭޝަންގެ ވެއިޓް ލިސްޓަށް ލުއި ފަސޭހަ ކޮށްދިނުމުގެ ގޮތުން އެއްބައި އޮޕަރޭޝަންތައް ޓްރީ ޓޮޕް ހޮސްޕިޓަލަށް ބަދަލުކުރުމަށް އައިޖީއެމްއެޗް، އާސަންދަ ކޮމްޕެނީ ލިމިޓެޑް އަދި ޓްރީ ޓޮޕް ހޮސްޕިޓަލް ގުޅިގެން އެމްއޯޔޫ އެގްރީމެންޓްއެއްގައި ސޮއިކޮށްފައިވެ އެވެ. މީގެއިތުރުން އައިޖީއެމްއެޗުން ޓްރީ ޓޮޕް ހޮސްޕިޓަލަށް ބަލި މީހުންނާ ބަދަލު ކުރުމުގެ އެގްރީމެންޓެއްގައި ވެސް ސޮއި ކޮށްފައިވެ އެވެ.\nކޮންޓިނިއުޑް އެޑިއުކޭޝަން ސެޝަން ތަކެއް\nސިއްޙީ ދައިރާގައި މަސައްކަތްކުރައްވާ ބޭފުޅުންނާއި އާންމު ރައްޔިތުން ހޭލުންތެރިކުރުމުގެ ގޮތުން ބާއްވާ ކޮންޓިނިއުޑް އެޑިއުކޭޝަން (ސީއެމްއީ) ސެޝަންތަކެއް ޓްރީ ޓޮޕް ހޮސްޕިޓަލް އިސްނަގައިގެން ކުރިއަށް ގެންގޮސްފައިވެ އެވެ. އެގޮތުން މޯލްޑިވްސް އެސޯސިއޭޝަން އޮފް ސާޖަންސް، ޓްރީ ޓޮޕް ހޮސްޕިޓަލުގެ ކަށީގެ އޮޕަރޭޝަނަށް ޙާއްސަ ޑރ. ކަންނިރާޖް މަރިމުތު އަދި ކިޑްނީ ބަލިތަކަށް ޙާއްސަ ޑރ. މްލާޑެން ނޯޓެކް އިސްކޮށް ހަރަކާތްތެރިވެފައިވެ އެވެ. މި ސެޝަންތަކަކީ ފޭސްބުކް ލައިވްގެ ޒަރިއްޔާ އިން އާންމުންގެ ސުވާލު ތަކަށް ވަގުތުން ޖަވާބު ދެވިގެން ކުރިއަށް ގެންދެވުނު ސެޝަންތަކެކެވެ.\nސާފު ކުރުމުގެ ހަރަކާތެއް\nމިދިއަ 2019 އިގެ މާރިޗުމަހު ޓްރީ ޓޮޕް ހޮސްޕިޓަލަށް 1 އަހަރު ފުރުމާއެކު، ހިލޭ ޑޮކްޓަރަށް ދެއްކުމުގެ ފުރުސަތު ހުޅުވާލެވުނު ވެލްނެސް ކޭމްޕް ބޭއްވުނެވެ. މިކޭމްޕްގެ އިތުރުން ހެލްތު ސްކްރީނިންގގެ ޙާއްސަ ޕެކޭޖެއް ހެޔޮ އަގުތަކުގައިވެސް ތަޢާރަފު ކޮށްފައި ވެއެވެ. 1 އަހަރު ފުރުމުގެ މުނާއްސަބަތުގައި ޓްރީ ޓޮޕް ހޮސްޕިޓަލުގެ މުއައްޒަފުންވަނީ ސޭވް ދަ ބީޗް މޯލްޑިވްސް އާއި ގުޅިގެން ހުޅުމާލެ ގޮނޑުދޮށް ސާފު ކޮށްފަ އެވެ.\nޓްރީ ޓޮޕް ހޮސްޕިޓަލުގެ ދެވަނަ ކެރިއަ އޯޕަން ޑޭ 2019 ގައި ބާއްވާފައިވެ އެވެ. ޝޯޓް ލިސްޓް ކުރުމަކާއި ނުލައި އާންމުންނަށް ޓްރީ ޓޮޕް ހޮސްޕިޓަލުގެ މެނޭޖްމަންޓާއި ބައްދަލުކޮށް، އިންޓަވިއުގައި ބައިވެރިވުމަށް ހުޅުވާލެވުނު ކެރިއާ އޯޕަންޑޭ2ދުވަހެއްގެ މަތިން ކުރިއަށް ގެންދެވުނުވެ. އެގޮތުން މާކެޓިން، ފައިނޭންސް، ގެސްޓް ސާވިސަސް، އަދި ކޮންޓެކްޓް ސެންޓަރުގެ މަގާމުތަކަށާއި، ނާސިން އަދި ކްލިނިކަލް އެސިސްޓަންޓްގެ މަގާމުތަކަށް ހުޅުވާލެވިފައި ވެއެވެ. މި ޕްރޮގްރާމްގައި 80 އަށްވުރެން ގިނަ މީހުން ބައިވެރިވެފައިވެ އެވެ.\nޓްރީ ޓޮޕްގެ ހިތާނީ ކޭމްޕް\nޓްރީ ޓޮޕް ހޮސްޕިޓަލުގައި މިދިޔަ އަހަރު ސްކޫލް ބޮޑު ޗުއްޓީއާއި ދިމާކޮށް ޙިތާނީ ކޭމްޕް ނޮވެމްބަރު 16 ގައި ފަށާފައިވެ އެވެ. ޑޮކްޓަރަށް ދެއްކުމާއި، ޓެސްޓުތަކާއި، ޙިތާނުކު ރުމުގެ އަގާއި ޙިތާނު ކުރުމަށް ބޭނުންވާ ބޭސްތަކުގެ އަގުތައް އެކުލަވާލެވިފައިވާ މިޕެކޭޖްގައި 260 އަށް ވުރެން ގިނަ ކުދިން ބައިވެރިވެފައި ވެއެވެ. އަދި ކޮންމެ ކުއްޖަކަށް ޙާއްސަ ޓީޝާޓަކާއި، ފޭއްޔަކާއި ހަދިޔާއެއްވެސް ދެވުނެވެ. އޮޕަރޭޝަނަށް ޙާއްސަ ފަސް ޑޮކްޓަރުން އިސްކޮށް ހަރަކާތްތެރިވެފައިވާއިރު، ހޮސްޕިޓަލުގެ ފަސް ވަނަ ބުރި ޙިތާނީއަށް ޙާއްސަ ކުރެވި، އެކަމަށް ތަމްރީންކޮށްފައިވާ ދިވެހި ނަރުހުން ހަރަކާތްތެރިވެފައި ވެއެވެ. މިކޭމްޕް ނިންމާލުމަށް ހަމަޖެހިފައިވަނީ މި ޖަނަވަރީ ހަތް ވަނަ ދުވަހު އެވެ.\nމެޑިކަލް އެންޑް ހެލްތު އެކްސްޕޯގައި ޓްރީ ޓޮޕް\nއެމްވީ މެޑިކަލްސް އަދި މެޑްލައިފް އޭޝިއާ އިން ބާއްވާ މެޑިކަލް އެންޑް ހެލްތު އެކްސްޕޯ 2019 ގައި ޓްރީ ޓޮޕް ހޮސްޕިޓަލް ޕްލެޓިނަމް ޕާޓްނަރެއްގެ ގޮތުގައި ބައިވެރިވެފައި ވެއެވެ. މިއެކްސްޕޯގައި ޑޮކްޓަރަށާއި، އެކި ޕްރޮގްރާމް އަދި ޕެކޭޖްތަކަށް ނަން ނޯޓުކުރުމުގެ ފުރުސަތު ހުޅުވާލެވިފައި ވެއެވެ. އަދި ވަގުތުން 50 ޕަސެންޓްގެ އެޑްވާންސް ދައްކާ ބޭފުޅުންނަށް ހެލްތު ސްކްރީނިންގ ޕެކޭޖްތަކުން 10 ޕަސެންޓުގެ ޑިސްކައުންޓު ކޫޕަން ލިބިގެން ދިޔައެވެ.\nސީއެސްއާރު ގިނަ ހަރަކާތްތަކެއް\nމިދިޔަ އަހަރުގެ ސީއެސްއާރު ހަރަކާތްތަކުގެ ދަށުން ޓްރީ ޓޮޕް ހޮސްޕިޓަލު އެތަކެއް އިވެންޓުތަކުގައި ބައިވެރިވެފައިވެ އެވެ. އެގޮތުން މޯލްޑިވްސް އިންޓަނެޝަނަލް މެރެތޯން، މޯލްޓިވްސް ވިމެންސް ރަން، އޫރީދޫ ކަލާ ރަން،3ޖެން ވޯކް، ރޯޑް ސޭފްޓީ ވޯކް، ޓީއެފްޖީ ކޮކަކޯލާ ލޯންގް ރަން އަދި ބީއެމްއެލް ވާއު ކިޑްޒް ރަންގައި މެޑިކަލް ޕާޓްނަރެއްގެ ގޮތުން އަވަސް ފަރުވާގެ ޙިދުމަތް ދެވުނެވެ. އަދި މ. ދިއްގަރުގައި ބޭއްވި ހަމުގެ ފަރުވާ ކޭމްޕްގައި ޓްރީ ޓޮޕް ހޮސްޕިޓަލުގެ ހަމުގެ ބަލިތަކަށް ހާއްސަ ޑރ. ފަރްޒީން ނާސިރު ބައިވެރިވެ ވަޑައިގެންފައި ވެއެވެ. ޓްރީ ޓޮޕް ހޮސްޕިޓަލުންވަ ނީ އެލްޒެއިމާސް ސޮސައިޓީ އޮފް މޯލްޑިވްސް އިފްތިތާހު ކުރުމަށް ވެސް އެހީ ވެފަ އެވެ.\nޓްރީ ޓޮޕްގެ ފާހަގަ ކޮށްލެވޭ ހަބަރުތައް\nޓްރީ ޓޮޕް ހޮސްޕިޓަލުގައި މިހާތަނަށް ފަރުވާހޯދެއްވި އެންމެ ދޮށީފުރާ އުމުރުގެ ބޭފުޅާގެ "އޯޕަން ކޮލެސިސްޓެކްޓޮމީ" އޮޕަރޭޝަން ކާމިޔާބުކަމާއެކު ކުރުން\nޓްރީ ޓޮޕް ހޮސްޕިޓަލުގައި ފުރަތަމަ ޓޯޓަލް ލެޕްރޮސްކޮޕިކް ހިސްޓެރެކްޓޮމީ ކާމިޔާބުކަމާއިއެކު ކުރުން\nޓްރީ ޓޮޕް ހޮސްޕިޓަލާއި، އައިޖީއެމްއެޗް އަދި އާސަންދަ ކޮމްޕެނީ ލިމިޓެޑް ގުޅިގެން ފުރަތަމަ ކަކުލު ހުޅު ބަދަލުކުރުމުގެ އޮޕަރޭޝަން ކާމިޔާބުކަމާއެކު ޓްރީ ޓޮޕް ހޮސްޕިޓަލުގައި ކުރުން\nޓްރީ ޓޮޕް ހޮސްޕިޓަލުގައި ފުރަތަމަ ފަހަރަށް ޕީއެ ފް އެން އޭ-2 އުނަގަނޑުގެ އޮޕަރޭޝަން ކާމިޔާބުކަމާއިއެކު ކުރުން\nޓްރީ ޓޮޕް ހޮސްޕިޓަލުގެ އެންމެ ފުރަތަމަ ފްރަންޓަލް ކްރެނިއޮޓޮމީ އަދި ލީސަން ނައްތާލުމުގެ އޮޕަރޭޝަން ކާމިޔާބީއާއެކު ނިންމުން\nޓްރީ ޓޮޕް ހޮސްޕިޓަލުގައި ކުރެވުނު އެންމެ ފުރަތަމަ އުކުޅުވަޅު ހުޅު ބަދަލުކުރުމުގެ އޮޕަރޭޝަން ކާމިޔާބު ކަމާއިއެކު ކުރުން\nޒުވާނުންގެ ހޭލުންތެރި ކުރުވުމުގެ ހަރަކާތެއް\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމެންޓްއިން ޒުވާނުންނަށް ޙާއްސަކޮށްގެން ކުރިއަށް ގެންދެވުނު ކެރިއަރ އެކްސްޕްލޮރޭޝަން ޕްރޮގްރާމްގައި ޓްރީ ޓޮޕް ހޮސްޕިޓަލް ބައިވެރިވެފައިވެއެވެ. އެގޮތުން، ޓްރީ ޓޮޕް ހޮސްޕިޓަލުގެ އެޑް މިނިސްޓްރޭޝަން، ކްލިނިކަލް އަދި މެއިންޓެނެސްގެ އިސްކޮށް ހަރަކާތްތެރިވާ ފަރާތްތަކުން ހޮސްޕިޓަލްގައި ހިމެނޭ ދާއިރާތަކުގެ މުޙިންމުކަމަށް އަލިއަޅުވާލައި މިހޮސްޕިޓަލް ހިންގުމަށް ކުރެވޭ އެކި އެކި މަސައްކަތްތަކާއިގުޅޭގޮތުން ޒުވާނުން ހޭލުންތެރިކުރެވުނެވެ.\nޓްރީ ޓޮޕް ހޮސްޕިޓަލް އެޑްވަޓޯރިއަލް\nގިނައިން އަތް ދޮންނަން ހަނދާން ކުރޭ!\nޓްރީ ޓޮޕުން ކޮލޮނޮސްކޮޕީ ޕްރޮސީޖާ އަލުން ފަށައިފި


Ukraine In Russia Ge 3000 Ahvure Gina Sifain Maraalaifi ޔޫކްރެއިން އިން ރަޝިޔާގެ 3000 އަށްވުރެ ގިނަ ސިފައިން މަރާލައިފި – Huvadhoo News Ukraine In Russia Ge 3000 Ahvure Gina Sifain Maraalaifi Huvadhoo News\nޔޫކްރެއިން އިން ރަޝިޔާގެ 3000 އަށްވުރެ ގިނަ ސިފައިން މަރާލައިފި\nރަޝިޔާއިން ޔޫކްރެއިންއަށް ދެމުންދާ ހަމަލާތަކަށް ދިން ރައްދުގައި ރަޝިޔާގެ 3،500 ސިފައިން މަރާލާފައިވާ ކަމަށް ޔޫކްރެއިންގެ އަސްކަރިއްޔާއިން ބުނެފިއެވެ.\nރަޝިޔާގެ ސިފައިންތަކެއް މަރާލާފައިވާ ކަމަށް ހާމަކޮށްފައިވަނީ، ޔޫކްރެއިންގެ އަސްކަރިއްޔާގެ ފޭސްބުކް ޕޭޖްއިންނެވެ. އެގޮތުން ހަނގުރަމާއިގައި ބައިވެރިވާ ސިފައިންގެ ތެރެއިން ރަޝިޔާގެ 3،500 ސިފައިން މަރާލުމުގެ އިތުރުން 200 ސިފައިން ހައްޔަރުކޮށްފައިވާ ކަމަށް ވަނީ ބުނެފައެވެ.\nއޭގެ އިތުރުން ރަޝިޔާގެ ހަނގުރާމަ މަތީ 14 ބޯޓާއި 8 ހެލިކޮޕްޓަރު ވައްޓާލުމުގެ އިތުރުން 102 ޓޭންކު ހަލާކުކޮށްފައިވާ ކަމަށްވެސް ޔޫކްރެއިންގެ އަސްކަރިއްޔާއިން ވަނީ ބުނެފައެވެ.\nރަޝިޔާ ސިފައިން މިހާރު ދަނީ ޔުކްރޭނުގެ ވެރިރަށް ކިއޭވް ހިފުމަށް ހަމަލާ ދެމުންނެވެ. ރަޝިޔާ އިން ވަނީ ޔުކްރޭނުގެ އާއްމުން ނުކުމެ އެ ގައުމުގެ ސަރުކާރު ވައްޓާލުމަށް ގޮވާލައިފަ އެވެ.\nދޮގު ހަބަރެއް. ކޮންސްޕެރެސީ އެންޑް ފޯލްސްފްލެގް


SunOnline: JSC in lafaa dhinee Dhiyana nuvatha Mahaz ayyanukuran\nޖޭއެސްސީން ލަފާ ދިނީ ދިޔާނާ ނުވަތަ މަހާޒް ސުޕްރީމް ކޯޓަށް އައްޔަނުކުރަން\nމުއާވިޔަތު އަންވަރު 16 Sep 2019, 18:46\n(ކ) ފާތިމަތު ދިޔާނާ ސައީދު އަދި (ވ) މަހާޒް އަލީ ޒާހިރު\nސުޕްރީމް ކޯޓުގެ ހުސްވެފައިވާ ފަނޑިޔާރުކަމުގެ މަގާމަށް ކުރިމަތިލެއްވި ފަރާތްތަކުގެ ތެރެއިން އެ ކޯޓަށް ހަމަޖެއްސުމަށް ޖުޑީޝަލް ސާވިސް ކޮމިޝަނުން ފާތިމަތު ދިޔާނާ ސައީދާއި މަހާޒް އަލީ ޒާހިރުއަށް އިސްކަން ދެއްވައި، ރައީސުލްޖުމްހޫރިއްޔާއަށް މަޝްވަރާ ފޮނުވައިފިއެވެ.\nޖޭއެސްސީން މިއަދު ހާމަކުރި ގޮތުގައި، ސުޕްރީމް ކޯޓުގެ ފަނޑިޔާރުކަމަށް ކުރިމަތިލާން ހުޅުވާލި ފުރުސަތުގައި އެ ކޮމިޝަނަށް ލިބުނު ނަންތަކުގެ ތެރެއިން އެ ކޮމިޝަނުން "ހައިލީ ރިކޮމެންޑެޑް" ދެ ބޭފުޅުންނަކީ ކުރީގެ ބަންޑާރަނައިބު ފާތިމަތު ދިޔާނާ ސައީދާއި، ޑްރަގް ކޯޓުގެ ގާޒީ މަހާޒް އަލީ ޒާހިރެވެ.\nއޭގެ އިތުރުން "ރިކޮމެންޑެޑް" ތިން ބޭފުޅެއްގެ ނަންވެސް ވަނީ ފޮނުވާފައެވެ. އެއީ ސުޕްރީމް ކޯޓަށް ކުރިމަތިލެއްވި، އަދި މިހާރު ހައި ކޯޓުގައި މަސައްކަތްކުރައްވާ ތިން ފަނޑިޔާރުން ކަމުގައިވާ މުހައްމަދު ނިޔާޒު، އަލީ ސަމީރު އަދި ޝުއައިބު ހަސަން ޒަކަރިއްޔާއެވެ.\nމި ނަންތައް ޖޭއެސްސީން ރައީސަށް ފޮނުވީ، ކުރިމަތިލީ ފަރާތްތަކުގެ ތެރެއިން ޝަރުތު ހަމަވާ ފަރާތްތަކާ އިންޓަވިއުކުރުމަށްފަހުއެވެ. އިންޓަވިއުކޮށްފައިވަނީ ކޮމިޝަނުން އެކުލަވާލި ކޮމިޓީއަކުންނެވެ.\nދެ ބޭފުޅުންގެ ނަމެއް ޖޭއެސްސީން "ހައިލީ ރިކޮމެންޑް"ކޮށްފައި މިވަނީ، ސުޕްރީމް ކޯޓުގެ ފަނޑިޔާރު އަބްދުﷲ ދީދީ ވަކިކޮށްފައިވާތީ ހުސްވެފައިވާ މަގާމަށް އައްޔަނުކުރުމަށެވެ. އަބްދުﷲ ދީދީ ވަކިކުރީ އޭނާގެ މައްޗަށް ސުލޫކީ މައްސަލައެއް ސާބިތުވެ، އޭނާ ވަކިކުރުމަށް ރައްޔިތުންގެ މަޖިލީހުން ފާސްކުރުމުންނެވެ.\nސުޕްރީމް ކޯޓަށް ފަނޑިޔާރަކު އައްޔަނު ކުރަނީ ރައްޔިތުންގެ މަޖިލީހަށް ހުށަހެޅުމަށްފަހު އެ މަޖިލީހުން ރުހުން ހޯދުމަށްފަހު އެވެ.\nސުޕްރީމް ކޯޓުގެ ހުސްވެފައިވާ ފަނޑިޔާރު ކަމަށް ކުރީގެ ޑެޕިއުޓީ ޕްރޮސެކިއުޓާ ޖެނެރަލް މަރިޔަމް ނިހާޔަތު ވެސް ވަނީ ކުރިމަތި ލައްވާފައެވެ. ނަމަވެސް ނިހާޔަތުގެ ނަން ޖޭއެސްސީން ރައީސަށް ފޮނުވާފައެއް ނުވެއެވެ.\nމީގެ އިތުރުން އެ މަގާމަށް ކުރިމަތިލެއްވި ހައި ކޯޓުގެ ފަނޑިޔާރު ހަސަން އަލީގެ ނަންވެސް ފޮނުވާފައެއް ނުވެއެވެ. އަދި މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަނުން ބަލަމުންދާ، ނޫސްވެރިޔާ އަހްމަދު ރިލްވާން އަބްދުﷲގެ މައްސަލައާ ގުޅިގެން ހަސަން އަލީ ސަސްޕެންޑުކުރުމަށް މިއަދު ޖޭއެސްސީން ނިންމާފައި ވެއެވެ.\nރިލްވާން ގެއްލުނު އިރު ހަސަން އަލީ ހުންނެވީ އިމިގްރޭޝަން ކޮންޓްރޯލަރުގެ މަގާމުގައެވެ.


vnews - Boduthakurufaanu magu hadhamun dhaatheeemagu vaki hisaabehgai park kurun manaa kohfi\nބޮޑުތަކުރުފާނު މަގު ހަދަމުންދާތީވެ ވަކި ހިސާބެއްގައި ޕާކު ކުރުން މަނާކޮށްފި\nބޮޑުތަކުރުފާނު މަގު-- ވީފޮޓޯ: ޔޫސުފް ސޮފްވާން (ސޮއްޕެ)\nހުޅުލެއާއި މާލެއާ ދޭތެރޭ އަޅަމުންދާ ބްރިޖަށް ދާން އޮންނަ ބޮޑުތަކުރުފާނު މަގު ހެދުމުގެ މަސައްކަތް ކުރަމުންދާތީ އެމަގުގެ އިރުމަތީ ފަރާތާއި ދެކުނު ފަރާތު ސަރަހައްދުގައި ޕާކު ކުރުން މަނާކޮށްފި އެވެ.\nހައުސިން މިނިސްޓްރީން ކުރި އިއުލާނެއްގައި ބުނީ ބޮޑުތަކުރުފާނުގެ މަގު ރަނގަޅު ފެންވަރަކަށް ހަދާތީ އެމަގުގެ އިރުމަތީ ފަރާތާއި ދެކުނު ފަރާތުން މޭރީބްރައުން އިން ފެށިގެން ހުޅުމާލޭ ފެރީ ޓާމިނަލާ ހަމައަށް ޕާކު ކުރުމަކީ މަނާ ކަމެއް ކަމަށެވެ.\nމާލޭގެ ބޮޑުތަކުރުފާނު މަގުގައި ހަދާފައިވާ ސިނާއީ ސަރަހައްދުން ފެށިގެން ހުޅުމާލެ ފެރީ ޓާމިނަލާ ހަމައަށް ބޮޑުތަކުރުފާނު މަގު އިތުރަށް ފުޅާކޮށް އެ މަގު ހަދަން ނިންމާފައިވަނީ ތާރު އަޅައިގެންނެވެ.\nހައުސިން މިނިސްޓްރީން ބުނީ މާލޭގެ ބޮޑުތަކުރުފާނު މަގު ފުޅާކޮށް އެ މަގު ރަނގަޅު ފެންވަރަކަށް ހަދަން ނިންމީ މާލެއާއި ހުޅުލެއާއި ގުޅުވައިދޭ ބްރިޖު މިއަހަރުގެ ތެރޭގައި ހުޅުވުމުން މާލޭގެ ޓްރެފިކް ބާރުބޮޑުވެދާނެތީ އެކަމަށް ހައްލެއް ހޯދުމަށެވެ. އެގޮތުން މާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނުގެ މަގު ހަތަރު ލޭން ހިމެނޭ ގޮތަށް 16 މީޓަރަށް ފުޅާކުރާނެ ކަމަށެވެ. އަދި ބްރިޖް ނިމެންވާއިރަށް މަގު ހެދުމުގެ މަސައްކަތް ނިމޭނެ ކަމަށް އެ މިނިސްޓްރީން ކުރިން ވަނީ ބުނެފަ އެވެ.\nމަގު ހެދުމުގެ މަސައްކަތް ފަށާފައިވާއިރު އެސަރަހައްދުގެ ގަސްތައް ކަނޑައި، އާޓިފިޝަލް ބީޗުގެ ސްޓޭޖް ވެސް ވަނީ ތަޅާލައި ނަގާފަ އެވެ. ބޮޑުތަކުރުފާނު މަގު ހެދުމަށްފަހު ބްރިޖު ހިމެނޭ ސަރަހައްދުގައި މަދުވެގެން 450 ގަސް އިންދުމަށް ވެސް ހައުސިން މިނިސްޓްރީން ވަނީ ނިންމާފަ އެވެ.\nބޮޑުތަކުރުފާނު މަގު ހެދުމަށް ކުރެވެމުންދާ މަސައްކަތްތަކުގެ ދަށުން މާލޭގެ ދެކުނު ފަރާތުގައި ބޮޑުތަކުރުފާނު މަގުގައި ހުރި ގާޑިއާތައް ވެސް ވަނީ ނަގާފަ އެވެ.


SunOnline: 100 percent vote aa eku cricket board ge raees akah Faisal\n100 ޕަސެންޓް ވޯޓާ އެކު ކްރިކެޓް ބޯޑުގެ ރައީސަކަށް ފައިސަލް\nޢަބްދުﷲ އައިމަން 26 Sep 2020, 20:53\nކްރިކެޓް ބޯޑުގެ ރައީސް މުޙައްމަދު ފައިސަލް (ބޮޑޭ) އާއި ނައިބު ރައީސް އަޙްމަދު ހުސެއިން (ކުޑަދޮނާ) - ސޯޝަލް މީޑިއާ\nކްރިކެޓް ބޯޑް އޮފް މޯލްޑިވްސްގެ ރައީސްގެ މަގާމަށް ކުރިން އެ އިދާރައިގެ ނައިބު ރައީސްކަމާއި، ޖެނެރަލް ސެކެއްޓަރީގެ މަގާމު ފުރުއްވި މުހައްމަދު ފައިސަލް އަދި ނައިބް ރައީސަކަށް އަހުމަދު ހުސެއިން (ކުޑަދޮނާ) އިންތިހާބުވެއްޖެ އެވެ.\nހ. ބޯޅަ ގޭގައި މިއަދު ކުރިޔައަށްދިޔަ ކްރިކެޓް އިންތިހާބުގައި އެ އެސޯސިއޭޝަންގެ ރައީސްގެ މަގާމަށް ވާދަކުރެއްވީ ފައިސަލް އެކަންޏެވެ. ގިނިކަންޏާ ވާދަކޮށްފައި ވުމުން ފައިސަލްގެ މަގާމު ހޮވުމަށް ލައިފައި ވަނީ ފެންނަ، ނުފެންނަ ވޯޓެކެވެ. އިންތިޚާބުގައި ވޯޓުލުމުގެ ހައްގު 16 ފަރާތަކަށް ލިބިގެންދިޔައެވެ. އޭގެ ތެރޭގައި ހިމެނެނީ ފުލް މެންބަރުންގެ ގޮތުގައި ހިމެނޭ 15 ކުލަބުގެ އިތުރުން ސްކޫލުތަކުން އައި އެއް ވޯޓެވެ.\nމާލެ ސްޕޯޓްސް ކްލަބުގެ ފަރާތުން ވާދަކުރައްވާ ފައިސަލް ވަނީ އެ ކްލަބަށް ކުރިން ކްރިކެޓް ކުޅުއްވައިފަ އެވެ. ވޯޓުގައި ބައިވެރިވި ހުރިހާ މެމްބަރުންގެ ތާއީދާ އެކު ރައީސްގެ މަގާމަށް ފައިސަލް އިންތިޚާބުވެ ވަޑައިގެންނެވިއިރު، 2008 ވަނަ އަހަރުން ފެށިގެން 2012 ވަނަ އަހަރުގެ ނިޔަލަށް އަޙްމަދު ހަސަން ދީދީ ކްރިކެޓް ބޯޑުގެ ރައީސްގެ މަގާމުގައި ހުރިއިރު، ފައިސަލަކީ އޭރުގެ ނައިބު ރައީސެވެ. އަދި ފައިސަލް ވަނީ ކްރިކެޓް ބޯޑުގެ ޖެނެރަލް ސެކްރެޓަރީކަން 2011 ވަނަ އަހަރު ފުރުއްވާފައެވެ.\nމިއަދުގެ އިންތިހާބުގައި ނައިބުގެ މަގާމަށް ކުރީގެ އެކްސްކޯ މެމްބަރު ކުޑަދޮނާ އަށް ފެންނަ ކަމަށް 12 ވޯޓް އަދި ނުފެންނަ ކަމަށް ދެ ވޯޓް ލިބުނެވެ. އޭނާއާ ވާދަކުރެއްވި ކުރީގެ ނައިބް ރައީސް މާދިހު އިސްމާއިލް ފެންނަ ކަމަށް ލިބުނީ ދެ ވޯޓެވެ. ނުފެންނަ ކަމަށް 11 ވޯޓް ދީފައިވެ އެވެ.\nމީގެ އިތުރުން އެ އެސޯސިއޭޝަނުގެ އެސޯސިއޭޓް މެންބަރުންގެ ތެރެއިން ހޮވުނީ ފެންނަ ކަމަށް 12 ވޯޓާއެކު ބިލަބޮންގް ހައި އިންޓަނޭޝަނަލް ސްކޫލުގެ ފާތިމަތު ރިޒްނާ އަދި ފެންނަ ކަމަށް 11 ވޯޓާއެކު އިސްކަންދަރު ސްކޫލުގެ އަޙްމަދު އާމިރެވެ. ފަރުދީ މެންބަރު ކަމަށް ހޮވުނީ 16 ވޯޓާއެކު މެންބަރުންގެ އިއްތިފާގުން ކުރީގެ ކުޅުންތެރިޔާ އަޙްމަދު ކަލީމެވެ.\nފުރިހަމަ މެންބަރުކަމަށް ވާދަކުރި ހަތަރު މެމްބަރުން ވަނީ 16 ވޯޓާއެކު ހޮވި ވަޑައިގެންފައެވެ. އެއީ ސީބީއެލް ސްޕޯޓްސްގެ މުޝްތާގު އަހުމަދު ދީދީ އާއި، އޮފްއެފްސީގެ އަބްދުﷲ ސައުދާނާއި، ނިއު ސްޓާ ސްޕޯޓްސްގެ މުޙައްމަދު އަޝްރަފް އަދި ހިންނަވަރު ހިރިޔާގެ މުޙައްމަދު ރިޔާޒެވެ.


BREAKING: Covid aa eku ulhen gina bayakah dhasvejje: Mabrook - One Online\n17 ޖޫން 2020، މާލެ، ކޮވިޑް 19އާ ގުޅިގެން ބާއްވަމުން އަންނަ ސިލްސިލާ ޕްރެސް ކޮންފަރެންސްގައި ނޭޝަނަލް އިމަޖެންސީ އޮޕަރޭޝަން ސެންޓަރުގެ ތަރުޖަމާނު މުހައްމަދު މަބްރޫކު އަބްދުލް އަޒީޒު -- ފޮޓޯ/ ރައީސް އޮފީސް\nކޮވިޑާއެކު އުޅެން ގިނަ ބަޔަކަށް ދަސްވެއްޖެ: މަބްރޫކް\nއެ ސެންޓަރުގައި މިރޭ ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ، ކޮވިޑާ ދެކޮޅަށް ރާއްޖެއިން ހަނގުރާމަކުރަމުން އަންނަތާ ގިނަ ދުވަސްތަކެއް ވެއްޖެ ކަމަށާއި ކޮވިޑާއެކު އުޅުމަށް ގިނަ ބަޔަކަށް މިހާރު ދަސްވެފައިވާ ކަމަށެވެ.\n"އަޅުގަނޑުމެންނަށް ފެންނަ މަންޒަރަކީ ކޮވިޑާއެކު އުޅުމަށް ގިނަ ބަޔަކަށް މިހާރު އެނގޭތަން. ރަށްރަށުގައިވިޔަސް މިކަންކަމަށް ހަގީގަތުގައި މީހުން ވަރަށް ބޮޑަށް އަހުލުވެރިވެެއްޖެ،" މަބްރޫކް ވިދާޅުވިއެވެ.\nކޮވިޑާ ގުޅިގެން މާލޭ ސަރަހައްދު ލޮކްޑައުންކޮށްފައިވާ އިރު، ސަރުކާރުން ވަނީ ލޮކްޑައުނަށް ބޮޑެތި ލުއިތަކެއް ދީފައެވެ. ސިއްހީ މާހިރުންވެސް ވިދާޅުވާ ގޮތުގައި ލޮކްޑައުންގައި އަބަދު ގައުމު ނުބޭއްވޭނެއެވެ. އެހެންކަމުން ކޮވިޑާއެކު އުޅެން ދަސްކުރަން ޖެހޭ ކަމުގައި އެފަރާތްތަކުން ފާހަގަކުރެއެވެ.\nރާއްޖެއިން މިހާތަނަށް 2،000 އަށްވުރެ ގިނަ މީހުންނަށް ކޮވިޑު ޖެހިފައިވާ އިރު، އެ ބަލި ޖެހުނު 80 އިންސައްތަ މީހުން ވަނީ ބަލިން ރަނގަޅުވެފައެވެ. އަދި އެ ބަލީގައި ރާއްޖެއިން މަރުވީ އަށް މީހެކެވެ.\nގުޅޭ ޓެގު ކޮވިޑް 19 މުހައްމަދު މަބްރޫކް އަޒީޒް އެންއީއޯސީ ސިއްހަތު ހެލްތު ޕްރޮޓެކްޝަން އެޖެންސީ (އެޗްޕީއޭ) ލޮކްޑައުން